宝金银玉珪
◇宝
《尔雅》曰：琛，宝也，［美宝为琛。］
《礼记》曰：南宫敬叔反，必载宝而朝，［敬叔，鲁卿，失位去鲁，得反载其宝以朝君。］
夫子曰：如是其货也，丧不如速贫之愈也。
《左传》曰：晋荀息请以屈产之乘，垂棘之璧，假道於虞以伐虢，公曰：是吾宝也，对曰：若得道於虞，犹外府也。
又曰：宋人得玉，献诸子罕曰：以示玉人，玉人以为宝也，故敢献之，子罕曰：我以不贪为宝，尔以玉为宝，若以与我，皆丧宝也，不若人有其宝。
公羊传曰：虞公贪而好宝，及为晋所灭，抱宝牵马而去。
又曰：盗窃宝玉大弓。
《穆天子传》曰：西征至阳纡之山，河伯冯夷所都，是惟河宗云，［太平御览八百零二作氏。］天子［御览作乃至。］昆仑之山丘，舂［御览舂上有观字。］山之宝玉，《管子》曰：玉起於禺氏，金起於汝汉，珠起於赤野，先王为其从远，其至之难，故讬用於其重，以珠玉为上币，黄金为中币，刀布为下币。
《史记》曰：梁惠王与齐威王田於郊，威王问曰：王亦有宝乎，惠王曰：若寡人国小，尚有径寸之珠，照车前后各十二乘者十枚，奈何以万乘之国，而无宝乎，威王曰：寡人以为宝与王异，吾臣有檀子者，使守南城，则楚人不敢为寇，东取泗上，十二诸侯皆来朝，吾臣有盼子者，使守高唐，则赵人不敢东渔，吾吏有黔夫者，使守徐州，则燕人祭北门，赵人祭西门，［齐之北门西门也，言燕赵之人，畏见侵伐，故祭以求福。］徙而从者七千馀家，吾臣有种首者，使备盗贼，则的不拾遗，将以照千里，岂特十二匪哉，梁惠王堆，不怿而去。
《淮南子》曰：夫夏后氏之璜，不能无考，考，瑕亹也，明月之珠，不能无颣，［颣，丝结也。］其小恶不足以妨大美也，今志人所短，忘人所长，而求得贤乎天下，则难矣。
谢承《汉书》曰：鄹人王逢，得路遗宝物，悬衢道，求主还。
晋安帝纪曰：桓玄尤爱珍宝，常玩弄珠玉，不离于手。
《地镜图》曰：凡观金玉宝剑铜铁，皆以辛之日，待雨止，明日平旦，亦黄昏夜半观之，所见光白者玉也，赤者金，黄者铜，黑者铁。
◇金
《尔雅》曰：黄金谓之荡，［荡音。］其美者谓之镠，［留音。］
尚书洪范，五行，四曰金，金曰从革，从革作辛，［孔安国，金可改庚，辛，金气也。］《穆天子传》曰：披图视天子之宝，黄金之膏。
《晏子》曰：景公为履，黄金之綦。
《孝经援神契》曰：石润苞玉，丹精生金，翠羽扬也，［三物合和气，故能变通易色也。］
又曰：四夷宾服，则金胜土。
孙氏《瑞应图》曰：王者不藏金玉，则黄金见深山。
《礼斗威仪》曰：君乘金而王，其政平，则黄金见深山。
《列子》曰：齐人有欲金者，清旦衣冠之市，適鬻金者之所，因攫其金而去，吏捕之，问曰：人皆在焉，子攫人之金何故，对曰：取金之时，不见人，徒见金。
鲁连子曰：秦师围赵而退，平原君以千金欲为鲁连先生寿，连笑曰：所贵天下士者，为人释难，解人缔结，若即有取，商贾之事，连不忍为也。
《韩子》曰：荆南丽水之中生金。
《燕丹子》曰：太子自喜得荆轲，永无忧秦，后日与轲之东宫，临池而观，轲拾瓦投蛙，太子令人奉盘金，轲用祇，［《太平御览》四百七十五作抵。］赐金复进，轲曰：非为太子爱金也，但臂痛耳。
《史记》曰：秦献公十八年，雨金栎阳，公自以得金瑞，故作畦畤於栎阳，祀白帝。
又曰：秦始皇葬於骊山，以黄金为凫雁。
《韩诗外传》曰：楚襄王遣使者，持金千片，白璧百双，聘庄子，欲以为相，庄固辞而不许，使者曰：黄金白璧，宝之至也，卿相尊位也，先生辞不受何也。
《吴越春秋》曰：延陵季子出游於齐，见路有遗金，有披裘采薪者，季呼薪者，取彼地金，薪者曰：吾当夏五月，披裘而薪，岂取金者哉。
《列仙传》曰：安期先生，始皇请见之，赐金璧数千万。
《列女传》曰：秋胡子既宦於陈，五年乃归，未至，见路傍有一美妇人，方采桑，秋胡子下车谓之曰：吾有金，原与夫人，妇笑曰：嘻，夫采桑以作，纺绩经织，以供衣食，奉二亲，养夫子而已矣，吾不原人之金。
《汉书》曰：武帝行幸回中，诏曰：往者朕郊见上帝，泰山见金，宜更黄金为麟趾褭蹄，以协瑞焉，［获白麟有瑞，故铸金如麟马，以协嘉祉也，古有骏马，名腰褭，赤喙黑身，日行万五千里也。］
又曰：梁孝王未死时，金以巨万计，不可胜数，及死，藏府馀黄金，尚四十馀万斤，他财物称是。
又曰：季布为任侠，有名，楚人谚曰：得黄金百斤，不如得季布一诺。
又曰：直不疑为郎，事文帝，其同舍有告归者，误持同舍郎金，主觉亡，意不疑，不疑谢之，买金偿之，后告归者来而归金，前郎亡金者大惭。
又曰：韦贤传曰：鄹鲁谚云，遗子黄金满籝，不如教子一经。
又曰：疏广徙为太傅，顷之，兄子受为少傅，父子并为师傅，俱乞骸骨，上以其年老，皆许之，加赐黄金二十斤，皇太子赠以五十斤。
又曰：秦币，黄金方寸而重一斤，以镒为名，《汉武故事》曰：帝年数岁，长公主遍指侍者曰：与子作妇，好否，皆不用，后指陈后，帝曰：若得阿娇，当作金屋贮之。
《续汉书》曰：扬震为东莱太守，道经昌邑，初震为荆州，举茂才王密，密时为昌邑令，谒见，至夜，怀金十斤以遗震，震曰：故人知君，君不知故人何也，密曰：暮夜无知者，震曰：天知神知，子知我知，何谓无知，密愧而出。
《庐江七贤传》曰：陈翼到蓝乡，见道边有马，傍有一病人，呼曰：我长安魏公卿，闻庐江乐来游，今病不能前，翼迎归养之，病困，曰：有金十饼，素二十匹，死则卖以殡敛，馀谢主人，既死，翼卖素买棺衣衾，以金置棺下，骑马出入，后其兄长公见马，告吏捕翼，翼具言之，棺下得金，长公叩头谢，以金十饼投其门中，翼送长安还之，翼后为鲁阳尉，号鲁阳金行。
《汉书》曰：王阳好车马衣服，及迁徙，其载不过囊衣，不畜馀财，天下服其廉而怪其奢，故风俗传云，王阳能作黄金。
邴原别传曰：原以丧乱方炽，遂到辽东，时同郡刘攀，亦俱在焉，辽东人图夺太守公孙度，度觉之，捕其家，而攀得免，度曰：有藏刘攀，同诛，攀窘逼，归原，曰：穷鸟入怀，原曰：焉知斯怀之可入，遂匿之月馀，东莱太守太史子义，素有义节，原欲以攀付之，攀临去，以其手所杖剑金三饼与原，原受金辞剑，还谓度曰：将军平日与攀无郄，而欲杀之者，但恐其为蜂虿耳，今攀以去，而尚拘闭其家，以情推之，其念为毒螫，必滋甚矣，度从之，即出攀家，原以金还之。
曹操别传曰：操别入砀，发梁孝王冢，破棺，收金宝数万斤，天子闻之哀泣。
《英雄记》曰：董卓坞有金二三万斤。
《益部耆旧传》曰：王忳诣师，於客舍，见诸生病甚困，谓忳云，腰下有金十斤，原以相与，收藏尸骸，未问姓名而绝，忳卖金一斤，以给棺殓，九斤置生腰下，后署太度亭长，到亭日，有大马一匹入亭中，其日大风，有一绣被随风而来，后乘马突入金彦门，彦父见曰：真盗矣，忳说状。又取被示之，怅然曰：此我子也，以被马归彦父，彦父不受，遣迎彦丧，金具存。
《录异传》曰：隗炤者，汝阴鸿寿亭民，善於易，临终，书板授其妻曰：吾亡后，当大荒穷，虽尔，而慎莫卖宅也，到后五年春，当有诏使来顿此亭，姓龚，此人负吾金，卿以此板往责之，勿违言也，亡后果大困，欲卖宅者数矣，忆夫言辄止，到期日，有龚使者果上亭中，妻遂赍板往责使者，使者执板不知所言，曰：我平生不践此，何缘尔耶，使者沉吟良久，谓曰：贤夫何能，妻曰：夫善易，而未尝为人卜，使者曰：可知矣，乃顾命侍者，取蓍而筮之，卦成，扺掌叹曰：妙哉隗炤生，含明隐迹，而莫之闻，可谓镜穷达而洞吉凶者也，於是告炤妻曰：吾不相负金，贤夫自有金，乃知亡后当蹔穷，故藏金以待泰平，所以不告儿妇者，恐金尽而困无已也，吾善易，故书板以寄意耶，金有五百斤，盛以青甒，覆以铜柈，埋在堂屋东头，去壁一丈，入地九尺，妻还掘之，皆如卜焉，《搜神记》曰：郭巨兄弟三人，早丧父，礼毕，二弟求分，以钱二千万，二弟各取千万，巨独与母出居客舍，夫妇佣赁，以给供养，居有顷，妻产男，巨念与儿妨事亲［按亲下疑脱一字。］也，老人得食，憙分儿孙，减馔二也，乃於野凿地，欲埋儿，得石盖，下有金一釜，中有丹书曰：孝子郭巨，黄金一釜，以用赐汝，於是名振天下。
《世说》曰：管宁华歆，锄菜见金，管挥锄与瓦石不异，华提而掷去。
《异物志》曰：狼〈月荒〉民与汉人交关，常夜为市，以鼻嗅金，知其好恶。
扶南传曰：毗骞国食器，皆以金为之。
《幽明录》曰：淮牛渚津水极深，无可筭计，人见一金牛，形甚瑰壮，以金为锁绊。
又曰：巴丘县自金岗以上二十里，名黄金潭，莫测其深，上有濑，亦名黄金濑，古有钓於此潭，获一金锁，引之，遂满一舡，有金牛出，声奔壮，钓人波骇，牛因奋勇，跃而还潭，锁将乃尽，钓人以刀斫得数尺，潭濑因此取名。
《异苑》曰：永康王旷，井上有一洗石，时见赤气，后有二胡人寄宿，忽求买之，未及度钱，子妇孙氏，睹二黄鸟斗於石上，疾往掩取，变成黄金。
◇银
《尔雅》曰：白金谓之银，其美者谓之鐐，［辽。］
《史记·封禅书》曰：殷得金德，银自山溢。
《汉书》曰：益州榼町山出银，贲古亦出银。
又曰：无雷国出银。
又曰：黄金一斤，直钱万，朱提银八两为流，直一千五百八十，他银一流，直千，是为银货二品。
东方朔《神异经》曰：西南有银山焉，长五十馀里，广四五里，高百馀丈，皆悉白金，不杂土石，不生草木。
列异记曰：故司隶校尉上党鲍子都，少时上计掾，於道中遇一书生，独行无伴，卒得心痛，子都下车为按摩，奄忽亡，不知姓名，有素书一卷，银十饼，即卖一饼以殡敛，馀银以坑之，素书著腹上，哭之，谓曰：若子魂灵有智，当令子家知子在此，今奉使命，不获久留，遂辞而去，《抱朴子》曰：银但不及金玉，饵可以地仙。
《南越志》曰：遂成县任山，有银大银山，［《太平御览》八百十二作银沙自出。］
《地镜图》曰：银之气，夜正白，流散在地，拨之随手散复合，此是也，山有葱，下有银，光隐隐正白，山有磁石，下有铜若金。
又曰：白银见为雄鸡。
【赞】晋郭璞金银赞曰：惟金三品，扬越作贡，五材之珍，是谓国用，务经军农，爰及雕弄。
◇玉《尔雅》曰：西方之美者，霍山之珠玉焉。
又曰：璆，美玉也，治玉谓之琢，亦谓之雕。
《广志》曰：白玉美者，可以照面，出交州，青玉出倭国，赤玉出夫馀，瑜玉玄玉水苍玉皆佩用。
《尚书》曰：惟辟玉食。
《山海经》曰：黄帝乃取密之玉荣，而投锺山之阴阳，瑾瑜之玉，润泽而有光，五色发作，以和景周，［《太平御览》八百零五作柔刚。］天地鬼神，是食是飨，君子服之，以御不祥。
《周官》曰：以玉作六器，以礼天地四方，以苍璧礼天，以黄琮礼地，以青珪礼东方，以赤璋礼南方，以白琥礼西方，以玄璜礼北方。
《礼记》曰：笏天子以球玉。
又曰：执玉爵者不挥。
又曰：受珠玉者以掬。
又曰：玉不琢，不成器，人不学，不知道。
又曰：子贡问於孔子曰：敢问君子贵玉而贱珉何也，为玉之寡而珉之多耶，子曰：昔君子比德於玉焉，温润而泽，仁也，缜密而栗，知也，廉而不刿，义也，垂之如坠，礼也，叩之，其声清越以长，其终诎然，乐也，瑕不掩瑜，瑜不掩瑕，忠也，孚尹旁达，信也，气若白虹，天也，精神见于山川，地也，珪璋特达，德也，天下莫不贵者，道也，诗云，言念君子，温其如玉，故君子贵之也。
《大戴礼》曰：玉在山而木润，川生珠而岸不枯，珠者阴中之阳也，故胜水，玉者阳中之阴也，故胜木。
《左传》曰：初虞叔有玉，虞公求旃，弗献，既而悔之曰：周谚有之，匹夫无罪，怀璧其罪，吾焉用此，其以贾害也，乃献之。
《礼斗威仪》曰：君乘金而王，则紫玉见於深山，《周书》曰：武王俘商，得宝玉万四千，佩有八万。
《尚书·中候》曰：文王至磻谿，吕尚钓，王趋称曰：望公七年，今见光景，答曰：望钓得玉璜，刻曰：姬受命，吕佐捡，［捡，相也。］
《孝经援神契》曰：神灵滋液，则有玉英，［英，华也。］
《穆天子传》曰：披图视典，用观天子宝器，玉果，［石似美玉，可谓玉果。］璿珠，烛银黄金之膏，［五玉膏皆有精也。］又曰：天子北征东还，乃循黑水，至于群玉之山，四彻中绳，［皆平直也。］先王之所谓策府。
《列子》曰：周穆王征西戎，西戎献昆吾之剑，赤刀，切玉如切泥。
《孔丛子》曰：秦王得西戎利刀，割玉如割木。
尹《文子》曰：魏田父有耕於野者，得玉径尺，不知其玉也，以告邻人，邻人诈之曰：此怪石也，畜之弗利其家，田父虽疑，犹豫以归，置於庑下，其玉明照一室，大怖，遽而弃之於远野，邻人取之，以献魏王，魏王召玉工相之，玉工望之，再拜贺曰：大王得天下之宝，臣所未尝见，王问其价，玉工曰：此无价以当之，五城之都，仅可一观，魏王赐献玉者千金，长食上大夫之禄。
又曰：郑人谓玉未理者为璞，周人谓鼠未腊者为璞，周人怀璞，问郑贾曰：欲买璞乎，郑曰：欲之，出其璞视之，乃鼠也，因谢不取。
鬼谷子曰：郑人之取玉也，必载司南之车，为其不惑也。
纪年曰：桀伐珉山，珉山庄王女于桀二女，曰琬曰琰，桀受二女，无子，断［《太平御览》八十二作斫。］其名于苕华之玉，苕是琬，华是琰也。
《吕氏春秋》曰：人不爱昆山之玉，江汉之珠，而爱己之苍璧小玑，苍璧石多玉少。
珠玉图曰：玑，碎珠。
《战国策》曰：周有砥，宋有结绿，梁有悬犁，楚有和璞，此四宝者，天下名器，独不足以厚国家乎。
又曰：苏秦谓楚王曰：楚国食贵於玉，薪贵於桂，《尚书大传》曰：尧致舜天下，赠以苕华之玉。
《春秋繁露》曰：公侯贽用玉，玉润而不汙，至清洁也，故君子比之於玉，玉有瑕秽，必见於外，故君子不隐所短。
《韩诗外传》曰：良玉度尺，虽有十仞之土，不能掩其光，良珠度寸，虽有百仞之水，不能掩其辉。
《淮南子》曰：水圆折者有珠，方折者有玉，［圆，阳也，珠阴中之阳也，方，阴也，玉阳中之阴，皆以其类生也。］
又曰：昆仑山中有曾城九重，上有珠树玉树。
又曰：琬琰之玉，在污泥之中，虽廉者释。
又曰：譬若锺山昆仑之玉，炊炉炭，三日三夜而色泽不变，得天地之精也。
又曰：白玉不雕，美珠不文，质有馀也。
《十洲记》曰：周穆王时，西胡献玉杯，是百玉之精，明夜照夕，以杯於庭中，比明旦而水满於杯中，汁甘而香美，斯灵器也。
《盐铁论》曰：昆山之傍，以玉璞抵乌鹊。
《列仙传》曰：赤松子，神农时雨师，服水玉。
《汉书》曰：宣帝幸河东，凤皇集，得玉宝，乃起万寿宫。
《汉武故事》曰：上起神屋，前庭植玉树，以珊瑚为枝，碧玉为叶，华子青赤，以珠玉为之，空其中如小铃，鎗鎗有声。
《琴操》曰：卞和者，楚野民，得玉献怀王，怀王使乐正子占之，言玉，［○句有脱文。］王以为欺谩，斩其一足，怀王死，子平王立，和复献之，平王又以为欺，斩其一足，平王死，子立为荆王，和复欲献之，恐复见害，乃抱其玉而哭，昼夜不止，涕尽续之以血，荆王遣问之，於是和随使献王，王使剖之，中果有玉，乃封和为陵阳侯，卞和辞不就而去，作退怨之歌曰：悠悠沂水经荆山，精气郁泱谷岩岩，中有神宝灼明明，穴山采玉难为功，於何献之楚先王，遇王闇昧信谗言，断截两足离余身，俯仰嗟叹心摧伤，紫之乱朱粉墨同，空山歔欷涕龙锺，天鉴孔明竟以彰，沂水滂沛流于汶，进宝得刑足离分，断者不续岂不怨。
王逸正部论曰：或问玉符，曰：赤如鸡冠，黄如蒸栗，白如猪肪，黑如纯漆，玉之符也。
《续汉书》曰：三老五更玉杖。
又曰：袁逢为三老，赐玉杖。
《魏略》曰：大秦国出五色玉。
魏书曰：文帝甄皇后，光和中生，每寝寐，家中仿佛见有人持玉衣覆其上者，常共怪之。
《文士传》曰：刘桢尝预魏文帝坐，见甄后，不伏，武帝大怒，收付作部，使摩石，武帝常辇至尚方，观作者，见桢，桢摩石不仰，帝问曰：石何如，桢因得喻己自理，跪对曰：石出自荆山，外有五色之章，内含和氏之珍，磨之不加莹，雕之不增文，禀气坚贞，受兹自然，顾其理枉屈纡绕，犹不得申，武帝顾左右大笑，赦桢，复署吏。
胡琮别传曰：吴时掘地，得铜匣，以琉璃为盖，布云母於其上，开之，得白玉如意，大皇帝以问琮，对曰：秦始皇以金陵有天子气，处处埋宝物以当王土之气，此抑是乎。
《神仙传》曰：沈羲为仙人所迎，见老君，以金桉玉盘赐之。
《搜神记》曰：羊公雍伯，雒阳人，性笃孝，父母亡，葬无终山，遂家焉．山高无水，公汲作义浆於坂头，行者皆饮之，三年，有一人就饮，以一斗石子与之，云玉当生其中。又语云，后当得以妇，言毕不见，乃种其石，数岁，时时望视，见玉子生石，北平徐氏女，甚有行，人多求不许，公乃试求焉，徐氏笑以为狂，乃戏云，得白璧一双来，当为婚，公至所种石中，得五双以聘，徐氏遂以女妻之，天子异之，拜为大夫，於种玉处，四角作大石柱，各一丈，中央一顷地，名曰玉田。
《凉州记》曰：吕慕［本书八十四马脑篇，《太平御览》五百八十一作纂。］咸宁二年，有盗发张骏陵，得白玉樽玉箫玉笛。
《异苑》曰：晋东瀛王腾镇邺，游常山，天时大雪，融液不积，掘得玉马。
又曰：弘农杨子阳，闻土中有声，掘得玉豚，长可尺许，屋栋间仍自漏秫米，如此三年，昼夜不息，米坠既止，忽有一青蛇，长数尺，住在梁上，每落粪，辄成碎银，子阳获银米，遂为富儿，锻银作器，货卖倍售，馀家市者，随以破灭。
白泽图曰：玉之精名曰委然，如美女，衣青衣，见之以桃戈刺之，而呼其名，则可得也，夜行见女，戴烛入石，石中有玉也。
【诗】晋司马彪诗曰：玉出阆风侧，珠生南海滨，奕奕不周阪，苏桂扬其芬。
【赋】晋傅咸玉赋曰：易称乾为玉，玉之美与天合德，其在玉藻，仲尼论之备矣，非复鄙文所可称述，万物资生，玉禀其精，体乾之刚，配天之清，故能珍嘉在昔，实用罔极，夫岂君子之是比，盖乃王度之所式，其为美也若此，当其潜光荆野，抱璞未理，众视之以为石，独见知於卞子，旷千载以遐弃，倏一旦而见齿，为有国之伟宝，礼神祇於明祀，岂连城之足云，嘉遭遇乎知己，知己之不可遇，譬河清之难俟，既已若此谁，亦泣血而刖趾。
【赞】晋庾肃之玉赞曰：圆璧月镜，璆琳星罗，结秀蓝田，辉真荆和，玄珪特达，瑜不掩瑕，质鲜器润，流映滂沱。
郭璞瑾瑜玉赞曰：锺山之宝，爰有玉华，光采流映，气如虹霞，君子是佩，象德闲邪。
◇珪
《说文》曰：玠，大珪也，珽，大珪也，长三尺，抒上终葵首。
《尔雅》曰：珪大尺二寸谓之玠。
《白虎通》曰：珪以为信而见何也，珪者锐上，象物始生见於上也，信莫著於见，故以之，万物之始，莫不自洁，珪之为言珪也，上锐阳也，下方阴也。
《山海经》曰：羭山之神，祠之白圭。
《易》曰：告公用圭。
尚书，禹贡曰：禹锡玄圭，告厥成功，［玄，天色，禹功闻於四海，故尧锡玄圭，以旌显之。］
周官礼曰：以玉作六瑞，以等邦国，王晋大圭，执镇圭，缫藉五采五就，以朝日，［缫有五采文，所以荐玉，木为中幹，用韦衣而画之，就，成也，王朝日者，示有所尊，训民事君也，大圭长三赤，杼上终葵首，镇圭长赤有二寸，谓安镇四方，以四镇之山为琢饰。］公执桓圭，［二王之后，及王之上公，双植曰桓，宫室之象，所以安其上也，圭长九寸。］侯执信圭，伯执躬圭，缫皆三采三就，［皆象以人形为瑑饰，义取其慎行以保身，圭皆长七寸。］子执穀璧，男执蒲璧，缫皆二采再就，［义取安养於人，二玉或以穀或蒲文为瑑饰，璧皆径五寸。］四圭有邸，以祀天，旅上帝，［为於中央为璧，圭著四面，一玉俱成，邸，本也，圭本著於璧，圭末四出故也。］圭璧以祀日月星辰，青圭礼东方，穀圭天子以娉女，［穀，善也，其娉女则以纳徵。］琬圭以治德结好，琰圭以易行除慝，［有锋芒，并征伐诛讨之象。］土圭以致四时，［以度景致日，长五寸。］瑑圭以覜聘，牙璋以起军治兵，［若今以铜虎符发兵。］
《礼记》曰：诸侯以龟为宝，以圭为瑞，家不宝龟，不藏圭。
又曰：礼有以素为贵者，大圭不瑑，［大圭长三尺，抒上终葵首。］
又曰：大夫执圭而使，所以申信也，《毛诗》：白圭之玷，尚可磨也，斯言之玷，不可为也。
《左传》曰：郑驷带伐伯有，伯有死，游吉如晋还，闻难不入，八月奔晋，驷带追之，及酸枣，与子上盟，而用珪质于河，已复归。
又曰：王子朝用成周之宝珪于河，津人得诸河上，阴不佞以温之人南，［不佞，敬王大夫，晋以温兵助敬王南侵子朝也。］拘得玉者，取其卖之，则为石，王定而献之。
《论语》曰：执圭，鞠躬如也，如不胜。
《穆天子传》曰：天子宾于西王母，［如人，蓬发戴胜，善啸。］乃执白珪玄璧，以见西王母。
《墨子》曰：申徒狭［《太平御览》八百零六作狄。］曰：周之灵珪，出於土石，楚之明月，出於蚌蜃。
《庄子》曰：楚昭王延屠羊以三珪之位，［诸侯上卿皆执圭。］
《楚词》曰：接径千里出若云，［言楚国境界，任路交接，方千馀里，中有隐士，暮已来出，集聚若云也。］三珪重侯［三圭，公侯伯。］听类神，察笃夭隐孤寡存。［言三圭之君，不但知贤愚之类，亦察知笃疾早夭孤寡，振赡乏。］
《古今注》曰：章帝建初七年，玉珪出弘农华阴。
【赞】晋郭璞珪赞曰：玉作五瑞，辩章有国，君子鸣佩，亦以表德，永观厥祭，时惟文则。


养生卜筮相疾医
◇养生
《易》曰：天地之大德曰生。
《文子》曰：太上养神，其次养形，神清意平，百节皆宁，养生之本也，肥肌肤，充肠胃，闭嗜欲，养生之末也。
《庄子》曰：吹吁呼吸，吐故纳新，此导引之士，养形之人也，彭祖寿考者之所好也。
《韩子》曰：神不注於外则身全，身全之谓得，得者得身也。
华他别传曰：他尝语吴普，人体欲得劳动，但不当自使极尔，体常动摇，穀气得消，血脉流通，疾则不生，卿见户枢，虽用易腐之木，朝暮开闭动摇，遂最晚朽，是以古之仙者，赤松彭祖之为导引，盖取於此也。
《抱朴子》曰：尔乃咀吸宝华，谷神太清，外珍五耀，内守九精。
又曰：城阳郄俭，少时行猎，堕空冢中，饥饿，见冢中先有大龟，数数回转，所向无常，张口吞气，或俯或仰，俭素亦闻龟能导引，乃试随龟所为，遂不复饥，百馀日，颇苦极，后人有偶窥冢中，见俭而出之，后竟能咽气断穀，魏王召置土室中，闭试之，一年不食，颜色悦泽，气力自若。
【论】魏嵇康养生论曰：世或有谓神仙可以学得，不死可以力致者，或云上寿一百二十，古今所同，过此以往，莫非妖妄，此皆两失其情，粗试论之，夫神仙虽不目见，然记籍所载，前史所传，较而论之，其有必矣，似持受异气，禀之自然，非积学所能致也，至於导养得理以尽命，上获千馀岁，下可数百年，而世不精，故莫能得之，豆令人重，榆令人瞑，合欢蠲忿，萱草忘忧，愚智所知也，薰辛害目，豚鱼不养，常世所识也，虱处头而黑，麝食柏而香，颈处险而癭，齿居晋而黄，推此而言，凡所食之气，蒸性染身，莫不相应，岂唯蒸之使重而无所轻，害之使闇而无所明，染之使黄而无使延哉，故神农曰：上药性者，［《文选》五十三作上药养命，中药养性者，此有脱文。］诚知性命之理，因辅养以通也。
◇卜筮
《礼记》曰：龟为卜，筴为筮。
又曰：昔三代明王，皆事天地之神明，无非卜筮之用，不敢以其私亵事上帝，［言动任卜筮也。］是故不犯日月，不违卜筮。
《尚书》曰：立卜筮人。
古史考曰：庖牺氏作，始有筮，其后殷时巫咸善筮。
《穆天子传》曰：天子筮猎萃泽，其卦遇讼，逢公占之曰：薮泽苍苍，其宜正公，戎事则从。
《左传》曰：邾文公卜迁于绎，史曰：利於民而不利於君，邾子曰：苟利於民，孤之利也，天生民而树之君，以利之也，民既利矣，孤必与焉。
《史记》曰：卜者以法天地，象四时，於民仁义，分策定卦，旋式正綦，而后言天地利害，事之成败，昔先王定国，必先龟筴日月，而乃敢代，正时日，乃后入，家产子，必先占吉凶，后乃育之，伏牺作八卦，为三百八十四爻，而天下治，句践放文王八卦，以破敌国，霸天下。
【论】晋庾阐蓍龟论曰：夫物生而后有象，象而后有数，有数而后吉凶存焉，蓍者寻数之主，非神明之所存，龟者启兆之质，非灵照之所生，何以明之，夫求物於闇室，夜鉴者得之，无夜鉴之朗。又以火得之，得之功同也，致功之迹异也，不可见目因火鉴，便谓火为目，神凭蓍通。又谓蓍为神也，由此言之，神明之道，则大贤之闇室，蓍龟之用，岂非颜子之龙烛耶，蓍龟之运，亦所以感兴卦兆，求通逆数。又非爻象之体，拟议之极者也，安得超登仙而含灵独备哉，且殊方之卜，或责象草木，或取类瓦石，而吉凶之应，不异蓍龟，此为神通之主，自有妙会，不由形器，寻理之器，或因他方，不系蓍龟，然经有天生神物，不载圆神之说，言者所由也，直称神之美，以及其迹，亦犹筌虽得鱼，筌非鱼也，蹄虽得兔，蹄非兔也，是以象以求妙，妙得则象，忘蓍以求神，神穷则蓍废。
【箴】宋颜延之大筮箴曰：余因读易，偶意蓍龟，友人有请决游宦务志，卦有咎占，故作大箴以悟焉，先王设筮，大人尽虑，卦遭同人，变而之豫，先号后笑，初睽末遇，时至运来，当在三五，功毕官成，几乎衍数，庆在坤宫，灾在坎路，不出户庭，独立无惧，违此而动，投足失步，无惰尔仪，灵骨有知，无曰余逆，神筴不豫，南人司箴，敢告驰骛。
【序】梁元帝洞林序曰：盖闻玄枵之野，鬼方难测，朱鸟之舍，神道莫知，而缇幔晓披，即辩黄锺之气，灵台夕望，便知玉井之色，复以谈乎天者，虽绝名言之外，存乎我者，还居称谓之中，余幼学星文，多历岁稔，海中之书，略皆寻究，巫咸之说，偏得研求，虽紫微迢递，如观掌握，青龙显晦，易乎窥览，羡门五将，亟经玩习，韩终六壬，常所宝爱，至如周王白雉之筮，殷人飞燕之卜，蓍名聚雪，非关地极之山，卦有密云，能拥西郊之气，爻通七圣，世经三古，山阳王氏，直解谈玄，河东郭生，才能射覆，兼而两之，窃自许矣。
◇相
《孙卿子》曰：古者姑布子卿，今之世有唐举，相人形状颜色，而知其吉凶，世俗称之，相形不如论心，论心不如择术，形不胜心，心不胜术，术正而心从之，则形相恶而心术善，无害为君子也，形相虽善，而心术恶，无害为小人也。
又曰：［按本条前有脱条，文亦有脱讹。］许负唐举邓通条侯，此四公皆善相。
《史记》［按此褚少孙补见史记九十六张丞相传。］曰：韦贤至大鸿胪，有相工相之，当至丞相，贤有男四人。又使相之，至第二子玄成，曰：此子贵，亦当为丞相，贤曰：我若为丞相，有长子在，是安得为之，贤后竟为丞相，既死而长子有罪，乃立玄成，［事具职官部丞相篇。］
《东观汉记》曰：孝顺梁后，永建三年，选入掖庭，相工莱通见，矍然惊骇，却再拜贺曰：此所谓日角偃月，相之极贵，臣所未尝见也。
又曰：班超行诣相者，曰：布衣诸生尔，当封侯万里之外，超问其状，相者曰：生燕颔，飞而食肉，此万里侯相也。
【论】魏陈王曹植相论曰：世人固有身瘠而志立，体小而名高者，於圣则否，是以尧眉八采，舜目重瞳，禹耳参漏，文王四乳，然则世亦有四乳者，此则驽马一毛似骥耳。
又曰：宋臣有公孙吕者，长七尺，面长三尺，广三寸，名震天下，若此之状，盖远代而求，非一世之异也，使形殊於外，道合其中，名震天下，不亦宜乎，语云，无忧而戚，忧必及之，无庆而欢，乐必还之，此心有先动，而神有先知，则色有先见也，故扁鹊见桓公，知其将亡，申叔见巫臣，知其窃妻而逃也，荀子曰：以为天不知人事耶，则周公有风雷之灾，宋景有三次之福，以为知人事乎，则楚昭有弗禜之应，邾文无延期之报，由是言之，则天道之与相占，可知而疑，不可得而无也。
魏王朗相论曰：然仲尼之门，童冠之群，不言相形之事，抑者亦难据故也，古之人，固有怀不副其貌，行不称其声者，是故夫子以言信行，失之於宰予，以貌度性，失之於子羽，圣人之於听察精矣，然犹或有所不得，以此推之，则彼度表扪骨，指色摘理，不常中必矣，若夫周之叔服，汉之许负，各以善相称於前世，而书专记其效验之尤著者，不过公孙氏之二子，与夫周氏之条侯而已。
【赞】周庾信以蔡泽就唐生相赞曰：蔡泽羁旅，唐生决疑，无劳神策，不问灵龟，富贵自取，年寿须期，虽云异相，会待逢时。
【序】梁陶弘景相经序曰：相者，盖性命之著乎形骨，吉凶之表乎气貌，亦犹事先谋而后动，心先动而后应，表里相感，莫知所以然，且富贵寿夭，各值其数，董贤甫在弱冠，便位过三公，赀半於国，而裁出世，身摧家破，冯唐袴穿郎署，杨雄壁立高阁，而并至白首，或垂老玉食，而宦不过尉史，或颖惠若神，仅至龆龀，或不辩菽麦，更保黄耇，此又明其偏有得也。
梁刘孝标相经序曰：夫命之与相，犹声之与响，声动乎几，响穷乎应，虽寿夭参差，贤愚不一，其间大较，可得闻矣，若乃生而神睿，弱而能言，八采光眉，四瞳丽目，斯实天姿之特达，圣人之符表，洎乎日角月偃之奇，龙楼虎踞之美，地静镇於城缠，天关运於掌策，金搥玉枕，磊落相望，伏犀起盖，隐辚交映，井宅既兼，食匮已实，抑亦帝王卿相之明效也，及其深目长颈，颓颜慼齃，蛇行鸷立，猳喙鸟咮，筋不束体，血不华色，手无春荑之柔，发有寒蓬之悴，或先吉而后凶，或少长乎穷乏，不其悲欤，至如姬公凝负图之容，孔父眇栖遑之迹，丰本知其有后，黄中明其可贵，其间或跃马膳珍，或飞而食肉，或皂隶晚侯，初形未正，铜岩无以饱生，玉馔终乎饿死，因斯以观，何事非命。
◇疾
《史记》曰：陈轸適至秦，惠王曰：子去寡人之楚，亦思寡人否，轸对曰：王闻越人庄舄乎，王曰：弗闻，轸曰：庄舄仕楚执珪，有顷而疾，为越声，楚王曰：舄故越之鄙细人也，今仕楚执珪，贵极矣，亦思越不，或对曰：凡人思故，在其疾也，彼思越，即越声，不思越，即楚声，使人往听之，犹尚越声也，今臣虽弃逐之楚，岂能无秦声哉。
《汉书》曰：司马相如疾甚，上曰：可往悉取其书，使往而相如已死，家无遗书，问其妻，对曰：长卿未尝有书也，时时著书，人又取去，长卿未死时，为一卷书，曰：有使来求书，奏之，其遗札言封禅事，所司奏焉，天子异之。
桓谭《新论》曰：余归沛道疾，蒙絮被绛罽裾，乘骍马，宿东亭，亭长疑是贼，发卒夜来，余令吏勿斗，乃相问而去。
又曰：余少时，见杨子云之丽文高论，不自量年少新进，而猥欲逮及，尝激一事，而作小赋，用精思太剧，而立发疹，子云亦言成帝上甘泉，诏召作赋，卒暴，及倦卧，梦其五藏出在地，以手收内，及觉，大少气，疾一岁而亡。
《东观汉记》曰：王良以疾归，一岁，复徵至荥阳，疾笃，不任进道，乃过其友人，友人不肯见，曰：不有忠言奇谋，而取大位，何其往来屑屑不惮烦也，遂拒之，良惭，自后连徵，辄称疾。
《三辅决录》曰：赵岐初名嘉，年三十馀，有重疾，卧蓐七年，自虑奄忽，乃为遗令，敕兄子，可立一员石於吾墓前，刻之曰：汉有逸民，姓赵名嘉，有志无时，命也奈何，其后疾瘳。
《风俗通》曰：无恙，俗说疾也，凡人相见及书问者，曰：无疾耶，按上古之时，草居路宿，恙噬虫也，食人心，凡相劳问者曰：无恙乎，非为疾也。
又曰：予之祖郴，为汲令，以夏至日，请主簿杜宣，赐酒，时北壁上有悬赤弩，照於杯中，其形如蛇，宣恶之，然不敢不饮，其日便得疾，云蛇入腹，后郴使宣於故处设酒，杯中复有蛇，因谓宣，此乃壁上弩影耳，非有他怪，宣意遂解，甚怡怿。
【诗】梁简文帝卧疾诗曰：沉痾类弩影，积弊似河鱼，讵逢龙子浴，空叹楚王菹。
又喜疾瘳诗曰：朝窗犹掩扇，宿幔未悬钩，逍遥临四注，兼持散九愁，虽同卫子惫，聊喜挚生瘳，灾星夜出境，鸣禽晚去楼，蠲邪无贾服，祅气息梁牛，隔帘荫翠，映水含珠榴，丹经蕴玉笥，玄水出长洲，结友寻方岳，采药访圆丘，神随七星变，貌逐五云留，飞鸿若可驾，轻簪必易抽。
梁刘孝威和简文帝卧疾诗曰：玉躬耗寒暑，群望崇珪璧，仁祀盛黄缣，礼坛优绀席，惫均楚疾愈，俄同宋年益，岂劳诵赋臣，宁用观涛客。
梁朱超道岁晚沉痾诗曰：风将夜共静，空与月俱明，烛滴龙犹伏，炉开凤欲惊。叶飞林失影，冰合涧无声，太息兴床念，宁敢离衣行，唯畏残藤尽，不闻桴鼓鸣。
【赋】晋挚虞疾愈赋曰：余体气不和，饮食渐损，旬有馀日，众疾并除，馈食纤纤而日鲜，体貌廉廉而转损，校朝夕其未殊，验朔望而减本，形容消而憔悴，体质惫而狼狈，内忧深而虑远，乃量餐而度带，讲和缓之馀论，寻越人之遗方，考异同以求中，稽众术而简良，会异端於妙门，乃归奇於涉廛，惟兹药之攸造，宝明中之窅坚，丸以三七为剂，服以四献为程，势终朝而始发，景未仄而身轻，食信宿而异量，体涉旬而告平。
梁裴子野卧疾赋曰：旅闺禁以永久，迫衰老而殷忧，无筋力以为礼，聊卧疾以来休，是时冻雨洒尘，凉阴满室，风索索而傍起，云霏霏而四密，尔乃高歌莫和，旨酒时倾，洗然尚想，何虑何营。
【表】梁简文帝在州羸疾自解表曰：昔违紫複，曾不弱冠，今梦青蒲，逝将已立，原归之谒，不逮宸矜，民请之书，遽降天允，属上党之雄，山西宣将，五校失道，八尉骄贪，一箭而解重围，更成戎阻，九战而绝甬道，翻就丧师，虽王郭不追，朱买难嗣，实以褰襜明目，日夜厉精，地杂黠羌，民多獷俗，人非公孝，欲使任类汝南，勋异伯宗，必须荣逾戊己，州牧良才，实属多士，无令菲薄，徒积妨贤。
【书】梁简文帝答湘东王书曰：暮春美景，风云韶丽，兰叶堪把，沂川可浴，弟邵南寡讼，时辍甘棠之阴，冀州为法，暂止褰襜之务，唐景荐大言之赋，安汰述连环之辩，尽游玩之美，致足乐乎，吾春初卧疾，极成委弊，虽西山白鹿，惧不能愈，子预赤丸，尚忧未振，高卧六安，每思扁鹊之问，静然四屋，念绝脩都之香，皇上慈被率土，甘露聿宣，鸣银鼓於宝坊，转金轮於香地，法雷警梦，惠日晖朝，道俗辐凑，远近毕集，独以疾障，致隔闻道，岂止杨仆有关外之伤，周南起留滞之恨。
【序】梁陶景肘后百一方序曰：夫生民之所为大患，莫急乎疾疹，疾疹而弗治，犹救火不以水也，今辇掖左右，师药易寻，郊郭之外，已自难值，况穷村迥陌，遥山绝浦，其间夭枉，焉可胜言，方术之书，卷秩徒繁，拯济盖寡，就欲披览，回惑多端，抱朴此制，实为深益，然尚有阙漏，未尽其善，辄采集补阙，凡一百一首，葛氏序云，可以施於贫家野居，然亦不止如此，今搢绅君子，若常处闲佚，乃可师药有方，脱从禄外邑，将命远途，或祗直禁闱，晨宵闭隔，或羁束戎阵，城垒严阻，忽惊急苍卒，唯拱手相看，孰若便探之枕笥，则可庸竖成医，故备论节度，使晓然无滞。
◇医
《左传》曰：晋侯求医於秦，秦伯使医缓为之，［为犹治也。］未至，公梦二竖子曰：彼良医也，惧伤我，焉逃之，其一曰：居肓之上，膏之下，若我何，［肓，鬲也，心下为膏。］医至曰：疾不可为也，在肓之上，膏之下，攻之不可达，针之不及，药不至焉，公曰：良医也，厚礼而归之。
《列子》曰：龙叔谓文挚曰：吾有疾，子能已乎，文挚即命龙叔背明而立，曰：嘻吾见子之心矣，子心穴孔流通，一孔不达，今圣智为疾者，或由此乎，［事具人部圣篇。］
《史记》曰：扁鹊，姓秦，名越人，时舍客长桑君，遇而奇之，知非常人，及呼扁鹊与语，我有禁方，年老，欲传与公，公无泄，乃出怀中药与扁鹊。
又曰：赵简子疾，五日不知人，召扁鹊，扁鹊入视疾，出曰：昔秦穆公尝如此，七日而寤，居二日半而简子寤。
《魏志》曰：华佗游学徐土，兼晓养性之术，年且百岁，而犹有壮容，时人以为仙，沛相陈珪举孝廉，太尉黄琬辟，皆不就，精於方药，处剂不过数种，心识分铢，不假称量，针亦不过数处，若疾结於内，针药所不能及者，乃先令以酒服麻沸散，既醉，无所觉，因刳破腹背，抽割积聚，若在肠胃，则断截湔洗，除去疾秽，既而缝合，傅以神膏，四五日创愈，一月之间，皆平复。
【赋】晋嵇含寒食散赋曰：余晚有男儿，既生十朔，得吐下积，日羸困危殆，决意与寒食散，未至三旬，几於平复，何矜孺子之坎轲，在孩抱而婴疾，既正方之备陈，亦旁求於众术，穷万道以弗损，渐丁宁而积日，尔乃酌醴操散，商量部分，进不访旧，旁无顾问，伟斯药之入神，建殊功於今世，起孩孺於重困，还精爽於既继。


鼎鎗钵塸盘樽卮杯碗
◇鼎
《说文》曰：鼎，三足两耳，和五味之彝器也，昔禹贡九牧之金，铸鼎荆山之下，以入山林川泽，魑魅魍魉，莫能逢之。
又曰：鼎，大上下小。
《尔雅》曰：鼎绝大谓之鼐，圆弇上谓之鼒，鼒，子鼎，附耳外谓之翼。
《周易》曰：鼎象也，九四曰：鼎折足，覆公餗，六五，鼎黄耳，金铉，利贞，上九，玉铉，大吉。
《礼记》曰：崇鼎贯鼎，大黄封父龟，天子之器。
《毛诗》曰：丝衣其紑，载弁俅俅，自堂徂基，自羊徂牛，鼐鼎及鼒。
三礼鼎器图曰：牛鼎，受一斛，天子饰以黄金，诸侯白金，有鼻目，以铜为之，三足。
《左传》曰：宋华督已杀孔父而弑殇公，召庄公于郑而立之，以郜大鼎赂公，夏四月，取郜大鼎于宋，纳于太庙，非礼也。
又曰：楚子伐陆浑之戎，遂至于离宫，王使王孙满劳楚子，楚子问鼎之大小轻重，对曰：在德不在鼎，昔夏之方有德也，远方图物，贡金九牧，铸鼎象物，桀有昏德，鼎迁于商，商纣暴虐，鼎迁于周，德之休明，虽小重也，其奸回昏乱，虽大轻也，周德虽衰，天命未改，鼎之轻重，未可问也，［事具祥瑞部鼎篇。］
又曰：徐子及郯人莒人，会齐侯，盟于蒲隧，赂以甲父之鼎。
《墨子》曰：巫马子问《墨子》曰：鬼神孰与圣人明智，《墨子》曰：鬼神明於圣人，犹聪明耳目之与聋盲也，若夏后开使飞廉折金於山，以铸鼎於昆吾，使翁难乙灼目若之龟，成曰：鼎成四足而方，不灼自成，不举自藏，不迁自行，乙又言繇曰：逢逢白云，一南一北，一西一东，九鼎既成，而迁三国，此知必千年，无圣之智，岂能知哉。
《史记》曰：伊尹欲干汤而无由，乃为有莘媵臣，负鼎俎，以滋味说汤，致於王道。
又曰：秦武王与孟说举龙文赤鼎，绝膑死。
又曰：汉武时，汾阴巫锦，为民祠魏睢后土，得鼎，鼎大，异於众鼎，乃以礼祠迎鼎至甘泉，从行，上荐之，至中山，山有黄云盖焉，有鹿过，上自射之，因以祭，至长安，公卿大夫皆议，请尊宝鼎，有司皆曰：黄帝作宝鼎三，象天地人也，禹收九牧之金，铸九鼎，今鼎至甘泉，承休无疆，中山有黄白云降盖，而帝者心知其意，而合德焉，鼎宜见於祖祢，藏于帝庭，以合明应，制曰：可。
《淮南子》曰：阖闾伐楚，五战入郢，烧高府之粟，破九龙之鼎，［高府，大仓也，形九龙於鼎以为名，言大鼎也。］鞭平王之墓，舍昭王之宫。
《说苑》曰：汤时大旱七年，煎沙烂石，於是使人三足鼎祝山川，教之祝曰：政不节耶，使民疾耶，苞苴行耶，谗夫昌耶，宫室营耶，女谒成耶，何不雨之极也，言未已，天大雨，《东观汉记》曰：永平六年，庐江太守贡宝鼎。
《吴越春秋》曰：吴王阖闾，葬女於郭西昌门外，凿地为池，积土为山，文石为椁，金鼎玉杯，银樽珠襦之宝，皆以送之。
南越书曰：熙安县山下，有神鼎，天清水澄则见鼎，刺史刘道锡，常使系其耳而牵之，耳脱而鼎潜，既而执纼者莫不疾耳，盖尉他之鼎。
又曰：永城县江前有神鼎，圆数里，耳高五六丈，葛稚川云，赤松子陶金丹鼎。
《晋中兴书》曰：神鼎见，鼎者仁器也，能息能行，不灼而沸，不汲而盈，烟煴之气，自然所生也，乱则藏於深山，文明应运而至，故禹铸鼎以拟之，［事具祥瑞部鼎篇。］
【铭】后汉崔瑗窦大将军鼎铭曰：大禹铸鼎，象物百神，飨帝养贤，命锡宗臣，三距金铉，公德配焉，雉膏之灾，咸在择人，惟王建国，分之彝器，鼎为元宝，君臣享位，足胜其任，鬻保宝器，持盈若冲，满而不溢，黄耳不革，玉铉终吉，禹镂其鼎，汤刻其盘，纪功申戒，贻则后人。
后汉李尤鼎铭曰：五鼎大和，滋味集具，虽快其口，损之为务。
古鼎铭曰：王命尸臣，官此拘邑，赐尔和鸾，黼黻琱弋，尸臣拜手，曰：敢对扬天子丕显休命。
后汉崔骃仲山父鼎铭曰：鼎耳革，其行塞，雉膏不食，方雨亏悔，终吉有福，足胜其任，公餗乃珍，於高思危，在满戒溢，可以永年，天之大律。
梁周舍鼎铭曰：天下宁康，异方同轨，九牧作贡，百司咸理，范金铸器，戒镇阶所，波圆月镜，传之无已。
◇鎗
《东宫旧事》曰：皇太子初拜，给铜龙头鎗。
《笑林》曰：太原人夜失火，出物，欲出铜鎗，误出熨貐，便大惊惋，语其儿曰：异事，火未至，鎗已被烧失脚。
【诗】梁吴筠以服散鎗赠殷钧诗曰：玉铉布交文，金丹焕仙说，九沸翻成缓，七转良为切，执以代疏麻，长贻故人别。
◇钵
浮图澄传曰：澄以钵盛水，烧香咒之，须臾，钵中生青莲华。
西域传曰：诸国志曰：佛钵在乾纮越国，青玉也，受三斗许，彼国宝之，供养原终日花香不满，则如言也，原一把满，亦随言也。
交州杂事曰：太康四年，刺史陶璜，表送临邑王花然［《太平御览》七百五十九作范熊，此讹。］所献银钵一口，水精钵一口。
支僧载外国事曰：佛钵在大月氏国，一名佛律婆越国，是天子之都也，起浮图，浮图高四丈，七层，四壁里有金银佛像，像悉如人高，钵处中央，在第二层上，作金络络钵，钅巢悬钵，钵是石也，其色青。
又曰：摩竭提国，在迦维越之南，相去四十由旬，贝多树去摩竭提三十里，一名毗波梨，佛唯在此一树下坐，满六年，长者女以金钵盛牛乳糜上佛，佛得乳糜，往尼连禅河浴，浴竟，於水边啖糜，啖糜竟，掷钵水中，逆流可百步许，然后钵复流河中，架梨那龙王接取钵，在宫中供养。
法显记曰：弗楼沙国，有佛钵，昔月氏王大兴众，来伐此国，欲取佛钵，既服此国已，月氏王笃信佛法，欲持钵去去，乃校饰大象，置钵其上，象便伏地，不能得进，更作四轮车载钵，八象共牵，复不能进，王知与钵无缘，深自愧叹，即於此处起塔，及僧伽蓝。
【启】齐王融谢安陆王赐银钵启曰：素人之贵，有访仙经，镌刻可奇，见符神鼎，撤膳器於珍羞之席，降宝玩於箪瓢之门。
梁刘孝仪谢鄱阳王赐银钵启曰：珍穷货贡，制极范金，用贵宝樽，文包龙鼎，雕镂海籍，图载山经，阅众灵於器中，弄神奸於掌里，足令任后所欲，远惭汉世，少君有觌，遥羌齐寝。
◇塸
《抱朴子》曰：取金液及水银，以黄土塸盛，置之猛火上，皆化为丹，以此丹金为盘碗，食其中，令人长生，袁彦伯罗山疏曰：善道门［《太平御览》七百五十九作善道开，按当作单道开。］尸，在石室北壁下，形骸朽坏，止有白骨在，昔成都识此道士，闻之使人慨然，其业行殊异，冀当蝉蜕解骨耳，石室中先有塸盛香，得便扫除烧香。
【启】梁皇太子谢敕赉广门塸等启曰：淮南承月之杯，岂均符采，西国浮云之碗，非谓瑰奇，臣南珍靡究，未读奏曹之表，方物罕逢，不识议郎之画。
◇盘
《周官》曰：玉府，掌王之金玉，若合诸侯，则供珠盘玉敦。
《礼记》曰：汤之盘铭，德日新。又日新。
康诰曰：作新民，诗云，周虽旧邦，其命惟新，是故君子无所不用其极，［盘铭，刻戒於盘，极犹尽也，君子新其德，尽其心力，不有馀也。］
《左传》曰：莒人伐我东鄙，围台，季武子救台，遂入郓，取其锺，以为公盘。
《史记》曰：毛遂谓楚王之左右，取鸡狗马之血来，毛遂奉铜盘血而跪进之楚王曰：王当唼盟而定从，次者吾君，次者遂，定从於殿上，遂右手持盘，而左手招十九人曰：公相与唼此血於堂下，公等碌碌，所谓因人成事者也。
《孙卿子》曰：君者盘也，水者民也，盘圆则水圆，盘方则水方。
《神异经》曰：西北有金楼，上有银盘，广五十丈。
《汉武内传》曰：西王母以七月七日降帝宫，命侍女索桃，须臾，以玉盘盛桃七枚，大如鸭卵，形圆色青，以呈王母，王母以四枚与帝，自食三枚矣。
应劭《汉官仪》曰：封禅坛南有玉盘，盘中有玉龟。
《风土记》曰：越俗，饮宴即鼓盘以为乐，取大素圜盘，以广尺六者，抱以着腹，以右手五指更弹之，以为节，舞者应节而举。
【诗】梁沈约咏竹槟榔盘诗曰：梢风有劲质，景用道非一，平织方以文，穿成圆且密。
【赋】魏毌丘俭承露盘赋曰：树根芳林，濯景天池，嘉木灵草，绿叶素枝，飞阁鳞接而从连，层台偃蹇以横施，龟龙怪兽，嬉游乎其中，诡类壮观，杂遝众多，若乃肇制模镕，应变入神，穷数极理，究尽物伦，命班尔，召淳均，撰兰藉，简良辰，采名金於昆丘，斩扶桑以为薪，诏烛龙使吐火，运混元以陶甄，殴阴阳而役神物，岂取力於烝民，用能弗营，不日而成，匪雕匪斫，天挺之灵，雄幹碣以高立，干云雾而上征，盖取象於蓬莱，实神明之所凭，峻极过於阆风，凤高翔而弗升，远而望之，若紫霓下邻，双鹍集焉，即而视之，若璆琳之柱，华盖在端，上际辰极，下通九原，仙掌仙掌，既平且安，越古今而无匹，信奇异之可观。又能致休徵以辅性，岂徒虚设於芳园，采和气之精液，承清露於飞云。
【铭】后汉李尤盘铭曰：或以承觞，或以受物，既举清觞。又成口实。
魏毌丘俭承露盘铭曰：赫赫圣魏，绍天惟则，承露瑰生，爰诏懿德，下有蛟龙，偃蹇虬纷，上有层盘，厉彼青云，脩茎擢擢，高弗可及，仙掌岧岧，零露是集，有直其体，有固斯基，休徵攸降，神明攸持，少昊惟好，我后斯同，以近眉寿，以保万邦。
魏陈王曹植承露盘铭曰：岧岧承露，峻极大清，神石蛇畾蛇鬼，洪基岳停，下潜醴泉，上受云英，和气四充，翔凤所经，匪我明后，孰能经营，近历阐度，三光朗明，殊俗归义，祥瑞混并，鸾凤晨栖，甘露宵零，神明攸挟，高而不倾，奉戴巍巍，恭统神器，固若露盘，长存永贵，贤圣继迹，弈世明德，不忝先功，保兹皇极，垂祚亿兆，永荷天秩。
晋殷仲堪酒盘铭曰。
节有宜药惑最
＼│／＼│／
礼─┼─体狂─┼─觞
／│＼／│＼
为酒悦醉德恶
◇樽
《尔雅》曰：彝卣罍，器也，小罍谓之坎，卣，中樽也。
《礼记》曰：庙堂之上，罍樽在阼，牺樽在西。
又曰：泰有虞氏之樽也，山罍夏后氏之樽，著殷樽，牺象周樽。
《庄子》曰：百年之木，破为牺樽，青黄以文之，其断在沟中，比牺樽於沟中之断，则美恶有闻［《太平御览》七百六十一作间。］矣，其於失性，一也。
《淮南子》曰：圣人之道，犹中衢而设樽耶，过者斟酌，各得其宜，［事具人部圣篇。］
又曰：夫奉一爵酒，不知於邑，［言其轻也。］挈万石樽，则曰汗交，［言其重也。］又况羸［淮南子脩务篇作赢。］天下之忧，而任海内之事者乎，二者重於樽亦远矣，［远犹多也。］
《汉书》曰：成都侯商子邑，为大司空，贵重，商故人皆敬之，事邑，唯楼护自安旧节，邑亦事之，不敢有阙，时请召宾客，邑居樽下，称贱子上寿，坐百数，皆离席伏，护独东向正坐。
《东观汉记》曰：刘文及苏茂易［东观汉记作臣於二字。］永，上遣王霸讨之，霸至，遂闭门坚守，劳赐吏士，作冒［《太平御览》七百六十一作倡。］乐，赋［赋字御览无，疑衍。］贼懽呼，雨射营中，中霸前酒樽。
孔融别传曰：融常叹曰：坐上客恒满，樽中酒不空，吾无忧矣，［事具人部叙志篇。］
【诗】魏文帝诗曰：良辰启初节，高会构懽娱，明爵浮象樽，珍膳盈豆区。
【铭】后汉崔骃樽铭曰：惟岁之元，朝贺奉樽，金罍牺象，嘉礼具存，献酬交错，万国咸欢。
后汉蔡邕酒樽铭曰：酒以成礼，弗继以淫，德将无荒，过则荒沉，盈而不冲，古人所箴，尚鉴兹器，茂勖厥心。
后汉李尤樽铭曰：樽设在堂，以俟俊乂，三山共承，雕瑑错带。
晋孙绰樽铭曰：大匠体物，妙思入神，仪彼灵禽，制器为人，虚以含有，文以饰身，湛此玄醴，延我嘉宾，兴怀寄咏，聊以摽设，详观兹器，妙巧奇绝，酌焉则注，受满则侧，吐写適会，未见其竭，与之无若，施而有节，玄应忘知，切存不伐，王公拟之，德齐上哲。
宋何偃常满樽铭曰：贞明丽象，昃食中望，唯兹奇器，神绝莫尚，斟酌赋受，不逾其量，凫鹥之诗，岂伊异况。
◇卮
《韩子》曰：棠谿空见昭侯曰：今有白玉卮而无当，瓦器有当，君渴，将何以饮，曰：以瓦器，空曰：白玉卮美而君不［《太平御览》七百六十一不下有以饮者三字。］以其无当耶，曰：然，空曰：为人君漏泄群臣语，犹玉卮无当也，空每见出，昭侯必独卧，唯恐梦言泄妻妾。
《战国策》曰：昭阳为楚伐魏，覆军杀将，得八城，移师而攻齐，陈轸为齐王使，见昭阳，再拜谢，贺战胜，起而曰：臣窃譬，楚有祠者，赐其舍人酒一卮，舍人相谓曰：数人饮之不足，一人饮之有馀，请画地为蛇，蛇先成者饮酒，一人蛇先成，引酒且饮之，乃左手持卮，右手画蛇，曰：吾能为之足，足未成，一人蛇成，夺其卮，曰：蛇固无足，子安能为之足，遂饮酒，［具游说篇。］
《盐铁论》曰：川源不能实漏卮。
《汉书》曰：高祖奉玉卮，为太上皇寿。
又曰：初何武为郡吏时，事太守何寿，寿知武有宰相器，故厚之，后寿为大司农，其兄子为庐江长史，时武为杨州刺史，奏事在邸，春寿兄子適长安，寿为具，召武弟显及故人，酒酣，见其兄子曰：此子杨州长史，材能驽下，未曾省见，显等甚惭，退以谓武，武曰：刺史古之方伯，上所以委任，一州表率也，职在进善退恶，吏治行有茂异，民有隐逸，乃当召见，不可以所私问，显强之，不得已召见，赐卮酒。
【赋】晋傅咸汙卮赋曰：人有遗余琉璃卮者，小儿窃弄，堕之不絜，意既惜之。又感物之汙辱，乃丧其所以为宝，况君子行身，而可以有玷乎，有金商之玮宝，禀乾刚之淳精，叹春晖之定色，越冬冰之至清，爰甄陶以成器，逞异域之殊形，猥陷身於丑秽，岂厥美之不惜，与觞杓之长辞，曾瓦匜之不若。
【颂】后汉崔骃汉明帝颂曰：帝乃负扆，执冒覆珪，运斗杓以酬酢，酌酒旗之玉卮。
◇杯
《山海经》曰：犬戎国有一女子，方跪进玉杯食。
《礼记》曰：父母没而杯圈不能饮焉，口泽之气存焉尔，［孝子见亲之器物哀，则不忍用也，圈，屈木所为也，卮，匜之属也。］
《管子》曰：桓公管仲鲍叔牙甯戚四人饮，公曰：盍不为寡人寿，叔牙奉杯而起。
《文子》曰：清之为明，杯水见眸子，浊之言闇，河水不见太山。
《韩子》曰：纣为象著而箕子怖，以为象著必不加於土［原讹上，据冯校本改。］形，［《太平御览》七百五十九作钅刑。］必将犀玉之杯，象著玉杯，必不羹菽藿，则必荐豹胎。
又曰：乐羊为魏文侯攻中山，其子在中山，中山之君，烹其子而遗之，乐羊坐於幕下而飨之，尽一杯。
《淮南子》曰：夫江河之腐胔，不可胜数也，然祭者用，大也，一杯酒，甘蠋溃其中，匹夫不尝，小也。
《十洲记》曰：周穆王时，西域献夜光常满杯，杯容三升，是白玉之精，光明照彻，夜以杯於庭中以向天，比旦而水汁满中，汁甘而香美，斯实灵器。
《汉书》曰：有盗高庙座前玉环，得盗，文帝怒，下廷尉治，按盗宗庙服御物者为奏，当弃市，上大怒曰：吾属廷尉者，欲致族之，而君以法奏之，非所以奉宗庙意也，释之免冠顿首谢曰：法如是足矣，假令愚民取长陵一杯土，［不欲指言，故以取土喻之。］陛下何以加其法乎，文帝与太后言之，乃许之。
又曰：元帝徵贡禹为谏议大夫，禹奏，臣当从之东宫，见赐杯案，尽金银饰，非当所以食臣下也。
又曰：王嘉为丞相，数上事，言不宜封董贤，上怒，有诏收［汉书八十六王嘉传作假。］谒者即，［汉书作节。］召丞相诣廷尉诏狱，掾吏涕泣，共和药进嘉曰：将相不对强吏陈冤，君侯宜引决，嘉引药杯以击地，谓官属曰：丞相幸得备位三公，奉职负国，伏刑都市，以示万众，岂儿女子耶，何谓咀药而死。
又曰：朱博为御史大夫，为人廉俭，食不重味，案上不过三杯，夜寝早起，妻子希见其面。
谢承《后汉书》曰：豫章宋叔平，为定陵令，素杯，食麦饭。
《论衡》曰：河东须［《太平御览》七百五十九作项。］曼都好道，去家三年而反，曰：去时有数仙人将上天，离月数里而止，月之旁甚寒凄怆，饥欲食，辄饮我流霞一杯，每饮数月不饥。
《王逸子》曰：颜渊之箪瓢，则胜庆封玉杯，何者，德行高远，能绝殊也。
陶侃《故事》曰：侃上成帝螺杯一枚。
《南州异物志》曰：鹦鹉螺，状似霞，杯形如鸟，头向其腹，视似鹦鹉，故以为名。
《南越志》曰：南海以虾头为杯，须长数尺，金银镂，晋康［《太平御览》七百五十九作广。］州刺史，常以杯献，简文用以盛药，未及饮，无故酒跃於外，时庐江太守曲安远，颇解术数，即令筮之，安远曰：即三旬，后庭将有喜庆者。
【铭】后汉冯敬通杯铭曰：乐则思旧，燕则思懽，民之失德，乾餱以愆。
后汉李尤杯铭曰：小之为杯，大之为闻，杯闻之用，无施不可，以饮以享，慎其得正，用公之美，骄吝为病。
梁陆倕蠡杯铭曰：用迈羽杯，珍愈渠碗，实同蠡测，形均朴满，伊我疲病，独居无伴，所不此挹，谁诮谁缓。
《方言》曰：楚魏宋之间，碗谓之盂。
《说文》曰：碗，小盂也。
《吴志》曰：曹公出濡须，甘宁为前部督，受敕斫敌前营，孙权特赐米酒众肴，宁乃以银碗酌酒，自饮两碗，乃酌与其都督，督伏，不肯时持，宁引自削置膝上，呵之曰：卿见知於至尊，孰与甘宁，甘宁尚不惜死，卿何以独惜死乎，都督却起拜，持酒通次酌，共各一银碗，至更时，衔枚出斫敌，敌惊动，遂退，宁益贵重。
咸康起居注曰：诏使辽东使叚辽等琉璃碗。
【赋】魏陈王曹植车渠碗赋曰：惟斯碗之所生，于凉风之峻湄，采金光以定色，拟朝阳而发煇，丰玄素之暐晔，带朱荣之葳蕤，缊丝纶以肆采，藻繁布以相追，翩飘飖而浮景，若惊鹄之双飞，隐神璞於西野，弥百叶而莫希，于时乃有明笃神后，广彼仁声，夷慕义而重使，献兹宝於斯庭，命公输使制匠，穷而丽之殊形，华色灿烂，文若点成，郁蓊云蒸，蜿蜒龙征，光如激电，影若浮星，何神怪之巨伟，信一览而九敬，虽离朱之聪目，由炫燿而失精，何明丽之可悦，超群宝而特章，俟君子之闲宴，酌甘醴於斯觞，既娱情而可贵，故求御而不忘。
魏应玚车渠碗赋曰：惟兹碗之珍玮，诞灵岳而奇生，扇不周之芳烈，浸琼露以润形，荫碧条以纳曜，吸朝霞而发荣，纷玄黄以肜裔，晔豹变而龙华，象蜿虹之辅体，中含曜乎云波，若其众色鳞聚，卓度诡常，絪缊杂错，乍圆乍方，蔚术繁兴，散列成章，杨丹流缥，碧玉飞黄，华气承朗，内外齐光。
魏徐幹车渠碗赋曰：圜德应规，巽从易安，大小得宜，客如可观，盛彼清醴，承以琱盘，因欢接口，媚于君颜。
晋潘尼琉璃碗赋曰：览方贡之彼珍，玮兹碗之独奇，济流沙之绝险，越葱岭之峻危，其由来也阻远，其所讬也幽深，据重峦之亿仞，临洪溪之万寻，接玉树与琼瑶，邻沙棠与碧林，瞻阆风之崔嵬，顾玄圃之萧参，光映日曜，圆成月盈，纤瑕罔丽，飞尘靡停，灼烁旁烛，表里相形，举兹碗以酬宾，荣密坐之曲宴，流景蜅晃以内澈，清醴瑶琰而外见。
隋江总马脑碗赋曰：翠羽流霞之杯，谅无闻於玮丽，岂匹此之奇朅，爰睹殊特，臻自西国，状惊鹤之点溃，似游龙之割刻，士衡譬之云采，中郎羞其马勒，于时北园清夏，东阁浮凉，山交枝而影杂，水沉叶而流香，蝉无风而吲短，鹭出迥而飞长，副君海渟岳峙，纸落金锵，获阿［疑当作河。］宗之美宝，命河朔之名觞，宝出昆仑之仙阜，觞即玄洲之玉酒，酒既醉而还年，碗稍酌而延寿，仰天纵之体物，铭欹器兮何有。
【书】秦嘉妻与嘉书曰：分奉金错碗一枚，可以盛书水，琉璃碗一枚，可以服药酒。
【表】梁诸葛恢表曰：诏云，行当别离，以为怅罔，分致氍〈叟毛〉一，剑一，琉璃碗一，贵达心领录之，天恩望极天地，施钧不异远近。


总载帝王天皇氏地皇氏人皇氏有巢氏燧人氏太昊庖牺氏帝女娲氏炎帝神农氏黄帝轩辕氏少昊金天氏颛顼高阳氏帝喾高辛氏帝尧陶唐氏帝舜有虞氏禹夏后氏
◇总载帝王
尚书刑德放曰：帝者，天号也，王者，人称也，天有五帝以立名，人有三王以正度，天子，爵称也，皇者，煌煌也。
《春秋演孔图》曰：正气为帝，间气为臣，秀气为人。
《礼斗威仪》曰：帝者得其根核，王者得其英华，霸者得其附枝，故帝道不行，不能王，王道不行，不能霸，霸道不行，不能守其身。
《管子》曰：明一者皇，察道者帝，通德者王，谋得兵胜者霸。
《吕氏春秋》曰：始生之者天也，养成之者人也，能养天之所生而为天子。
春秋考耀文曰：王者往也，神所输向，人所乐归。
《春秋繁露》曰：德俟天地者称皇帝，天祐而子之，号称天子。
董子曰：古之人造文字者，三画而连其中谓之王，三画者，天地与人也，连中者，通其道也，取天地与人之才而参之，非王者其孰能当是，故王者必法天，以大仁覆育万物，既化而生之。又养而成之。
《韩诗外传》曰：君者何，曰群也，敢群天下万物而除其害者谓之君。
《白虎通》曰：帝王者，号也，号者，功之表也，所以表功明德，号令臣下者也，德合天地者称帝，仁义合者称王，别优劣也。
又曰：接上称天子者，明以爵事天也，接下称帝王者，明位号天下至尊之称。
汉杂事曰：古者天子称皇，其次称王，秦承百王之末，为汉驱除，自以德兼三皇五帝，故并为号。
《帝王世纪》曰：孔子称天子之德，感天地，洞八方，是以化合神者称皇，德合天地者称帝，仁义合者称王。
蔡邕《独断》曰：上者尊位所在也，太史令司马迁记事，当言帝，则依违之，但言上，不敢泄［独断作渫，下同。］渎者尊号，言尊尊之义也，乘舆出於律文，曰敢盗乘舆服御物，谓天子所服食者也，天子至尊，不敢泄渎言之，故讬於乘舆也，天子以天下为家，不以京师宫室为常处，当乘舆以天下，故谓之车驾，天子自谓行在所，今虽在京师，言在行所也，巡狩天下，所奏事处皆为宫，在长安则曰长安宫，在泰山则曰泰山宫，唯当时所在。
《礼记》曰：天子者，与天地参，德配天地，兼利万物，与日月并明，明照四海，而不遗微小，其在朝廷，则道仁圣礼义之序，燕处则听雅颂之音，行步则有环珮之声，升车则有鸾和之音，居处有礼，进退有度，百官得其宜，万事得其序。
《六韬》曰：王者之道，如龙之首，高居远望，深视而审听，神其形而散其精，若天高而不可极，若川深而不可测，故可怒而不怒，臣乃为虎，可杀而不杀，大贼乃发，兵势不行，敌国乃强。
《管子》曰：黄帝立明堂之议，上观於贤也，尧有衢室之问，下听於民也，舜有告善之旌，而主不蔽也，禹立谏鼓於朝，而备讯也，汤有总街之廷，观民非也，武王有灵台之宫，贤者进也，此古圣帝明王，所以有而勿失，得而勿止也。
《尸子》曰：孔子曰：商汝知君之为君乎，子夏曰：鱼失水则死，水失鱼犹为水也，孔子曰：商知之矣，《庄子》曰：赫胥氏之时，民居不知所为，行不知所之，含哺而熙，鼓腹而游。
又曰：昔容成氏大庭氏柏皇氏轩辕氏尊卢氏伏羲氏，当是时也，结绳而用之，甘其食，美其服，乐其俗，安其居，邻国相望，鸡狗之音相闻，民至老死，不相往来，若此时则至治也。
《孙卿子》曰：人主者，守至约而详，事至狭［荀子王霸篇作佚］而切，［王霸篇作功。］垂衣裳，不下簟席之上，而海内之民，莫不原得以为帝王。
《吕氏春秋》曰：五帝先道而后德，故德莫盛焉，三王先德而后事，故事莫功焉，五伯先事而后兵，故兵莫强焉。
《韩子》曰：明王制其臣下者，二柄而已矣，二者，刑，德也，杀戮之谓刑，庆赏之谓德。
《淮南子》曰：帝者体太一，王者法阴阳，霸者则四时，君者用六律，体太一者，牢笼天地，弹压山川，含吐阴阳，申洩四时，纪纲八极，经纬六合，覆露照导，普汜而无私，翾飞蠕动，莫不仰德而生，法阴阳，承天地之和，形万类之体，含气化物，以成形类，则四时者，春生，夏长，秋收，冬藏，取与有节，出入有时，开阖张敛，不失其序，喜怒刚柔，不杂其理，用六律者，生之与杀也，赏之与罚也，予之与夺也，非此无道。
又曰：人主者，以天下之目视，以天下之耳听，以天下之智虑，以天下之力动，是故号令能下究，而臣情得上闻，百官脩通，群臣辐凑，喜不以赏赐，怒不以罪诛。
潜夫论曰：太古之时，兆黎初载，未有上下，而自顺序，天未事焉，君未设焉，末后矫处，或相凌虐，为萌巨害，於是天命圣人，使司牧之，勿令失性，四海蒙利，草木被德，恭俭奉戴，谓之天子。
【箴】晋潘尼乘舆箴曰：皇极肇建，两仪既分，彝伦未序，万邦纠纷，国事明主，家奉严君，各有攸尊，德用不勤，煌煌四海，蔼蔼万乘，匪贤焉倚，匪哲焉凭，左辅右弼，前疑后承，一日万机，业业兢兢，夫出其言善，则千里是应，而莫余违，亦丧邦有徵，辛作璇室，而夏兴瑶台，糟丘酒池，象箸玉杯，叔世道衰，末俗化浅，躭乐逸游，荒淫沉湎，不式古训，而好是佞辩，不遵正路，而覆车是践，灭败之效，载在前典，匪唯凌夷，厥世用殄，故曰：树君如之何，将民是司牧，视之犹伤，知其寒燠，故能抚之斯柔，而敦之斯睦，无远不怀，靡思不服，夫岂厌纵一人，而玩其耳目，内迷声色，外荒驰逐，不修政事，而终於颠覆。
【论】汉贾谊过秦论曰：秦孝公据崤函之固，拥雍州之地，君臣固守，以窥周室，有卷席天下，包举宇内，囊括四海之意，并吞八荒之心，当是时也，商君佐之，内立法度，务耕织，脩守战之具，外连衡而斗诸侯，诸侯恐惧，会盟而谋弱秦，不爱珍器重宝，肥饶之地，以致天下之士，合从缔交，相与为一，当此之时，齐有孟尝，赵有平原，楚有春申，魏有信陵，此四贤者，皆明智而忠信，宽厚而爱人，尊贤重士，约从连横，兼韩魏燕楚宋卫中山之众，尝以什倍之地，百万之师，仰关而攻秦，秦人开关延敌，九国之师，遁逃而不敢进，秦无亡矢遗镞之费，天下诸侯已困矣，及至秦始皇，奋六世之馀烈，振长策而御宇内，吞二周而亡诸侯，履至尊而制六合，执敲扑以鞭笞天下，威振四海，南取百越之地，以为桂林象郡，百越之君，俯首系颈，委命下吏，乃使蒙恬，北筑长城而守藩篱，却匈奴七百馀里，胡人不敢南下而牧马，士不敢弯弓而报怨，然后践华为城，因河为池，据亿丈之城，临不测之谿以为固，良将劲弩，守要害之处，信臣精卒，陈利兵而谁何，天下已定，始皇自以为关中之固，金城千里，子孙帝王万世之业也，始皇既没，馀威振于殊俗，然而陈涉瓮牖绳枢之子，甿隶之人，而迁徙之徒也，材能不及中人，率罢散之卒，将数百之众，转而攻秦，山东豪俊，蜂起而亡秦族矣，且夫天下非小弱也，雍州之地，崤函之固，自若也，陈涉之位，非尊於齐楚燕赵魏宋卫中山之君也，锄耰棘矜，非銛於钩戟长铩也，谪戍之众，非抗於九国之师也，深谋远虑，行军用兵之道，非及曩时之士也，然而成败异变，功业相反，试使山东之国，与陈涉度长契大，比权量力，则不可同年而语矣，然秦以区区之地，致万乘之权，招八州而朝同列，百有馀年矣，然后以六合为家，崤函为宫，一夫作难而七庙隳，身死人手，为天下之笑者，何也，仁义不施，而攻守之势异也。
魏王粲难锺荀太平论曰：圣莫盛於尧，而洪水方割，丹朱淫虐，四族凶佞矣，帝舜因之，而三苗畔戾矣，禹又因而防风为戮矣，此三圣古之所大称也，继踵相承，且二百年，而刑罚未尝一世而乏也，然则此三圣能平，［明本作乎，三圣○圣下疑脱不字。］能平，则何世能致之乎，孔子称曰：唯上智与下愚不移，不移者丹朱四凶三苗之谓也，当纣之世，殷冈不小大好草窃奸宄，周公迁殷顽民于洛邑，其下愚之人，必有之矣，周公之於三圣，不能逾也，三圣有所不化矣，有所不移矣，周公之不能化殷之顽民，所可知也，苟不可移，必或犯罪，罪而弗刑，是失所也，犯而刑之，刑不可错矣，孟轲有言，尽信书，不如无书，有大而言之者，刑错之属也，岂亿兆之民，历数十年，而无一人犯罪，一物失所哉，谓之无者，尽信书之谓也。
魏曹冏六代论曰：昔者夏殷周，历世数十，而秦二世而亡，何则，三代之君，与天下共其民，故天下同其忧，秦王独制其民，故倾危而莫救，先王独知［《文选》五十二作知独。］治之不能久也，故与人共治之，知独守之不能固也，故与人共守之，兼亲疏而两用，参同异而并立，是以轻重足以相镇，亲疏足以相卫，兼并路塞，逆节不生，及其衰也，桓文率礼，包茅不贡，齐师伐楚，宋不城周，晋戮其宰，王纲弛而复张，诸侯傲而复肃，二霸之后，浸以陵迟，吴楚凭江，负固方城，虽心希九鼎，而畏迫宗姬，奸情散於胸怀，逆谋消於唇吻，斯岂非信重亲戚，任用贤能，枝叶硕茂，本根赖之，至於王赧，降为庶人，犹枝幹相持，得居虚位，海内无主，四十馀年，秦据势胜之地，骋谲诈之术，征伐关东，蚕食九国，至於始皇，乃定天位，旷日若彼，用力若此，非深根固蒂，不拔之道乎，汉祖奋三尺之剑，骋乌合之众，五年之中，而成帝业，自开辟已来，其兴功立勋，未有若汉之易者也，夫伐深根者难为功，摧枯朽者易为力，理势然也，汉鉴秦之失，封植子弟，及诸吕擅权，图危刘氏，而天下所以不倾动，百姓所以不易心者，徒以东牟朱虚，受命於内，齐代吴，楚，作卫於外，向使高祖踵亡秦之法，忽先王之制，则天下以传，非刘氏有也，大魏之兴，观五代之存亡，而不用其长策，睹前车之倾覆，而不改其辙迹，子弟王空虚之地，君臣使民之失，［《文选》五十二作君有不使之民，魏志二十注引同，本句当有脱讹，明本臣作亡，亦未尽恰。］宗室窜於闾阎，不闻邦国之政，权均疋夫，势齐凡庶，内无深根不拔之固，外无盘石宗盟之助，非所以安社稷，为万世之业也。
晋陆机辨亡论曰：昔汉氏失御，奸臣窃命，祸基京畿，毒遍宇内，皇纲弛紊。王室遂卑，於是群雄蜂骇，义兵四合，吴武烈皇帝，慷慨下国，电发荆南，权略纷纭，忠勇伯世，威棱则夷羿震荡，兵交则丑虏授馘，遂扫清宗祊，蒸禋皇祖，于时云兴之将带州，飚起之师跨邑，虽兵以义合，同盟戮力，然皆包藏祸心，阻兵怙乱，或师无谋律，丧威稔寇，忠规武节，未有如此其著者也，武烈既没，长沙桓王，逸才命世，弱冠秀发，招扰［冯校本同，明本及文选五十三作揽。］遗老，与之述业，神兵东驱，奋寡犯众，攻无坚城之将，战无交锋之虏，诛叛柔服，而江外底定，饬法脩师，则威德翕赫，将北伐诸华，诛鉏干纪，旋皇舆於夷庚，反帝座于紫闼，挟天子以令诸侯，清天步而归旧物，戎车既次，群凶侧目，大业未就，中世而殒，用集我大皇帝，以奇踪袭於逸轨，叡心因乎令图，从政咨於故实，播宪稽乎遗风，而加之以笃固，申之以节俭，畴咨俊茂，好谋善断，束帛旅於丘园，旌命交乎涂巷，故豪彦寻声而响凑，志士希光而景鹜，异人辐凑，猛士如林，谋无遗谞，举不失策，故遂割据山川，跨制荆吴，而与天下争衡矣，故魏人请好，汉氏乞盟，遂跻天号，鼎峙而立，於是讲八代之礼，蒐三王之乐，告类上帝，拱揖群后，虎臣毅卒，循江而守，长棘劲铩，望飚而奋，庶尹尽规於上，四民展业于下，化协殊裔，风衍遐圻，乃俾一介行人，抚巡外域，巨象逸骏，扰於外闲，明珠玮宝，曜於内府，珍瑰重迹而至，奇玩应响而赴，輶轩骋於南荒，冲輣息於朔野，齐民免干戈之患，戎马无晨服之虞，而帝业固矣，爰及末叶，群公既丧，然后黔首有瓦解之志，皇家有土崩之衅，历命应化而微，王师蹑运而发，卒散於阵，民奔于邑，城池无蕃篱之固，山川无沟阜之势，军未浃辰，而社稷夷矣，虽忠臣发愤，烈士死节，将奚救哉，夫曹刘之将，非一世所选，向时人［人字文选无。］之师，无曩日之众，战守之道，抑有前符，险阻之利，俄然未改，而成败贸理，古今诡趣，何哉，彼此之化殊，授任之才异也。
又辨亡论下曰：昔三方之王，魏人据中夏，汉氏有岷益，吴制荆杨而掩交广，曹氏虽功济诸华，虐亦深矣，其民怨，刘翁因险饰智，功已薄矣，其俗陋，夫吴桓王基之以武，太祖成之以德，聪明睿达，懿度深远矣，其求贤如弗及，恤民如稚子，接士尽盛德之容，亲仁罄丹府之爱，拔吕蒙於戎行，擢潘濬於系虏，推诚信士，不恤人之我欺，量能授器，不患权之我逼，地方几万里，带甲将百万，其野沃，其民练，其器利，其财丰，东负沧海，西阻险塞，长江制其区宇，峻山带其封域，国家之利，未巨有弘於兹者矣，借使中才守之以道，善人御之有术，敦率遗典，勤民谨政，脩定策，守常险，则可以长世永年，未有危亡之患，易曰：汤武革命顺乎天，玄曰：乱不极则治不形，言帝王之因天时也，古人有言曰：天时不如地利，易曰：王侯设险，以守其国，言为国之恃险也。
又曰：地利不如人和，在德不在险，言守险之由人也，吴之兴也，参而由焉，孙卿所谓合其参者也，及其亡也，恃险而已。又孙卿所谓舍其参者也，夫四州之萌，非无众也，大江之南，非乏俊也，山川之险，易守也，劲利之器，易用也，先政之策，易循也，功不兴而祸遘，何哉，所以用之者失也，故先王达经国之长规，审存亡之至数，谦己以安百姓，敦惠以致人和，宽冲以诱俊人之谋，慈和以结士民之爱，是以其安也，则黎元与之同庆，及其危也，则兆庶与之同患，安与众同庆，则危不可得也，危与下共患，则其难不足恤也，夫然故能保其社稷，而固其土宇，麦秀无悲殷之思，黍离无愍周之感矣。
晋干宝晋纪总论曰：昔高祖宣皇帝，以雄才硕量，应运而仕，至於百姓与能，大象始构矣，世宗承基，太祖继业，始当非常之礼，终受备物之锡，至于世祖，遂享皇极，正位居体，聿脩祖宗之志，思辑战国之苦，腹心不同，公卿异议，而独纳羊祜之策，至于咸宁之末，遂排群议而杖王杜之决，汎舟三峡，介马桂阳，役不二时，江湖来同，掩唐虞之旧域，班正朔於八荒，太康之中，天下书同文，车同轨，牛马被野，馀粮栖亩，行旅草舍，外闾不闭，虽大平未洽，亦百代一时矣，二十馀年，而河洛为墟，戎羯称制，二帝失尊，山陵无所，何哉，树立失权，讬付非才，四维不张，而苟且之政多也，夫天下之大器也，器大者不可以小道理，势重者不可以争竞扰，古先哲王，知其然也，是以扞其大患，而不有其功，御其大灾，而不尸其利，是以感而应之，悦而归之，如晨风之郁北林，鱼龙之趋渊泽也，然后设礼文以理之，断刑罚以威之，故众悦其教，而安其俗，君子勤礼，小人尽力，廉耻笃於家闾，邪僻消於胸怀。又况可奋臂大呼，聚之以干纪作乱之事乎，加之朝寡醇德之士，乡乏不二之老，风俗淫僻，趣向失所，学者以庄老为宗，而黜六经，谈者以虚薄为辨，而贱名检，当官者以望空为高，而笑勤恪，刘颂屡言治道，傅咸每纠邪正，皆谓之俗吏，若夫文王日昃不暇食，仲山甫夙夜匪懈者，盖共嗤黜，以为灰尘，而相诟病矣，由是毁誉乱於善恶之实，情慝奔於货欲之涂，选者为人择官，官者为身择利，其妇女庄栉织纴，皆取成於婢仆，未尝知女功丝枲之业，中馈酒食之事也，故皆不耻淫佚之过，不拘妒忌之恶，有杀戮妾媵，有黩乱上下，父兄不之罪，天下莫之非。又况责之阐四教於古，脩贞顺於今，以辅佐君子者哉，礼法刑政，於此大坏，如室之斯构，而去其凿契，如水斯积，而决其隄防，如火斯畜，而离其薪燎也，国将亡，本必先颠，其此之谓乎。
◇天皇氏
项峻《始学篇》曰：天地立，有天皇十三头，号曰天灵，治万八千岁。
《洞冥记》曰：一姓十三人也。
徐整《三五历纪》云，岁起摄提，元气肇，有神灵一人，有十三头，号天皇。
《春秋纬》曰：天皇地皇人皇，兄弟九人，分九州，长天下也。
《遁甲开山图》曰：天皇被迹，在柱州昆仑山下。
◇地皇氏
项峻《始学篇》曰：地皇十一头，治八千岁。
《帝系谱》曰：地皇治一万八千岁，以火德王。
《遁甲开山图》曰：地皇兴於熊耳龙门山。
◇人皇氏
项峻《始学篇》曰：人皇九头，兄弟各三百岁，依山川土地之势财，度为九州，各居其一方，因是而区别，荣氏曰：人皇兄弟九人，生於刑马山，身九色。
◇有巢氏
项峻《始学篇》曰：上古皆穴处，有圣人教之巢居，号大巢氏，皇甫谧以为有巢在女娲之后。
《遁甲开山图》曰：石楼山在琅琊，昔有巢氏治此山南。
◇燧人氏
《尚书大传》曰：燧人为燧皇，以火纪官。
《礼含文嘉》曰：燧人始钻木取火，炮生为熟，令人无腹疾，遂天之意，故为燧人。
◇太昊庖牺氏
《易》曰：古者庖牺氏之王天下也，仰则观象於天，俯则观法於地，观鸟兽之文，与地之宜，近取诸身，远取诸物，於是始作八卦，以通神明之德，以类万物之情，结绳而为网罟，以畋以渔，盖取诸离。
《礼含文嘉》曰：伏羲德洽上下，天应以鸟兽文章，地应以龟书，伏羲乃则象作易。
《帝王世纪》曰：太昊帝庖羲氏，风姓也，蛇身人首，有圣德，都陈，作瑟三十六弦。
【赞】魏陈王曹植庖羲赞曰：木德风姓，八卦创焉，龙瑞名官，法地象天，庖厨祭祀，罟网鱼畋，瑟以像时，神德通玄。
◇帝女娲氏
《淮南子》曰：往古之时，四极废，九州裂，天不兼覆，地不周载，猛兽食精民。［精，善也。］鸷鸟攫老弱，於是女娲炼五色石，以补苍天，断鼇足，以立四方极，鼇，［大龟也。］苍天神，四极正，淫水涸，冀州平，狡虫死，精民生，背方州，抱圆天。
《帝王世纪》曰：帝女娲氏，亦风姓也，作笙簧，亦蛇身人首，一曰女希，是为女皇，其末诸侯共工氏，任知刑以强，伯而不王。
【赞】魏陈王曹植女娲赞曰：古之国君，造簧作笙，礼物未就，轩辕纂成，或云二皇，人首蛇形，神化七十，何德之灵。
◇神农氏
《易》曰：神农氏作，斫木为耜，楺木为耒，耒耨之利，以教天下，盖取诸益，日中为市，致天下之货，交易而退，各得其所，盖取诸噬嗑。
《周书》曰：神农之时，天雨粟，神农耕而种之，作陶冶斤斧，为耜鉏耨，以垦草莽，然后五穀兴，以助果蓏实。
春秋《命历序》曰：有神人，名石年，苍色大眉，戴玉理，［玉理，犹玉英，神农也。］
《吕氏春秋》曰：神农教曰：士有当年不耕者，则天下或受其饥矣，女有当年不绩者，则天下或受其寒矣，故夫亲耕，妻亲绩。
《贾谊书》曰：神农以为走禽难以久养民，乃求可食之物，尝百草，察实醎苦之味，教民食穀。
《帝王世纪》曰：炎帝神农氏，姜姓也，人身牛首，长於姜水，有圣德，都陈，作五弦之琴，始教天下种穀，故号神农氏，诸侯夙沙氏，叛不用命，箕文谏而杀之，炎帝退而脩德，夙沙之民，自攻其君，而归炎帝。
【赞】魏陈王曹植神农赞曰：少典之胤，火德承木，造为耒耜，导民播穀，正为雅琴，以畅风俗。
◇黄帝轩辕氏
《易》曰：黄帝垂衣裳而天下治，盖取乾坤也。
《左传》曰：剡子曰：黄帝以云纪官，故为云师而云名。
河图挺佐辅曰：黄帝脩德立义，天下大治，乃召天老而问焉，余梦见两龙，挺白图，以授余於河之都，天老曰：河出龙图，雒出龟书，纪帝录，列圣人之姓号，兴谋治太平，然后凤皇处之，今凤凰以下三百六十日矣，天其受帝图乎，黄帝乃祓斋七日，至於翠妫之川，大鲈鱼折溜而至，乃与天老迎之，五色毕具，鱼汎白图，兰叶朱文，以授黄帝，名曰录图。
《龙鱼河图》曰：黄帝时，有蚩尤，兄弟八十一人，并兽身人语，铜头铁额，食沙石子，造立兵杖，刀戟大弩，威振天下，诛杀无道，不仁慈，万民欲令黄帝行天下事，黄帝仁义，不能禁蚩尤，黄帝仰天而叹，天遣玄女下，授黄帝兵信神符，制伏蚩尤，帝因使之主兵，以制八方，蚩尤没后，天下复扰乱，黄帝遂画蚩尤形像，以威天下，天下咸谓蚩尤不死，八方万邦，皆为弭伏。
《春秋内事》曰：轩辕氏以土德王天下，始有堂庑，高栋深宇，以避风雨。
《列子》曰：黄帝喜天下之戴己也，养正命，娱耳目，乃喟然叹曰：养一己，治万物，其患如此，於是放万机，舍宫寝，退而间居大庭之馆，斋心服形，三月不亲政事，昼寝而梦游於华胥，华胥氏国，不知距齐国几千里，［齐，中国。］盖非舟车足力之所及，神游而已，其国入水不溺，入火不热，乘空如履实，寝虚若处床，黄帝既{宀悟}，怡然自得。又二十八年，天下大治，几若华胥国矣。
《淮南子》曰：黄帝治天下，而力牧太山稽辅之，使强不得掩弱，众不得暴寡，人民保命而不夭，岁时熟而不凶，百官正而无私，辅弼公而不阿，道不拾遗，市不预贾，城郭不闭，邑无盗贼，人相让以财，狗彘吐菽粟於道路，而无忿争之心，於是日月精明，星辰不失其行，风雨时节，五穀登熟，虎豹不妄噬，鸷鸟不妄搏，凤皇翔於庭，麒麟游於郊，青龙进驾，飞煌伏皂，［飞黄出西方，其状如狐，背上有角，乘之寿千岁，皂，历也。］诸北儋耳之国，莫不献其贡职，［皆北极之夷国。］
《史记·封禅书》曰：黄帝得仙上天，群臣葬其衣冠，《帝王世纪》曰：黄帝有熊氏，少典之子，姬姓也，生寿丘，长于姬水，龙颜，有圣德，受国於有熊，居轩辕之丘，故因以为号，治五气，设五量，及神农氏衰，黄帝脩德抚民，诸侯咸去神农而归之，黄帝於是乃扰驯猛兽，与神农氏战于版泉之野，三战而克之。又徵诸侯，使力牧神皇直讨蚩尤氏，擒之于涿鹿之野，使应龙杀之于凶黎之丘，凡五十二战，而天下大服，有妃，［《太平御览》七十九妃上有四字。］生二十五子，黄帝在位百年而崩，年百一十岁矣，或传以为仙，或言寿三百岁，葬于上郡阳周之桥山。
《抱朴子》曰：黄帝生而能言，役使百灵，可谓天授自然体之者，犹复不敢端坐而得道，故陟王屋而受丹经，到鼎湖而飞流珠，登崆峒而问广成，之具茨而事大隗，適东岱而奉中黄，入金谷而谘子心，论导养而质玄素二女，精推步则访山稽力牧，讲占候则询风后，著体诊则受雷岐，审攻战则纳五音之策，穷神奸则记［抱朴子极言篇记下有白字。］泽之辞，相地理则书青乌之说，救伤残则缀金冶之术，故能毕记秘要，穷尽道真，遂勒升龙以高济，与天地乎冈极。
【颂】晋牵秀黄帝颂曰：邈矣黄轩，应天载灵，通幽远览，观象设形，诞敷厥训，彝伦攸经，德从风流，化与云征，皇猷允塞，地平天成，爰登方岳，封禅勒成，纷然凤举，龙腾大清，违兹九土，陟彼高冥，民斯攸慕，涕泗沾缨，遐而不坠，式颂德声。
【赞】魏陈王曹植黄帝赞曰：少典之孙，神明圣哲，土德承火，赤帝是灭，服牛乘马，衣裳是制，氏云名官，功冠五列。
又黄帝三鼎赞曰：鼎质文精，古之神器，黄帝是铸，以像太一，能轻能重，知凶识吉，世衰则隐，世和则出。
晋曹毗黄帝赞曰：轩辕应玄期，幼能总百神，体炼五灵妙，气含云露津，掺石曾城岫，铸鼎荆山滨，豁焉天扉辟，飘然跨腾鳞，仪辔洒长风，褰裳蹑紫宸。
周庾信黄帝见广成画赞曰：治身紫府，问政青丘，龙湖鼎没，丹灶珠流，疏云即雨，落木先秋，至道须极，长生可求。
◇少昊金天氏
《左传》曰：郯子曰：我高祖少昊挚之立也，凤鸟適至，故纪於鸟，为鸟师而鸟名焉。
《帝王世纪》曰：少昊帝名挚，字青阳，姬姓也，降居江水，有圣德，邑于穷桑，以登帝位，都曲阜，故或谓之穷桑，即图谶所谓白帝朱宣者也，故称少昊，号金天氏，在位百年而崩。
【赞】陈思王曹植少昊赞曰：祖自轩辕，青阳之裔，金德承土，仪凤帝世，官鸟号名，殊职别系，农正扈氏，各有品制。
◇颛顼高阳氏
《史记》曰：帝颛顼高阳者，静深有谋，疏通知事，北至幽陵，南至交趾，西济流沙，东至蟠木，动静之物，大小之神，日月所照，莫不砥属。
《帝王世纪》曰：帝颛顼，高阳氏，黄帝之孙，昌意之子，姬姓也，母曰景仆，蜀山氏女，为昌意正妃，谓之女枢，金天氏之末，女枢生颛顼於若水，首戴干戈，有圣德，父昌意虽黄帝之嫡，以德劣，降居若水，为诸侯，及颛顼，生十年而佐少昊，二十而登帝位，平九黎之乱，以水事纪官，南正重司天，以属神，火［明本作北，正黎司地，以属民，於是民神不杂，万物有序，始都穷桑，徙商丘，命飞龙效八风之音，作乐五英，以祭上帝，世有材子八人，号八凯，颛顼在位七十八年，年九十一岁，岁在鹑火而崩，葬东郡顿丘广阳里。］
【赞】魏曹植帝颛顼赞曰：昌意之子，祖自轩辕，始诛九黎，水德统天，以国为号，风化神宣，威畅八极，靡不祗虔。
◇帝喾高辛氏
《史记》曰：帝喾高辛氏者，黄帝之曾孙也，父曰蟜极，蟜极父曰玄嚣，玄嚣父曰黄帝，自玄嚣与蟜极，不得在位，帝喾生而神灵，自言其名，日月所照，风雨所至，莫不从助。
《帝王世纪》曰：帝喾高辛氏，姬姓也，有圣德，年十五而佐颛顼，四十登位，都亳，以人事纪官，故以勾芒为木正，祝融为火正，蓐收为金正，玄冥为水正，后土为土正，是五行之官，分职而治诸侯，於是化被天下，遂作乐六茎，以康帝位，世有材子八人，号曰八元，亦纳四妃，卜其子，皆有天下，元妃有台氏女，曰姜嫄，生后稷，次有娀氏女，曰简翟，生，次陈丰氏女，曰庆都，生放勋，次娵訾氏女，曰常仪，生帝挚，喾在位七十年，年百五岁而崩，葬东郡顿丘广阳里。
【赞】魏陈王曹植帝喾赞曰：祖自轩辕，玄嚣之裔，生言其名，木德帝世，无宁天地，神圣灵察，教弭四海，明并日月。
◇帝尧陶唐氏
尚书尧典曰：若稽古帝尧，曰放勋，钦明文思安安，允恭克让，光被四表，格于上下，克明俊德，以亲九族，九族既睦，平章百姓，百姓昭明，协和万邦，黎民於变时邕。
《论语》曰：大哉尧之为君也，巍巍乎，唯天为大，唯尧则之，荡荡乎民无能名焉，巍巍乎其有成功也，焕乎其有文章。
《春秋元命苞》曰：尧眉八采，是谓通明，历象日月璇玑玉衡。
《尚书·中候》曰：帝尧即政，荣光出河，休气四塞，龙马衔甲，赤文绿色，［龙形像马，甲所以藏图也，其文赤而绿，］甲似龟背，五色，有列星之分，斗政之度，帝王录纪，兴亡之数。
《大戴礼》曰：宰我曰：请问帝尧，孔子曰：其仁如天，其智如神，就之如日，望之如云，富而不骄，贵而不豫。
《淮南子》曰：人之所以乐为天子者，以其穷耳目之欲，而適躬体之便也，今高台曾榭，人之所丽也，而尧采椓不斫，斥题不枅，［言梁柱相斥距，不着枅栌。］珍怪奇味，人之所美也，而尧粝梁之饭，藜藿之羹，文锦狐白，人之所好也，而尧布衣掩形，鹿裘御寒，养生之具厚不加，［《太平御览》八十作不加厚。］以［御览作而。］增之以大任，重之［御览之下有以字。］忧，故举天下而传之舜，若释负然。
《帝王世纪》曰：帝尧陶唐氏，祁姓也，母庆都，孕十四月而生尧於丹陵，名曰放勋，鸟庭河胜，或从母姓伊氏，年十五而佐帝挚，受封於唐，为诸侯，身长十尺，尝梦天而上之，故二十而登帝位，都平阳，置敢谏之鼓，命羲和四子，羲仲羲叔和仲和叔，分掌四时方岳之职，故名曰四岳也，诸侯有苗氏，处南蛮而不服，尧征而克之于丹水之浦，乃以尹寿许由为师，夔放山川谿谷之音，作乐大章，天下大和，百姓无事，有五十老人，击壤於道，观者叹曰：大哉，帝之德也，老人曰：吾日出而作，日入而息，凿井而饮，耕田而食，帝何力於我哉，於是景星曜於天，甘露降于地，朱草生於郊，凤皇止於庭，嘉禾孳於亩，澧泉涌於山，焦侥民来贡没羽，厨中自生肉脯，其薄如翣形，摇鼓自生风，使食物寒而不篯，名曰翣脯。又有草夹阶而生，随月生死，王者以是占日月之数，惟盛德之君，应和而生，故尧有之，名曰蓂荚，始封稷契咎繇，襃进伯禹，纳舜于大麓，后年二月。又率群臣，刻璧为书，东沉洛水，言天命当传舜之意，今中候运衡之篇是也，凡尧即位九十八年，年百一十八岁乃殂，百姓如丧考妣，三载，四海遏密八音，葬于济阴之成阳西北，是为穀林，尧取富宜氏女，曰女皇，生丹朱。又有庶子九人，皆不肖，故以天下命舜，曰：咨尔舜，天之历数在尔躬，允执其中，四海困穷，天禄永终，及尧三年丧毕，舜践天子位。
《符子》曰：尧曰：余坐华殿之上，森然而松生於栋，余立棂扉之内，霏焉而云生於牖，虽面双阙，无异乎崔巍之冠蓬莱，虽背墉椁，无异乎回峦之萦昆仑，余安知其所以安。
【赞】魏陈王曹植帝尧画赞曰：火德统位，父则高辛，克平共工，万国同尘，调適阴阳，其惠如春，巍巍成功，配天则神。
◇帝舜有虞氏
尚书舜典曰：慎徽五典，五典克从，纳于百揆，百揆时叙，宾于四门，四门穆穆，纳于大麓，烈风雷雨弗迷，帝曰：咨尔舜，询事考言，乃言底可绩，三载，汝陟帝位。
《礼记》曰：子曰：舜其大智也与，好察迩言，隐恶而扬善，执其两端，用其中於民，其斯以为舜乎。
又曰：昔舜作五弦之琴，以歌南风，［事具乐部。］
《论语》曰：无为而治者，其舜也与，夫何为哉，恭己正南面而已矣。
《孝经援神契》曰：舜龙颜重瞳大口，［手握襃，重童，象电多精光也，大口，象斗星口也，握襃，手中有襃字，喻从劳苦起，受襃饰，致大位也。］
雒书灵准听曰：有人方面，日衡重华，［日衡，衡有骨表如日者也。］握石推，怀神珠，［推读曰锤，锤，平轻重者也，握石锤，谓知璇玑玉衡之道也，怀神珠，喻有圣智也。］舜受终，凤皇仪，黄龙感，朱草生，蓂荚孳，西王母授益地图，［西王母得益地之图来献。］
《孟子》曰：鸡初鸣而起，孳孳为善者，舜之徒也，鸡初鸣而起，孳孳为利者，蹠之徒也，［蹠，盗蹠。］
又曰：尧之於舜，使其子九男事之，妻以二女焉，百年［孟子万章作官。］牛羊仓廪备，以养舜於畎亩之中，而后举加诸上位。
又曰：舜闻一善言，见一善行，若决江河，霈然莫之能御也。
《尸子》曰：舜一徙成邑，再徙成都，三徙成国，尧闻其贤，徵之草茅之中，与之语礼乐而不逆，与之语政至简而行，与之语道广大而不穷，於是妻之以媓，媵之以娥，九子事之，而讬天下焉。
《韩子》曰：历山农者侵畔，舜往耕，期年而耕者让畔，河滨渔者争坘，舜往渔，期年而渔者让长，东夷之陶者苦窳，舜往陶，期年而器以牢。
《吕氏春秋》曰：舜有子九人，不予其子而授禹，至公也。
《帝王世纪》曰：帝有虞氏，姚姓也，目重瞳，故名重华，字都君，有圣德，始迁於负夏，贩於顿丘，债於传虚，家本冀州，每徙则百姓归之，尧於是见舜於贰宫，设飨礼，迭为宾主，南面而问政，尧乃试以五典，遂举八凯，使佐后土，以揆百事，举八元，使布五教于四方，舜於是有大功二十，故梦眉长与发等，尧乃赐舜以昭华之玉，老而命舜代己摄政，舜东巡狩，登南山，观河渚，受图书，襃赐群臣，尊任伯禹稷契皋繇，皆益地，有苗氏负固不服，禹请征之，舜曰：我德不厚而行武，非道也，吾前教由未也，乃脩教三年，执干戚而舞之，有苗请服，立诽谤之木，申命九官十二牧，三载一考绩，三载黜陟幽明，禹为司空，功被天下，弃为后稷，播时百穀，契为司徒，敬敷五教，皋繇为士，典刑惟明，倕为共工，莫不致力，益为朕虞，庶物繁植，伯夷为祑宗，三礼不阙，夔为乐正，神人以和，龙为纳言，出内惟允，於是俊乂在官，群后德让，百僚师师，以五采章施于五色为服，以六律五声八音协治，治用之和，蒸民乃粒，万邦作乂，庶绩咸熙，乃作大韶之乐，箫韶九成，凤皇来仪，击石拊石，百兽率舞，故孔子称韶尽美矣。又尽善也，景星曜於房，群瑞毕致，地出乘黄，舜於是德被天下，荐於天，使禹摄政，有苗氏叛，南征，崩于鸣条，殡以瓦棺，葬於苍梧九疑山之阳，是为零陵，谓之纪市，在今营道，下有群象为之耕。
【赞】魏陈王曹植帝舜赞曰：颛顼氏族，重瞳神圣，克协顽瞽，应唐涖政，除凶举俊，以齐七政，应历受禅，显天之命。
晋夏侯湛虞舜赞曰：有虞愔愔，揖让鼓琴，垂拱临民，咏彼南音，世澄道玄，天下混心，思我王度，如玉如金。
晋庾阐虞舜像赞并序曰：夫至道玄妙，非器象所载，灵化潜融，非轨迹所传，故道资冲朴，则谓之三皇，德被群生，则号称舜禹，是以先王因其会通，制为准极，功格於天，则配于上帝，法施於民，则载在祀典，然后名教彰於至治，王道焕乎无穷，故兹堂之构也，有自来矣，然树寝所以栖神，而寝非神之所期，立像所以表德，而像非德之所存，若乃废其轨景，洞其玄真，虽冥照之鉴独朗，天下恶乎注其耳目哉，遂乃显图灵像，廓其庙坛，俾天光焜於宇宙，南风散乎五弦，岂谓神道之妙，可寄之於有涯哉，盖亦畅悠悠者之心也，其辞曰：玄像焜燿，万物含灵，飞龙在天，阳德文明，神道虽寂，务由机生，拥琴高咏，寄和五声，玄风既畅，妙尽无名，民鉴其朗，孰测窈冥。
周庾信舜干戚画赞曰：平风变律，击石来仪，先齐七政，更服三危，朱干独舞，玉戚空麾，南风一曲，恭己无为。
【碑】后魏温子昇舜庙碑曰：怀山不已，龙门未辟，大道御世，天下为公，感梦长人，明易攵仄陋，釐降二女，结友九男，执耜历山，耕夫所以谢畔，施罟雷泽，渔父於是让川，亦既登庸，以之纳录，九官咸事，百揆时叙，有大功於当世，集历数而在躬，受文祖之命，致昭华之玉，班五瑞於群后，禋六宗於上玄，舞干戚而远夷宾，弃金璧而幽灵应，青云浮洛，荣光塞河，符瑞必臻，休祥咸萃，以君人之大德，为帝王之称首，陟方之驾遂往，苍梧之窆不归，爰自先民，实存旧庙，既缉药房，遂镇瑶席，龙驾帝服，盖依俙於慕舜，交鼓亘瑟，实仿佛於闻韶，其辞曰：虹气降灵，姚墟诞圣，树阴未徙，帝图已定，乃宾四门，以齐七政，天眷功高，民归德盛，治既荡荡，化亦巍巍，南风在咏，西环有归，疑山永逝，湘水长违，灵宫肃肃，神馆微微。
【文】宋颜延之为张湘州祭虞帝文曰：惟哲化神，继天作圣，藏器渔陶，致身爱敬，是以二妃嫔德，九子观命，在麓不迷，御衡以正，唐历既终，虞道乃光，咨尧授禹，素俎采堂，百龄厌世，万里陟方，敬询故老，钦咨圣君，职奉西湘，虔属南云，神之听之，匪酒伊荤。
◇
《尚书·大禹谟》曰：受命于神宗，率百官，若帝之初，［从舜初授帝政事奉行之。］
《论语》曰：子曰：禹吾无间然矣，［孔子推禹功德之大，言不能复间厕其间。］菲饮食而致孝乎鬼神，恶衣服而致美乎黻冕。
《礼含文嘉》曰：禹卑宫室，垂意於沟洫，百穀用成，神龙至，灵龟服，玉女敬养天赐。
《春秋元命苞》曰：禹之时，民大乐，其骈三圣相继，故夏者大也。
《左传》曰：禹会诸侯於涂山，执玉帛者万国。
《尚书·中候》曰：伯禹曰：臣观河伯，面长人首鱼身，出水曰：吾河精也，授臣河图。
《尚书璇玑钤》曰：禹开龙门，导积石，玄圭出，刻曰延喜玉，受德天赐佩，［禹功既成，天出玄圭以赐之，古者以德佩，禹有治水功，故天佩以玄圭。］
吕氏春秋曰：禹南济乎江，黄龙负舟，［事具祥瑞部。］
《淮南子》曰：禹沐淫雨，栉疾风，决江疏河，凿龙门，辟伊阙，乘四载，随山刊木，平治水土，定七百国。
又曰：禹为水，以身解於阳旰［淮南脩务篇作盱，注同。］之河，［解，祷也，阳旰河在秦。］
《吴越春秋》曰：禹案黄帝中经，见圣人所记曰：在九疑山东南天柱，号曰宛委，承以文玉，覆以盘石，其书金简，青玉为字，编以白银，皆瑑其文，禹乃东巡，登衡山求之，赤绣文衣男子，自称玄夷仓水使者，来候禹，令斋三月，更求之，禹乃三日斋，登宛委山，取得书，得通水之理，遂周行天下，使益疏记之，名山海经也。
鬻子曰：禹投［《太平御览》八十二作据。］一馈而七起，曰：吾不恐四海之士留於道路也，恐其留吾门也，是以四海之士皆至，禹当朝廷，门可以罗雀。
《帝王世纪》曰：伯禹夏后氏，姒姓也，生於石坳，虎鼻大口，两耳参漏，首戴钩钤，胸有玉斗，足文履巳，故名文命，字高密，身长九尺二寸，长於西羌，西羌夷人也，其父既放，降在疋庶，有圣德，梦目［《太平御览》八十二作自。］洗於河西，四岳师举之，舜进之尧，尧命以为司空，继篰治水，乃劳身涉勤，不重径尺之璧，而爱日之寸阴，手足胼胝，故世传禹病偏枯，足不相过，至今巫称禹步是也。又纳礼贤人，一沐三握发，一食三起，尧美其绩，乃赐姓姒氏，封为夏伯，故谓之伯禹，天下宗之，谓之大禹，年百岁，崩于会稽，因葬会稽山阴县之南，今山上有禹冢并祠，下有群鸟芸田。
又曰：禹葬，衣衾三领，桐棺三寸，葛以繃之，下不及泉，上不通篯，既葬，收馀壤为垅，若参耕之亩。
《符子》曰：禹让天下於奇子，奇子曰：君言佐舜劳矣，凿山川，通河汉，首无发，股无毛，故舜也以劳报子，我生而逸，不能为君之劳矣。
【赞】魏陈王曹植夏禹赞曰：于嗟夫子，拯世济民，克卑宫室，致孝鬼神，蔬食薄服，紼冕乃新，厥德不回，其诚可亲，亹亹其德，温温其仁，尼称无间，何德之纯。
又曰：禹治水赞曰：嗟夫夏禹，寔劳水功，西凿龙门，疏河道江，梁歧既辟，九州以同，天赐玄圭，奄有万邦。
又禹渡河赞曰：禹济于河，黄龙负船，舟人并惧，禹叹仰天，予受大运，勤功恤民，死亡命也，龙乃弭身。
周庾信渡江赞曰：三江初凿，九谷新成，风飞鹢涌，水起龙惊，乐天知命，无待忧生，危舟遂静，乱楫还平。


七连珠
◇七
傅玄七谟序曰：昔枚乘作七发，而属文之士，若傅毅刘广世崔骃李尤桓麟崔琦刘梁之徒，承其流而作之者纷焉，七激七兴七依七疑七说七蠲七举之篇，通儒大才，马季长，张平子，亦引其源而广之，马作七厉，张造七辩，非张氏至恩，［《太平御览》五百九十作思。］比之七激，未为劣也，七释佥曰妙焉，吾无间矣，若七激七依之卓轹一技，七辩之缠绵精巧，七启之奔逸壮丽，七释之情密闲理，亦近代之所希也，挚虞《文章流别论》曰：七发造於枚乘，借吴楚以为客主，先言出舆入辇，蹶痿之损，深宫洞房，寒暑之疾，靡漫美色，宴安之毒，厚味暖服，淫跃之害，宜听世之君子，要言妙道，以疏神导体，蠲淹滞之累，既设此辞，以显明去就之路，而后说以声色逸游之乐，其说不入，乃陈圣人辩士讲论之娱，而霍然疾瘳，此固膏粱之常疾，以为匡劝，虽有甚泰之辞，而不没其讽谕之义也，其流遂广，其义遂变，率有辞人淫丽之尤矣，崔骃既作七依，而假非有先生之言曰：呜呼杨雄有言，童子雕虫篆刻，俄而曰：壮夫不为也，孔子疾小言破道，斯文之族，岂不谓义不足而辩有馀者乎，赋者将以讽，吾恐其不免於劝也，傅子集古今七而论品之，署曰七林。
汉枚乘七发曰：楚太子有疾，吴客往问之曰：伏闻太子玉体不安，亦少间乎，今夫贵人之子，必宫居而闺处，饮食则温淳甘膬，衣则杂遝曼暖，虽有金石之坚，将犹销铄而挺解也，况其在筋骨之间乎，且夫出舆入辇，命曰蹶痿之几，洞房清宫，命曰寒热之媒，皓齿蛾眉，命曰伐性之斧，甘脆肥醲，命曰腐肠之药，今太子肤色靡曼，四支委随，筋骨挺解，越女侍前，齐姬奉后，往来游宴，纵恣乎曲房隐间之中，此甘餐毒药，戏猛兽之爪牙也，虽令扁鹊治内，巫咸治外，尚何及哉，客曰：太子之病，可以要言妙道说而去也，不欲闻之乎，太子曰：仆原闻之。客曰：龙门之桐，高百尺而无枝，中郁结之轮囷，根扶疏以分离，上有千仞之峰，下临百丈之谿，湍流溯波。又淡淡之，其根半死半生，冬则烈风漂霰飞雪之所激也，夏则雷霆霹雳之所撼也，朝则鸝黄鳱鴠鸣焉，暮则羁雌迷鸟宿焉，独鹄晨号乎其上，鹍鸡哀鸣，翔乎其下，於是背秋涉冬，使班尔斫斩以为琴，野茧之丝以为弦，使师堂操张，伯牙为之歌，歌曰：麦秀{艹渐}兮雉朝飞，向虚壑兮背乔槐，依绝区兮临回池，飞鸟闻之，翕翼而不能去，野兽闻之，垂耳而不能行，蚑蟜蝼蛾闻之，柱喙而不能前，此亦天下之至悲也，太子能强起而听之乎，［云云。］客曰：犓牛之腴，菜以笋蒲，肥狗之和，冒以山肤，楚苗之食，安胡之饭，抟之不解，一啜而散，於是伊尹煎熬，易牙调和，熊蹯之臑，勺药之酱，秋黄之苏，白露之茹，兰英之酒，酌以涤口，山梁之餐，豢豹之首，小饮大歠，如汤沃雪，此亦天下之至美也，太子能起尝之乎，客曰：锺岱之牡，齿至之车，前似飞鸟，后似駏驴，伯乐相其前后，王良造父为之御，秦缺楼秀［《文选》三十四作季。］为之右，於是使射千镒之重，争千里之逐，此亦天下之至骏也，太子能强乘乎，客曰：既登景夷之台，南望荆山，北望汝海，左江右湖，其乐无有，乃下置酒於娱怀之宫，连廊四注，纷纭玄绿，辇道邪交，黄池纡曲，溷章白鹭，鸳鸯鶤鹄，鹓雏鵁鶄，翠鬛紫缨，女桑河柳，素叶紫茎，松柏豫樟，条上造天，梧桐栟榈，极望成林，乃发激楚之结风，扬郑卫之皓齿，杂裾垂髾，目窈心与，榆流波，杂杜若，蒙清尘，被兰泽，嬿服而御。此亦天下靡丽皓侈广博之乐也，太子能起强游乎，客曰：将为太子驯骐骥之马，驾飞軨之舆，乘牡骏之乘，右夏服之劲箭，左乌号之雕弓，周驰兮兰泽，弭节乎江浔，掩青蘋，游清风，陶阳气，荡春心，逐狡兽，集轻禽，於是极犬马之才，困野兽之足，此校猎之至壮也，太子能强游乎，客曰：榛林深泽，烟云暗漠，兕兽并行，毅武孔猛，袒裼身博，收获掌功，赏赐金帛，旨酒嘉肴，羞包脍炙，以御宾客，贞信之色，形以金石，高歌陈唱，万岁无斁，能起强游之乎，太子曰：仆甚原从，直恐为诸大夫累耳，客曰：将以八月之望，往观涛乎广陵之曲江，足以骇矣，恍兮惚兮，憀兮栗兮，虹洞兮仓天，极虑兮崖涘，汩乘流而下降，或不知其所止，当是之时，虽有淹病滞疾，将傴申起蹶，发瞽披聋而观望也，况直眇小烦懑，酲醲病酒之徒哉，太子曰：善，然则涛何气哉，客曰：闻於师曰：其始起也，淋淋焉若白鹭之下翔，其少进也，浩浩溰溰，如素车白马帏盖之张，其波涌而云乱。扰扰焉如三军之腾装，其旁作而奔起也，飘飘焉如轻车之勒兵，太子能起观乎，客曰：将为太子奏方术之士，有资略者，若庄周魏牟杨朱墨翟詹何之伦，使之论天下之精微，理万物之是非，孔老览观，孟子持筹而筭之，万不失一，此亦天下要言妙道也，太子岂欲闻之乎，於是太子据几而起曰：涣乎一听圣人辩士之言，霍然病已。
后汉傅毅七激曰：徒华公子，讬病幽处，游心於玄妙，清思乎黄老，於是玄通子闻而往属曰：仆闻君子当世而光迹，因时以舒志，必将铭勒功勋，悬著隆高，今公子削迹藏体，当年陆沉，变度易趣，违拂雅心，挟六经之指，守偏塞之术，意亦有所蔽与，何图身之谬也，仆将为公子论天下之至妙，列耳目之通好，原情心之性理，综道德之弥奥，岂欲闻之乎，公子曰：仆虽不敏，固原闻之，玄通子曰：洪梧幽生，生于遐荒，阳春后荣，涉秋先彫，晨飚飞砾，孙禽相求，积雪涐々，中夏不流，於是乃使夫游宦失势，穷摈之士，泳溺水，越炎火，穷林薄，历隐深，三秋乃获，断之高岑，梓匠摹度，拟以斧斤，然后背洞壑，临绝谿，听迅波，望曾崖，大师奏操，荣期清歌，歌曰：陟景山兮采芳苓，哀不惨伤，乐不流声，弹羽跃水，叩角奋荣，沉微玄穆，感物寤灵，此亦天下之妙音也，子能强起而听之乎，玄通子曰：单极滋味，嘉旨之膳，刍豢常珍，庶差异馔，涔养之鱼，脍其鲤鲂，分毫之割，纤如发芒，散如绝穀，积如委红，殊芳异味，厥和不同，既食日晏，乃进夫雍州之梨，出于丽阴，下生芷隰，上讬桂林，甘露润其叶，醴泉渐其根，脆不抗齿，在口流液，握之摧沮，批之离坼，可以解烦，悁悦心意，子能起而食之乎，玄通子曰：骥騄之乘，龙骧超摅，腾虚鸟踊，莫能执御，於是乃使王良理辔，操以术教，践路促节，机登飚驱，前不可先，后不可追，逾埃绝影，倏忽若飞，日不转曜，穷远旋归，此盖天下之骏马，子能强起而乘之乎，玄通子曰：三时既逝，季冬暮岁，玄冥终统，庶卉零悴，王在灵囿，讲戎简旅，於是驷骥騄，乘轻轩，麾旄旗，鸣八鸾，陈众车于广隰，散列骑乎平原，属罘网以弥野，连罻罗以营山，部曲周匝，风动云旋，合团促阵，禽兽骇殚，仆不暇起，穷不及旋，击不待刃，骨解肉离，摧牙碎首，分其文皮，流血丹野，羽毛翳日，於是下兰皋，临流泉，观通谷，望景山，酌旨酒，割芳鲜，此天下之至娱也，子能强起而观之乎，玄通子曰：当馆侈饰，洞房华屋，楹桷雕藻，文以朱绿，曾台百仞，临望博见，俯视云雾，骋目穷观，园薮平夷，沼池漫衍，禽兽群交，芳草华蔓，於是宾友所欢，近览从容，詹公沉饵，蒲且飞红，纶不虚出，矢不徒降，投钩必获，控弦加双，俯尽深潜，仰殚轻翼，日移怠倦，然后宴息，列觞酌醴，妖靡侍侧，被华文，曳绫縠，弭随珠，佩琚玉，红颜呈素，蛾眉不画，唇不施朱，发不加泽，升龙舟，浮华池，纡帷翳而永望，镜形影於玄流，偏滔滔以南北，似汉女之神游，笑比目之双跃，乐偏禽之匹嬉，此亦天下之欢也，子能强起而与之游乎。玄通子曰：汉之盛世，存乎永平，太和协畅，万机穆清，於是群俊学士，云集辟雍，含咏圣术，文质发曚，达牺农之妙旨，照虞夏之典坟，遵孔氏之宪则，投颜闵之高迹，推义穷类，靡不博观，光润嘉美，世宗其言，公子瞿然而兴曰：至乎，主得圣道，天基允臧，明哲用思，君子所常，自知沉溺，久蔽不悟，请诵斯语，仰子法度。
后汉刘广世七兴曰：子康子有疾，王先生往焉，曰：骏壮之马，慉不征路，其荷衡也，曜似惊禽，其即行也，翚若游鹰，飚骇风逝，电发波腾，影不及形，尘不暇兴。
后汉崔骃七依曰：客曰：乃导玄山之梁，不周之稻，砻以絺绤，砥以柔韦，洞庭之鲋，灌水之鳐，滋以阳扑之姜，蔌以寿木之华，鹾以大夏之壃，酢以越裳之梅，反宇垂阿，洞门金铺，丹柱雕楹，飞阁曾楼，於是置酒乎宴游之堂，张乐乎长娱之台，酒酣乐中，美人进以承宴，调欢欣以解容，回顾百万，一笑千金，振飞縠以长舞袖，袅细腰以务抑扬，当此之时，孔子倾於阿谷，柳下忽而更婚，老聃遗其虚静，杨雄失其太玄，此天下之逸豫，宴乐之至盘也，公子岂能兴乎，客曰：彭蠡之鸟，万万而群，荆山之兽，亿亿而屯，云合风散，隐隐震震，乃命长狄使驱兽，夷羿作虞人，腾句喙以追飞，骋韩卢以逐奔，弓弹交错，把弧控弦，弯繁弱，鼓千钧，死兽藉藉，聚如山，［句有脱文。］选取上鲜，献之庖人。
后汉李尤七款曰：奇宫闲馆，回庭洞门，井幹广望，重阁相因，夏屋渠渠，嵯峨合连，前临都街，后据流川，梁王青黎，卢橘是生，白华绿叶，扶疏各荣，与时代序，孰不堕零，黄景炫炫，眩林曜封，金衣素里，班白内充，副以芋柘，丰弘诞节，纤液玉津，旨於饮蜜。
后汉桓麟七说曰：香萁为饭，杂以粳菰，散如细蚯，搏似凝肤，河鼋之羹，齐以兰梅，芳芬甘旨，未咽先滋，椅梧与梓，生乎曾崖，上仰贯天之山，下临洞地之谿，飞霜厉其末，飚风激其崖，孤琴径其根，杂鸟集其枝，王良柏［全后汉文二十七作相。］其左，造父骖其右，挥沫扬镳，倏忽长驱，轮不暇转，足不及骤，腾虚逾浮，瞥若飚雾，追慌忽，逐无形，速疾影之超表，捷飞响之应声，超绝壑，逾悬阜，驰猛禽，射劲鸟，骋不失踪，满不空发，弹轻翼於高冥，穷疾足於方外。
后汉崔琦七蠲曰：寒门丘子有疾，玄野子谓之曰：蓝沼清池，素波朱澜，金钩芳饵，纤缴华竿，缗沉鱼浮，荐以香兰，幽室洞房，绝槛垂轩，紫阁青台，绮错相连，结实布叶，与波邪倾，从风离合，澹淡交并，紫蒂黄葩，翳水吐荣，红颜溢坐，美目盈堂，姿喻春华，橾越秋霜，从容微眄，流曜吐芳，巧笑在侧，顾眄倾城，玄野子曰：爰有梧桐，产乎玄谿，传根朽壤，讬阴生危，激水澡其下，孤鸟集其枝，罔双偶而特立，独飘飖而单离，匠石摧肩，公输折首，目眩肌战，制以为琴，子野调操，锺期听音，子能听之乎。
后汉刘梁七举曰：丹楹缥壁，紫柱虹梁，桷榱朱绿，藻棁玄黄，镂以金碧，杂以夜光，鸿台百层，干云参差，仰观八极，游目无涯，玉树青葱，鸾鹤并栖，随珠明月，照曜其陂。
后汉张衡七辩曰：无为先生，祖述列仙，背世绝俗，唯诵道篇，形虚年衰，志犹不迁，於是七辩谋焉，曰：无为先生，淹在幽隅，藏声隐景，刬迹穷居，抑其不韪，盍往辩诸，乃阶而就之，虚然子曰：乐国之都，设为闲馆，工输制匠，谲诡焕烂，重屋百层，连阁周漫，应门锵锵，华阙双建，彫虫肜绿，螭虹蜿蜒，於是弹比翼，落鸝黄，加双鶤，经鸳鸯，然后擢云舫，观中流，搴芙蓉，集芳洲，纵文身，抟潜鳞，探水玉，拔琼根，收明月之照曜，玩赤瑕之璘豳，此宫室之丽也，子盍归而处之乎，雕华子曰：玄清白醴，蒲陶醲〈酉卢〉，嘉肴杂醢，三臡七菹，荔支黄甘，寒梨乾榛，沙餳石蜜，远国储珍，於是乃有刍豢腯牲，麋麛豹胎，飞凫栖鷩，养之以时，审其齐和，適其辛酸，芳以姜椒，拂以桂兰，会稽之菰，冀野之梁，珍羞杂遝，灼烁芳香，此滋味之丽也，子盍归而食之，安存子曰：淮南清歌，燕馀材舞，列乎前堂，递奏代叙，结郑卫之遗风，扬流哇而脉激，楚鼙鼓吹，竽籁应律，金石合奏，妖冶邀会，观者交目，衣解忘带，於是乐中日晚，移即昏庭，美人妖服，变曲为清，改赋新词，转歌流声，此音乐之丽也，子盍归而听诸，阙丘子曰：西施之徒，姿容脩嫮，弱颜回植，妍夸闲暇，形似削成，腰如束素，淑性窈窕，秀色美艳，鬓发玄髻，光可以鉴，靥辅巧笑，清眸流眄，皓齿朱唇，的皪粲练，於是红华曼理，遗芳酷烈，侍夕先生，同兹宴，假明兰灯，指图观列，蝉绵宜愧，夭绍纡折，此女色之丽也，子盍归而从之，空桐子曰：交阯緅絺，筒中之纻，京城阿缟，譬之蝉羽，制为时服，以適寒暑，驷秀骐之駮骏，载軨猎之輶车，建采虹之长旃，系雌霓而为旗，逸骇飚於青丘，超广汉而永逝，此舆服之丽也，子盍归而乘之，依卫子曰：若夫赤松王乔，羡门安期，嘘吸沆瀣，饮醴茹芝，驾应龙，戴行云，桴弱水，越炎氛，览八极，度天垠，上游紫宫，下栖昆仑，此神仙之丽也，子盍行而求之，先生乃兴而言曰：吁美哉，吾子之诲，穆如清风，启乃嘉猷，寔慰我心，矫然仰首，邪睨玄圃，轩臂矫翼，将飞未举，仿无子曰：在我圣皇，躬劳至思，参天两地，匪怠厥司，率由旧章，遵彼前谋，正邪理谬，靡有所疑，旁窥八索，仰镜三坟，讲礼习乐，仪则彬彬，是以英人底材，不赏而劝，学而不厌，教而不倦，於是二八之俦，列乎帝庭，揆事施教，地平天成，然后建明堂而班辟雍，和邦国而悦远人，化明如日，下应如神，汉虽旧邦，其政惟新，而先生乃翻然回面曰：君子一言，於是观智，先民有言，谈何容易，予虽蒙蔽，不敏指趣，敬授教命，敢不是务。
魏陈王曹植七启曰：玄微子隐於大荒之庭，飞遯离俗，澄神定灵，轻禄傲贵，与物无营，於是镜机子闻而将往说焉，驾超野之驷，乘追风之舆，入乎泱漭之野，遂届玄微子之所居，其居也，左激水，右高岑，背洞壑，对芳林，志飘飘焉，峣峣焉，似若狭六合，隘九州，若将飞而未逝，举翼而中留，於是镜机子顺风而称曰：予闻君子不遁世以遗名，智士不背时而灭勋，今子弃道艺之华，遗仁义之英，譬犹画形於无象，造响於无声，镜机子曰：芳菰精稗，霜蓄露葵，玄熊素肤，肥豢脓肌，蝉翼之割，剖纤析微，累如叠縠，离若散雪，轻随风飞，刃不转切，山鵽斥鷃，珠翠之珍，搴芳莲之巢龟，鲙西海之飞鳞，臛江东之潜鼍，〈目巂〉汉南之鸣鹑，乃有春清缥酒，康狄所营，应化即变，感气而成，於是盛以翠鐏，酌以雕觞，浮虮鼎沸，酷烈馨香，可以和神，可以娱肠，此肴馔之妙也，子能从我而食之乎，镜机子曰：步光之剑，采藻繁缛，饰以文犀，彫以翠绿，缀以骊龙之珠，错以荆山之玉，陆断犀象，未足称俊，随波截鸿，水不渐刃，佩则结绿悬黎，宝之妙微，符彩焕烂，流景扬晖，黼黻之服，罗縠之裳，金华之舄，动趾遗光，此容饰之妙也，子能从我而服之乎，镜机子曰：驾云龙之飞驷，饰玉露之繁缨，垂宛虹之长绥，抗招摇之华旌，於是曳文狐，掩狡兔，梢鹔鹴，拂振鹭，当轨见藉，值足遇践，飞轩电逝，兽随轮转，腾山赴壑，风厉飚举，形不抗手，骨不隐拳，野无毛类，林无羽群，积兽如陵，飞翮成云，於是骇锺鸣鼓，收旌弛旆，骏騄齐骧，扬銮飞沬，俯倚金较，仰抚翠盖，雍容暇预，娱志方外，此羽猎之妙也，子能随我而观之乎，镜机子曰：彤轩紫柱，文榱华梁，绮井含葩，金墀玉箱，温房则冬服絺绤，清室则中夏含霜，华阁缘云，飞陛陵虚，俯视流星，仰观八隅，升龙攀而不逮，眇天际而高居，素水盈沼，丛木成林，飞翮陵高，鳞甲隐深，乃使任子垂钓，魏氏发机，芳饵沉水，轻缴弋飞，落翳云之翔鸟，援九渊之灵龟，然后采菱华，擢水蘋，弄珠蚌，戏鲛人，讽汉广之所咏，觌游女於水滨，燿神景於中沚，被轻縠之纤罗，遗芳烈而靖步，抗皓手而清歌，歌曰：望云际兮有好仇，天路长兮往无由，佩兰蕙兮为谁脩，此宫观之妙也，子能从我而居之乎，镜机子曰：既游观中原，逍遥闲宫，情放志荡，淫乐未终，亦将有才人妙妓，遗世超俗，扬北里之流声，绍阳阿之妙曲，尔乃御文轩，临彤庭，琴瑟交弹，左篪右笙，然后姣人，乃被文縠之华袿，振轻绮之飘飖，戴金摇之熠烁，扬翠羽之双翘，翻尔鸿翥，濈然凫没，纵轻躯以迅赴，影追形而不逮，为欢未泄，白日西颓，乐散变饰，微步中闺，玄眉弛兮铅华落，收乱发兮拂兰泽，红颜既笑，睇盻流光，时与吾子，携手同行，践飞除，即闲房，华烛烂，罗帱张，动朱唇，发清商，九秋之夕，为欢未央，此声色之妙也，子能从我而游之乎，镜机子曰：余闻君子乐奋节以显义，列士甘危躯以成仁，重气轻命，感分忘身，故田光伏剑於北燕，公叔毕命於西秦，辞未终而玄。微子曰：善，镜机子曰：此乃游侠之徒耳，若夫田文无忌之畴，乃上古之俊公子也，皆飞仁扬义，腾跃道艺，游心无方，抗志云际，凌轹诸侯，驱驰当世，挥袂则九野生风，慷慨则气成虹蜺，吾子当此之时，岂能从我而友之乎，镜机子曰：时有圣宰，翼帝霸世，同量乾坤，等明日月，玄化参辰，与灵合契，越隆平於殷周，踵羲皇而齐泰，显朝惟清，皇道遐均，民望如草，我泽如春，是以俊乂来仕，观国之光，故甘露纷而晨降，景星宵而舒光，观游龙於神渊，聆鸣凤於高冈，然主上犹以沉恩之未广，惧声教之未厉，采英奇於仄陋，宣皇明於岩穴，此甯子商歌之秋，而吕望所以投纶而逝也，於是玄微子攘袂而兴曰：伟哉言乎，令予廓然，身轻若飞，原反初服，从子而归。
魏徐幹七喻曰：有逸俗先生者，耦耕乎岩石之下，栖迟乎穹谷之岫，万物不干其志，王公不易其好，寂然不动，莫之能惧，宾曰：大宛之牺，三江之鱼，云鸧水鹄，禽蹯豹胎，黼帱施於宴室，华蓐布乎象床，悬明珠於长韬，烛宵夜而为阳，玄鬓拟於云雾，艳色过乎芙蓉，扬蛾眉而微睇，虽毛施其不当。
魏王粲七释曰：潜虚丈人，违世遁俗，恬淡清玄，浑沌淳朴，薄礼愚学，无为无欲，均同死生，混齐荣辱，於是大夫闻而叹曰：盖闻君子不以志易道，不以身后时，进德脩业，与世同理，今子深藏其身，高栖其志，外无所营，内无所事，邯郸才女，三齐巧士，名唱秘舞，承闲并理，七盘陈於广庭，畴人俨其齐俟，翩飘微霍，乱精荡神，巴渝代起，鞞铎响振，农功既登，玄阴戒寒，及致众庶，大猎中原，植旌柎表，班授行曲，镮网连罝，弥山跨谷，弦不虚控，矢不徒往，僵禽连积，陨鸟若雨，丽才美色，希世特立，丰肤曼肌，弱骨纤形，鬒发玄鬓，脩项秀颈，红颜照曜，晔若苕荣，戴明中之羽雀，杂华镊之葳蕤，珥照夜之双珰，焕鯶爚以垂晖，圣人在位，时迈其德，先天弗违，稽若古则，叡哲文明，允恭玄塞，登俊乂於垄亩，举贤才於仄微，置彼周行，列于邦畿，九德咸事，百僚师师，於是四海之内，咸变时雍，普天率土，比屋可封，是以栖林隐谷之夫，逸迹放言之士，鉴乎有道，贫贱是耻。
魏刘邵七华曰：玄休先生，弃世遁名，藏身於虚廓，绝影於无形，荣时子闻而往焉，曰：仆闻至人之生世也，必承天地之时势，统万物之纮纲，生有九鼎之秩，没有祀典之常，仆将为先生陈天下之远图，论品物之弘式，规人事之荣华，传情志之所极，荣时子曰：追风之马，出自遐裔，状若逸虬，莫能羁制，践路蹑节，迅驱机发，后不可及，前不可越，寻越逸响，追晷逐□，荣时子曰：三时既毕，玄冬效节，木落草弊，鸟窜兽穴，尔乃驾六虬，乘雕轩，载金钲，鸣玉銮，鼓与雷起，野火电延，声与天属，熛与霓连，荣时子曰：洞庭之鱄，出于江崏，红腴青鲈，朱尾碧鳞，金光镜野，旌旗曜天，雷辎翳路，风马如云，於是三辰增曜，大明重光，醴泉波流，芝圃扬芳，毛群率舞，羽族回翔，聆九韶之声变，仪矩步之跄跄，感神人而怀异物，宁九有而绥八荒。
晋张协七命曰：冲漠公子，含华隐曜，嘉遁龙盘，越世高蹈，绝景乎大荒之遐阻，答响乎幽山之穷奥，於是殉华大夫，闻而造焉，乃整云辂，参飞黄，越奔沙，辗流霜，天清冷而无霞，野旷朗而无尘，临重岫而揽辔，顾石室而回轮，於是登绝巘，溯长风，陈辩惑之辞，命公子於岩中，大夫曰：寒山之桐，出自大冥，含黄钟以吐幹，据苍岑而孤生，晞三春之溢露，溯九秋之鸣飚，零雪泻其根，霏霜封其条，木既繁而后绿，草未素而先凋，营匠斫其朴，伶伦均其声，若乃龙火西颓，暄风初收，飞霜迎节，高风送秋，羁旅怀土之徒，流宕百罹之俦，抚促柱则酸鼻，挥危弦则涕流，大夫曰：应门八袭，璇台九重，表以百常之阙，图以万雉之墉，峣树迎风，秀出中天，翠观青岑，雕阁霞连，长翼临云，飞陛陵山，望玉绳而结极，承倒景而开轩，重殿叠起，交绮对幌，幽堂昼密，明室夜朗，焦螟飞而生风，尺蠖动而成响，大夫曰：若乃白商素节，时既授衣，天凝地闭，风厉霜飞，柔条夕劲，密叶晨稀，将因气以效杀，临金郊而讲师，内无疏蹊，外无漏迹，叩钲数校，举麾赞获，大夫曰：范公之鳞，出自九溪，赪尾丹腮，紫翼青髯，尔乃命支离，飞霜锷，红肌绮散，素肤雪落，娄子之豪，不能厕其细，秋蝉之翼，不足拟其薄，大夫曰：楚之阳剑，区冶所营，耶溪之铤，赤山之精，销逾羊头，鍱越锻成，流绮星连，浮彩艳发，光如散电，质如濯雪，指郑则三军白首，麾晋则千里流血，形震薛烛，光骇风湖，或驰名倾秦，或夜飞去吴，大夫曰：乃有荆南乌程，豫北竹叶，浮虮星沸，飞华萍接，玄石尝其味，仪氏进其法，倾罍一朝，可以流湎千日，单醪投川，可使三军告捷，斯又神人之所歆羡，观听之所炜晔。
晋陆机七徵曰：玄虚子耽性冲素，雍容玄泊，弃时俗而弗徇，甘鱼钓於一壑，乃有通微大夫，怨皇居之失宝，伤鸿誓之后闻，荣玄黄於榛险，凭穴岩而放言，通微大夫曰：奇膳玉食，穷滋致丰，简牺羽族，考生毛宗，俯出沉鲔，仰落归鸿，剖柔胎於孕豹，宰潜肝乎豢龙，拾朝阳之遗卵，纳丹穴之飞凰，神宰奇稌，嘉禾之穗，含滋发馨，素颖玉锐，灼若皓雪之颓玄云，皎若明珠之积缁匮，素虮踊而瀺灂，滋芬溢而相徽，味虽浓而弗爽，气既惠而复，［本集复下有奇字。］介景福於眉寿，裕温克乎齐圣，子能飨之乎，通微大夫曰：丰屋华殿，奇构磊落，高宇云覆，千楹林错，仰绥瑰木，俯积萩石，敷延袤之广庑，矫陵霄之高阁，秀清晖乎云表，腾藻荫之弈弈，珍观清榭，岳立连行，云阶飞陛，仰陟穹苍，耸浮柱而虬立，施飞檐以龙翔，回房旋室，缀琳袭玉，图画神仙，延祐承福，悬闼高达，长廊回属，於是登渐台，理俊音，镜玄沚，望长林，逐狡兽，弋轻禽，览壮艺以悦观，聆和乐而怡心，子能居之乎，通微大夫曰：金石谐而齐响，埙篪协而和鸣，於是才人进羽籥，玄弁被藻袭，俯萦领以鸿归，仰矫首而鹤立，激长歌於丹唇，发铿锵乎柔木，合清商以绝节，挥流徵而赴曲，奏南荆之高叹，咏易水之清角，尔乃睹蛾眉之群丽，羌既都而又闲，矫纤腰以逐节，顿皓足於鼓盘，舒妍晖以妖韶，若陵危之未安，通微大夫曰：盖闻沬北有采唐之思，淇上有送子之勤，关雎以寤寐为慼，溱洧以谑浪为欢，若夫妖嫔艳女，蒐群擢俊，穆藻仪於令表，茂当年之柔嫚。罄妍规之约绰，体每变而增闲，秀红蕤其愉愉，若馀颖之可餐，若夫灵晷潜，祖颜退，羽觞升，清琴厉，因清明以宣诚，流微睇而授爱，纤手挥而鸣佩铿，华衿被则芳尘萃，子其纳之乎，通微大夫曰：涂有殊而一致，业有殊而名约，各因姿以效绩，期寄响於天人也，孰与显奇踪於万邦，抚六辔而高游，瞰八宇以摅眄，济清风乎诸侯，言成否泰，气作温凉，弭侵略於彊暴，综坠纪乎危邦，子岂不原斯之雍容乎，通微大夫曰：明主应期，抚民以德，配仁风於黄唐，齐威灵乎宸极，彝伦幸序，庶绩咸乂，荡流风於雍俗，给天民乎齐泰，是以玄灵感而表应，嘉神繁而毕觌，舞唐庭之来仪，鸣岐阳之鸑鷟，膺天监之休命，荷神听之介福，然圣主达持盈之宝术，寤经国之在贤，各毕荣於分局，期赞化於大钧，吾子岂不欲縻好爵於天宇，显列业乎帝臣欤，玄虚子作而曰：甚哉，鄙人之惑也，犹穷绳自逸於井幹，凭河盗本於黄川，钦至论，敷蔽衽，谨闻命於王孙，晋湛方生七欢曰：有岩栖先生者，学道养生，离亲绝俗，漱清泉，荫茂木，慕赤松之清尘，乃餐霞而绝穀，朝隐大夫，寻条援葛，往而问之曰：营中都以起馆，指土圭以正宫，宅既平而土沃，寔商旅之所通，究精巧之妙思，尽土木之所穷，南轩高馆，北连脩堂，左亘东序，右列西厢，飞甍云构，轩轩锵锵，连栋抗榱，若飞若翔，幽笼纳响，素壁流光，乃有倾城之色，玉质凤章，手习清弄，心达宫商，子能从我而玩之乎，大夫曰：岁季月除，大蜡始节，繁霜朝氛，凄风夕发，策龙驷以偕逝，问虞人於中林，审蹊径之所由，之此泽之多禽，前批猛兽，后拉黄罴，声不得发，爪不暇施，此游猎之壮观，子能从我而观之乎，大夫曰：青阳开运，和气流人，天无纤翳，地无飞尘，五湖静波，四渎凝津，命向方之嘉友，聊汎舟以游春，此舟楫之骏游，子能从我而乘之乎，大夫曰：有峄山之孤桐，生千仞之峻峤，乘危岩以讬根，间丹霞而竦标，苦严霜之凄切，困寒风之萧条，若乃清秋遥夜，器朗弦彻，闲心理气，临流镜月，伯牙挥爪以清弄，锺期中曲而抚节，子能从我而听之乎，大夫曰：良畴沃壤，傍山之阿，灵泽津其根，春露染其禾，上荫玄云轻霭，下流石泉清波，含山泽之清润，结玉实於秋霜，简嘉穗以精微，璀冰散而珠光，酿缥醪於九秋，蕴二日於三阳，米望麹而冰消，瓮未启而流芳，此五穀之精液，子能从我而尝之乎，大夫曰：生乎三季之世，隔乎大国之间，戎马生於郊畿，英雄森以比肩，意气冠宇宙，豪势扼丘山，强虏元师，悬首大白，勋勒王府，功刊金石，此不世之奇功，子能从我而立之乎，大夫曰：盖闻至道以无主员应，橐籥以内虚无穷，阴阳以烟煴咸化，五行之守分相攻，是以抚往运而长揖，因归风而回轩，挂长缨於朱阙，反素褐於丘园，靡闲风於林下，镜洋流之清澜，仰浊酒以箕踞，间丝竹而晤言。
宋颜延之七绎曰：北岳孤生，刬迹埋声，名歇事尽，道畜山扃，东国进士，谬与遇焉，其居也，依隐嵁阴，结架清深，岩屋桥构，澄道相临，寒荣陇首，繑饮江浔，客曰：周以岩廊，匝以采房，木写云气，土秘群芳，既旋天而倒井。又斫员而镂方，松上箭渚，药苑香林，梁涧道以高济，栈岩墱而上寻，客曰：若夫丹山之奥，金门而秘，地首岷铜，川上汶泗，裁石成音，调金为器，故列真玩其微鸣，辞人赋其清懿，若乃梓漆简声，丽容呈才，陈舞态，开吹台，猎悲风，溯秋埃，既而昵宾献寿，中人奉膳，有悄者颜，弗怡高殿，视华鼓之繁桴，听边笳之嘶啭，飞朱鹭以首引，逮玄云而终变，然后簪珥摇晖，庄服流湎，抗妍歌以跕鵕，扬轻袖而翳面，杂纷披於巾拂，递间关乎槃扇。
齐竟陵王宾僚七要曰：松既烟而接汉，竹缘岭而负筠，哀过鸿於月晓，悲夜猿於霜旻，乃鹤驾之非远，信羽车之可邻，鸿池广象，太液染华，势含五水，气疏九河，既百寻而照底，亦千丈而分沙，故乘流以神王，或鼓地而目多，岂能从我，汎此安波。
梁萧子范七诱曰：幽遁公子，不游义路，不入礼门，人主焉得为臣，公侯难以为容，有暴势大夫，驱美泽之车，策千里之马，乃至公子之所居，大夫曰：收苗山之铤，采邪溪之铜，既云时吉，亦曰天中，金英内曜，银精外通，均如屈杨之舒彩，粲若芙蓉之始红，七星布而成列，五色变而无穷，宝兼千万，声重二都，迈兹巨阙，超彼鹿卢，呈形薛烛，表质风湖，大夫曰：玉馔方丈，蕙肴果器，法罄吴章，妙穷伊挚，若乃豹胎之贵，凤卵之珍，常山之果，醴水之鳞，大夫曰：访幼女於蔡邕，选佳人於赵都，或拾翠於神渚，或采桑於城隅，见者忘锄而留瞩，行者下檐而踟蹰，女乃歌曰：井上李兮随风摽，垂翠帷兮夜难晓，独处廓兮心悄悄，怀素缕之双针，原因之於三鸟，大夫曰：若乃帝思启土，命将朔方，守边鄙而拥角节，集兵旅而驰牙璋，或埋轮於绝域，或絷马於遐疆，功格宇宙，威振蛮荒，大夫曰：逸态之赤兔，骏足之骊驹，龙文重於汉厩，鱼目贵於西都，若乃似鹿之体，如龙之姿，缰以紫缕，系以青丝，大夫曰：冬斩阳木，夏伐阴材，剞劂之功咸至，钩绳之妙并来，拟天文而特建，象地户而高开，丽前脩之金屋，陋曩日之璜台，若乃缇锦遍室，丹青被土，白珠之帘，水精之柱，绮井镂而重葩，华桶焕而相距，文石之井，珊瑚之树，紫複峻而连天，青绮高而干雾，大夫曰：自五气初运，二灵始分，蛇身之帝，牛首之君，焉足道哉，若乃圣皇之驭国，得附枝而居位，陋重华之聪明，蔑放勋之文思，通犀文甲之献，相继於天府，金湋银鸟之锡，不绝於史书，当此之日，子能佩玉而侍乎，公子竦然曰：前靡靡之数说，皆非鄙性之所娱，如今之善诱，请就列於康衢。
◇连珠
傅玄叙连珠，所谓连珠者，兴於汉章帝之世，班固贾逵傅毅三子，受诏作之，而蔡邕张华之徒又广焉，其文体辞丽而言约，不指说事情，必假喻以达其旨，而贤者微悟，合於古诗劝兴之义，欲使历历如贯珠，易睹而可悦，故谓之连珠也，班固喻美辞壮，文章弘丽，最得其体，蔡邕似论，言质而辞碎，然旨笃矣，贾逵儒而不艳，傅毅有文而不典。
汉杨雄连珠曰：臣闻明君取士，贵拔众之所遗，忠臣不荐，善废格而所排，是以岩穴无隐，而侧陋章显也。
汉班固拟连珠曰：臣闻公输爱其斧，故能妙其巧，明主贵其士，故能成其治。
臣闻良匠度见材而成大厦，明主器其士而建功业。
臣闻听决价而资玉者，无楚和之名，因近习而取士者，无伯玉之功，故玙璠之为宝，非駔侩之术也，伊吕之佐，非左右之旧。
臣闻鸾凤养六翮以凌云，帝王乘英雄以济民，易曰：鸿渐于陆，其羽可以为仪。
臣闻马伏阜而不用，则驽与良而为群，士齐僚而不职，则贤与愚而不分。
后汉潘勖拟连珠曰：臣闻媚上以布利者，臣之常情，主之所患，忘身以忧国者，臣之所难，主之所原，是以忠臣背利而脩所难，明主排患而获所原。
魏文帝连珠曰：盖闻琴瑟高张则哀弹发，节士抗行则荣名至，是以申胥流音於南极，苏武扬声於朔裔，盖闻四节异气以成岁，君子殊道以成名，故微子奔走而显，比干剖心而荣。
盖闻驽蹇服御，良乐咨嗟，铅刀剖截，区冶叹息，故少师幸而季梁惧，宰嚭任而伍员忧。
魏王粲仿连珠曰：臣闻明主之举也，不待近习，圣君用人，不拘毁誉，故吕尚一见而为师，陈平乌集而为辅。
臣闻记功志过，君臣之道也，不念旧恶，贤人之业也，是以齐用管仲而霸功立，秦任孟明而晋耻雪。
臣闻振鹭虽材，非六翮无以翔四海，帝王虽贤，非良臣无以济天下。
臣闻观於明镜，则疵瑕不滞於躯，听於直言，则过行不累乎身。
晋陆机演连珠曰：臣闻日薄星回，穹天所纪物，山盈川冲，厚地所以播气，五行错而致用，四时违而成岁，是以百官恪居，以赴八音之离，明君执契，以要克谐之会。
臣闻髦俊之才，世所希乏，丘园之秀，因时则扬，是以大人基命，不擢才於后土，明主幸与，不降佐於昊苍。
臣闻禄放於宠，非隆家之举，官私於亲，非兴邦之选，是以三卿世及，东国多衰弊之政，五侯并轨，西京有陵夷之运。
臣闻灵晖朝覯，称物纳照，时风夕洒，程形赋音，是以至道之行，万类取足於世，大化既洽，百姓无匮於心。
臣闻鉴之积也无厚，而照有重泉之深，目之察也有畔，而眡周天壤之际，何则，应事以精不以形，造物以神不以器，是以万邦凯乐，非悦锺鼓之娱，天下归仁，非感玉帛之惠。
臣闻智周通塞，不为时穷，才经夷险，不为势屈，是以凌霄之羽，不求反风，曜夜之目，不思倒日。
臣闻利眼临云，不能垂照，朗璞蒙垢，不能吐辉，是以明哲之君，时有蔽壅之累，俊乂之臣，屡抱后时之悲。
臣闻因云洒润，则芳泽易流，垂风载响，则音徽自远，是以德教俟物而济，荣名缘时而显。
臣闻弦有常音，故曲终则改，镜无畜影，故触形则照，是以虚己应物，必究千变之容，挟情適事，不观万殊之妙。
臣闻目无常音之察，耳无照景之神，故在乎我者，不殊之於己，存乎物者，不求备於人。
臣闻触非其类，虽疾弗应，感以其方，虽微则顺，是以商飚漂山，不兴盈尺之云，谷风垂条，必降弥天之润，故闇於理者，唱繁而和寡，审乎物者，力约而功峻。
宋谢惠连连珠曰：盖闻献技者易忽，养德者难致，是以子张重趼，不获哀公之禄，干木偃息，不受文侯之位。
盖闻机心难湛，不接异类，淳德易孚，可狎殊方，是以高罗举而云鸟降，海人萃而水禽翔。
盖闻春兰早芳，实忌鸣窸，秋菊晚秀，无惮繁霜，何则，荣乎始者易悴，贞乎末者难伤，是以傅长沙而志沮，登金马而名扬。
盖闻脩己知足，虑德其逸，竟荣昧进，志忘其审，是以饮河满肠，而求安愈泰，缘木务高，而畏下滋甚。
宋颜延之范连珠曰：盖闻夫履顺则天地不违一物，投诚则神明可交，事有微而逾著，理有闇而必昭，是以鲁阳倾首，离光为之反舍，有鸟拂波，河伯为之不潮。
齐王俭畅连珠曰：盖闻王佐之才虽远，岂必见采於当世，陵云之气徒盛，无以自致於云间，是故魏人指玉於外野，和氏泣血於荆山。
梁武帝连珠曰：盖闻水镜不以妍蚩殊照，芝兰宁为贵贱异芳，是以弘道归於兼济，至德由乎两忘。
盖闻一眚不足以掩德，五刑非可以妄加，是以径寸之珍，有时而颣，盈尺之宝，不能无瑕。
盖闻理渐其萌，岂须拔岳之力，物有易伤，不待凌云之缴，是以微照积而山飘，虚弦动而隼落。
梁宣帝连珠曰：常闻盈虚之道，虽脩平而必陂，损益之由，在至象而无蠲，是以谓地之厚，而东南缺，唯天为大，而西北悬。
常闻山有藏玉，则卉草常荣，林有猛兽，则丛枝莫采，是以汉仪重见，皇王之迹有真，周礼犹存，龟蒙之田无改。
梁沈约连珠曰：臣闻烈风虽震，不断蔓草之根，朽壤诚微，遂霣崇山之峭，是以一夫不佳，威於赫怒，千乘必致，亡於巧笑。
臣闻鸣籁受响，非有志於要风，涓流长迈，宁厝心於归海，是以万窍怒号，不叩而咸应，百川是纳，用卑而为宰。
梁吴筠连珠曰：盖闻艳丽居身，而以蛾眉入妒，贞华炤物，而以绝等见猜，是以班姬辞宠，非无妖冶之色，阳子寂寞，岂乏炫曜之才。
盖闻义夫投节，未必识君，烈士赴危，非期要利，是以墨子萦带，不蒙肉食之谋，申胥泣血，非有执圭之位。
梁刘孝仪探物作艳体连珠曰：妾闻洛妃高髻，不姿於芳泽，玄妻长发，无籍於金钿，故云名由於自美，蝉称得於天然，是以梁妻独其妖艳，卫姬专其可怜。
妾闻芳性深情，虽欲忘而不歇，薰芬动虑，事逾久而更思，是以津亭掩馥，秖结秦妇之恨，爵台馀妒，追生魏妾之悲。
【表】梁沈约注制旨连珠表曰：窃寻连珠之作，始自子云，放易象论，动模经诰，班固谓之命世，桓谭以为绝伦，连珠者，盖谓辞句连续，互相发明，若珠之结排也，虽复金镳互骋，玉轪并驰，妍蚩优劣，参差相间，翔禽伏兽，易以心威，守株胶瑟，难与適变，水镜芝兰，随其所遇，明珠燕石，贵贱相悬。


嗣主
嗣主名璟，字百玉。先主长子，年始十岁出为郎，迁诸卫将军典领军事。先主出镇金陵，以国政付之。转兵部尚书参政事。明年亦赴建康，拜司徒平章事知中外诸军事都统。先主受禅，封吴王，诸道元帅，改封齐王，寻嗣位。乃改元为保大，尊母宋氏为皇太后，妃，钟氏为皇后。以太保宋齐丘为相，封三弟景达为王。未几，告将禅位于东都留守。景达固让，不许；给事萧俨极谏，不听。封长子冀为南昌王。是岁虔州妖贼张遇贤作乱，皆绛其衣，时谓之赤军子。袭取南康，众至十余万。
虔守轻之，帅兵屡击皆失利，奄至空山，去城十余里为营。嗣主遣将讨之，连破贼众。遇贤惧，弃众而走。获其副黄伯雄，斩之。是岁下令中外庶政并委齐王，景遂参决。唯枢密使魏岑、查文徽得入白事，余非召对不见。宰相宋齐丘上疏极谏，不听。
其略云： 臣事先朝迨三十年，每论议之际，常恐朝廷百官之中有忠赤苦口之人，壅蔽不得达其意恳。今始即位，而不与群臣明见，是陛下偏专独任自圣恃贤而已。是以古之帝王一人不能独闻，假天下耳以听；一人不能独明，假天下目以视。故无远迩群情世态不必亲见，躬闻而可得知之。盖能延接疏越异方之人未尝隔绝也。今深居邃处而欲闻民间疾瘼艰苦，犹恶阴而入于遂道也。然臣老矣，墓木亦既拱矣。桑榆之景而可待以旦乎 于是黜齐丘为润州节度使。既行，朝廷有位者咸窃排毁，言与亲信陈觉等树朋党自此始矣。齐丘因乞归九华旧隐，遂封为九华先生。议征建州。王延政与福州兄延羲有隙，遂各称帝，改正朔，更相为乱。嗣主使谕以祸福，各不从，阻兵相残。复会查文徽素知闽建山路险易，遂以边镐与文徽帅师讨之。复遣祖全恩将兵至建阳。建州兵亦隔水而阵，因以建州降将孟坚引师自后攻之。建人大败，退保其城。时福州民李义杀延政之子自称留后，遣使纳款降嗣主，使以义为福州刺史。延政由是师益失援，遂平建州，执延政以归。封鄱阳王镇饶州。自是汀、泉、漳皆降。是岁改建州延平津为剑州，以建州裨将陈诲为剑州刺史，遣齐王景达徵九华先生宋齐丘与之俱还，崇奉朝请而已。是时福州李义专据其地叛，乃诏建州防戍讨之。及命信州节度使王建封同围福州。义初求救于越，越以舟师浮海而至，冯延鲁纵之登岸而不能御敌。越人乃出李义家族将弃其城，会王建封先杨言曰： 吾军败矣。 烧营而遁，诸军相顾而溃。
嗣主归罪延鲁使锁至建康，遂流于舒州。是时虏主耶律德光陷梁宋，遣二使来告。其价言语通于中国，嗣主问其故，曰： 臣本范阳人，历世冠冕，仕郡为从事，昔后唐清泰主失御，晋高祖以太原叛，与契丹通好，结为父子，事之为君臣。晋祖既因虏兵入洛阳登极，割幽州五城之地入蕃，以奉朝贡。故令臣事于虏主，守职为郎焉。 嗣主曰： 契丹为治何如 对曰： 蕃不治汉，汉不治蕃。蕃汉不同治自古而然。 嗣主曰： 朝见何如 对曰： 诏则呼汉儿。  蕃家既无翰墨何以徵赋
对曰： 蕃地不产谷，故无徵赋。然臣事单于迨方数岁，亦未尝睹虏廷之事。或传徵兵适传箭为号，每一部落传箭一只。
 何以限多日。  以皮为约。  何谓皮约 曰： 筑隘巷以一皮藉之，兵骑过而践焉，以麋坏为度，徵多则以骆驼，次以羊以兔为准。  卿主所以命孤者将奚为 对曰： 晋少主逆命背约，既遣入蕃。虏主欲与君，继先君之好，将册君为中原之主矣。 嗣主曰： 孤守江南社稷，系嗣与梁宋阻修。若契丹不忘先好，惠锡行人，孤受赐多矣。其他不敢拜命之辱。
蕃使闻之遂行。时中原无主，寇盗纵横。嗣主乃叹曰： 孤不能因其危运，命将兴师，抗衡中国，恢复高大之士宇，而乃劳师于海隅。孤实先代之罪人也。 至于悔恨百端不能自弭。时泰州刺史皇甫晖、王建及沿淮群盗皆来降。至明年命兵部尚书贾谈入契丹报聘，以太傅宋齐丘为洪州节度使。汉河中节度使守司徒李守贞为汉师所围，遣从事朱元、李平来乞师。初晋少主世虏耶律德光，再寇河北，命守贞副杜重威帅众御之。至中渡桥为虏主所围，遂降之。德光既入梁园，明年归蕃。汉高祖自河东入践阼，重威因叛。高祖征之，出城降。至隐帝即位，恐重威复叛，遂诛之。守贞乃重威之党，疑不自安，遂据城不顺。隐帝命周太祖征之，攻其城且急，守贞惧，乃窃元等至表略曰： 臣之先世乃唐之远裔，祖俟称将，代不绝人，茂绩殊勋，着于简策。昔日巢寇犯阙，僖、昭失御，宗社版荡，为人所有。臣虽生于梁末，幼失怙恃，零丁孤苦，遭世多难。迨能执戈捐身事晋，征讨攻伐，粗立战功。为高祖见擢，俾典禁卫，颇着劳绩。寻属顾命，出守蒲津。洎少主厄运，遂殁戎虏。晋阳覆餗，天下横流。强守无主，臣不胜忿惋，痛心疾首。欲效愚忠，诛鉏蛇豕，恢复先业，庶安宇内。功未及立，凶党俄临，众寡不敌，遂罹围迫。臣虽躬当矢石以帅群下，悉力固守。冀殄犬羊，殒首不顾，臣之分也。然预备不虞，有备不败，古之善教也。臣远闻君王霸有江左，雄跨淮甸，禁暴弭乱，推亡固存，有王者之风，将继巨唐。有土者非君而谁况臣忝宗盟，敢罄诚款。苟君王察臣忠勇，怜顾本枝，救患恤邻，遏强附顺。
爰遣偏将出为东援，则君有五霸之风，不让于桓文之主。苟获全济，实君之惠 云云。嗣主览表，遂遣润州节度使李金全为西面行营招讨使，帅诸军并进，至淮甸闻河中城已陷，守贞势屈，遂与妻子酣燕于楼上，使下举火自焚，于是班师。而元等留江南。诛节度王建封。初招讨使王崇文围福州，命建封分兵攻守其东，城门垂陷。因嗣主失机，先诏崇文为福州节度使。
建封闻之，心不平。遂受李义厚赂，先烧营而遁，国家以前功隐忍，未即加诛，例转同平章事。建封不识大体，求绾中书政事。嗣主曰： 卿乃一使相耳，安可乱常僭于台辅。汝无惹闹。 自是人号之为 王惹闹 。日恣跋扈，累表邀求，发言不巽。
嗣主怒发前后罪犯杀之。鼎州节度使马希萼使奉来乞师。希萼乃楚武穆王之子。其家法兄弟传国。兄希范违命，越次立同母弟希广。初希萼授桂林节度使，自镇来奔丧，未至，希广惧将害已，使以舟师自上流迎卫，送至鼎州。既而构隙，欲诛杀萼。
故来乞师为援。其表略曰： 昔先主早以勋业，基有楚国。不幸即世顾命之夕，显令兄弟以天伦绍立，庶奉宗庙，获享国祚。
无何，嗣君不延永命，奄弃社稷。讣告至日，臣不胜痛切肤骨，血泣颐睫。即时奔走哀庭，冀处苫凶，用竭臣子之孝。不图天未殄祸，孽竖构隙，间离我戚属，汨乱先序，潜阻兵戈，将谋剿绝。苟不更图，殒在朝夕。故臣敢远遣行价，殚布腹心。惟君存先王之昔好，轸大国之武戚。许出兵援以附不腆。庶俾盗党免弄凶器 云云。嗣主乃遣将何洙应之，会希广攻之不克，希萼遂帅州兵及五溪蛮攻杀希广。遂遣右仆射孙忌持节立希萼为楚王。既立，荒淫骄恣，不恤国政。其将徐威等作乱，乃国希萼立其弟希崇。嗣主闻之，遣边镐讨之。希崇出降，遂入长沙迎希萼，希崇归以为王。初南王刘氏之子嗣立，闻马氏兄弟败乱，徙江南。遂遣将进取桂林，侵至桂阳，监嗣主遣大将张峦至郴连间，复归。裨将杨胜、侯忠帅袁、吉二郡乡师合数千人，分道而进至临贺，与广人战于城下。广人败绩。城守使壅上流以诱我。忠等见水浅，乘胜被木栅而入，因各争功，纵兵乱掠。广人伏兵拒之，忠等失利，退遇决水泛溢，士卒溺死者大半，余众宵遁，亦未至桂林。闻忠等败于是，亦班师。秋，分洪州高安县为筠州，以右仆射孙忌为相。鼎州刘言叛，袭长沙，边镐弃城走。镐为人柔懦，酷释氏。凡出征伐无威武严号令，苟幸克捷，多以生济为利。初平建州，时人呼为边罗汉。
至是政出群小，弱而无断，唯事桑门，广设杂施，楚人罹苦，谓之边和尚。乃无守御，脱身夜遁。遂流之于饶州。是岁周太祖登极，明年建康灾，焚庐舍营署逾月乃止。保大十一年，境内大旱，自六月不雨。至明年三月，民大饥，疫死大半。下令郡县煮粥赈之。饥民食者皆死。城内外傍水际积，尸臭不堪行。
是岁兖州节度使慕容彦超奉表乞师求援。彦趣乃汉高祖同母异父弟，骄狠无谋。汉祖既登极，遂授以兖。迨周太祖自邺入京师，颜超召帅部下辅隐帝，拒战，寻败。因收集余骑归兖，据城不顺。周太祖将亲征之，惧而求援。嗣主遣兵数千，至淮，大为周师所败，俘其将校，遂诛彦超。常以金帛募海上客，得五百余辈，皆魁岸膂力勇敢。及周师围城，说彦超曰： 今围急城且将陷，请开门为公以热血相拨一场，决胜败。安能于危窘之地坐守诛戮 彦超不能从，周祖闻而义之，城陷，命开围东角纵之。客结圆阵而出。周祖使戒之曰： 朕既赦汝，所过城邑无害民人。 对曰： 臣皆海曲之民，不负节义，偶为彦超所误，不能成功，臣之耻也。今陛下既释臣等，顾归渔农以奉圣朝，敢有他志，再取亡殁。 言讫皆山呼而去。太祖既平彦超，乃释所俘江南将校，而谕之曰： 卿归语汝主，朕征有罪乃为君之道。何烦远援以附不庭。朕方和结邻好，休边境，是所顾也。卿可言之。 嗣主闻而悔恨忘食。先是汉末遣使往湘潭市茶，会边镐平马氏，例俘于江南。嗣主因而引对慰劳，遂以上茗万斤备人舡遣之，自夏口转令入江陵而还。是岁周世宗嗣位。明年夏，授天威军都虞候刘仁瞻为寿州节度使。冬，周师入淮甸。命押衙统军刘彦贞帅师向寿春以御之，遣江南节度使皇甫晖将兵为援。时周师弃营退据浮桥以俟我师。彦贞议追之，仁瞻以为周师奸谋，恐其设伏。不如养锐以俟其隙。彦贞将家子，少长富贵，唯贪惏聚敛为务，莫知兵法，不经战斗，多喜虚誉，能射帖子。俗谓之 刘一箭。 乃曰： 敌知吾至，则先遁之。不追何待 裨将臧师朗等恃勇寡谋，贪功轻敌，不顾兵骑夜发晨食，至正阳争据其桥，数战不利。为周师所败，诸将皆没，凡丧师计以七万。时江淮宁久，民不知兵，大军既败，莫不惶怖。诸郡无备，皆弃城而北。于是遣宰臣孙忌及钟谟、李德明相次奉表请称藩以和。周世宗使德明复命，议尽割淮南之地为好。德明既还，盛称世宗英德，德明固请割地为便，陈览尤忌德明，因是固执割地无益，且言德明背国图利。然德明素无行义，言多过谬，举朝不信。德明知说不见用，乃大呼于众曰： 周师渡江，国必亡矣。 嗣主怒，乃斩德明。使齐王景达与陈觉帅师向寿春为援。先是让王一族徙居泰州，至是命园苑使尹延范迎置京口。时道路已乱，延范虑有变，执其二弟六十余人杀之，以其妇女渡江。嗣主大怒，腰斩延范，杨氏遂绝。既而嗣主泣谓左右曰： 延范之死乃成济之徒与。孤非不知之，不得已矣。 初江北诸郡兴屯田执事者虐用民力，人多怒之。及周师至皆以牛酒迎之。而周师不能安抚，皆奴隶俘虏，视之如草芥。民乃不惬，相与起义，治农器为兵，编纸为甲胄。处处保聚，谓之白甲子。周师讨之，每为所御。刘仁瞻厉志坚守。遂袭城南大寨，俘斩数千级，裨将张全约、周饶皆决以死誓。时诸路进攻，朱元复舒州，季平克蕲州，唐进克泰州。周师在诸郡者皆退合寿春。元帅景达与陈觉屯濠州，聚兵五万，无决战之计。筑甬道欲通寿春。张全约与周饶不和，仁瞻乃斩全约，而周饶病死，仁瞻亦发病。时朱元、陈觉有隙，将战，遂与部下叛。裨将时廷厚止之，元杀之而行。于是诸军大溃，边镐等为之擒景达。陈觉奔还。刘仁瞻疾笃不能视事，副使孙羽以城降。唯楚州守将张彦卿不下，周师围之，矢石如雨。民虽死困，守益坚。迨一年食尽方陷。彦卿，夙将之后，善抚师旅，共舀甘苦。城破之日与军一万。战而没，无一生还者，遂屠其城。世宗召江南之俘刘承遇谕以通和。嗣主遂遣宰臣冯延已、陈觉奉表至州，献舒、庐、滁、和、蕲、黄之地以和。遂下令去帝号，正朔从显德。以营屯应援使林仁肇为润州节度使，赠刘仁瞻太师，追封卫王，赠孙忌太傅，追封鲁国公；赠张彦卿侍中，放太傅宋齐丘于池州九华旧隐。初朱元之叛，举国震慑。时陈觉、李徵吉每白嗣主言： 国祚将亡，宋公本造国手。非此公不可。请举国授之。国事委行之，后以闻。
陛下深居后苑与觉时从容奉谈释老而已。 嗣主乃命中书舍人陈乔具诏，将行，会乔极谏其议，遂止。陈觉自奉使回，以世宗之命告嗣主曰： 江南连年拒命，知是宰相严续所为，可杀以谢过。 钟谟闻之，不信。白嗣主。固请北使覆实其事，乃遣谟告谢自责，言： 非续之罪，此乃本国之过也。 世宗曰： 必使续如是乃忠臣矣。朕为天下之主肯杀忠臣乎 谟既反命，嗣主乃下命尽发其前后罪恶，遣使监守宋齐丘，因自缢而死。贬陈觉、李徵古，皆杀之。初既使孙忌奉表称藩，而世宗遣李德明反命议割淮南以和，而不听。德明见杀，复使景达出。
世宗闻之，怒江南背约。遂问忌江南可取虚实，忌对曰： 臣本国虽能甲兵尚三十万余，未易可图。 世宗让忌曰： 江南不过十数郡，而师旅太多，何见欺与 忌曰： 精甲利兵虽即十余万，然长江一条飞湍千里，风涛激勇，险过汤池，所谓天堑也。斯可敌十万之师。国老宋齐丘智谋宏远，机变如神，指授师徒，坐制之勇，乃王猛、谢安之徒。斯亦可敲十万。 世宗闻而恶之，乃载忌使谕刘仁瞻趣降，忌乃反其辞。会左右谮忌于世宗云： 昔说朱守殷以汴州叛。 寻杀忌，后使钟谟还命曰： 朕与江南大义虽定，然宋齐丘不死，殆难保和好。
寻齐丘之死，亦由是焉。时彗孛频见斗牛之分。议迁都以避之，嗣主以 建康与敌隔境，江又在下流。敌寇若至，则婴城自固。
苟令外郡守节，能救其难，乃为刘裕、陈霸先耳。今吾移都豫章，据其上流，而制其根本，此上策也。 群议未决，唯枢密唐镐赞成其议。乃使修葺洪州为定都之计，封次子从嘉为吴王，居东宫。贬礼部侍郎钟谟，寻杀之。贬天威军都虞候张峦于宣州，杀之。与钟谟谋逆故也。改豫章郡为南都。是岁太祖登极。
建隆二年春，嗣主如南都，立吴王从嘉为太子监国。所过郡邑慰劳守宰，存问高年疾苦。次于庐山，与从臣游于山中寺观，遍览胜景，赋诗谈宴。旬日而行，三月至南都。洪州乃藩镇之地，及为王都则湫隘尤剧。宫府营署十不容其一二。自公卿下至军士皂隶皆旦夕思归，嗣主恐生变，忧忿烦悸。因此怒唐镐阿旨，欲致极法，镐惧缢死。嗣主方议东还。未几而疾作，六月殂于洪州，年四十六。归葬建康。嗣主音容闲雅，眉目若画，趣尚清洁，好学而能诗。然天性儒懦，素昧威武。自嗣主以来，常欲脱去机务，游泳澹寂，以保社稷不获其已。而聪悟迷惑，阔于听断。故多为左右所沮，东征西讨，出不由衷。刑辜戮奸，于怨是致。号令无法，长恶稔愆。丧师虚国，自己而作。及周师俄至，颓然无备，神情委慑，若无所措。先主顾命之词徒虚语尔。孝子贤君不亦远乎于是衄于割地，愧作藩臣。情虑荒悸，不能自懋。遂议迁都，遁强趣弱，亦叔世季年。实可嗟悼。既至南都，常不自安。将宴百寮于殿上，忽见故太傅宋齐丘自陛而趋进，遂恶之，入而得疾，数日而殂。识者谓信谗而害于贤良之故矣。初先主既封齐王，将受吴禅，有善相者至。先主遂列诸子见之。相者因指齐王景达曰： 此虽不及于公，然善持守者也。 先主复令相嗣主，相者曰： 只恐不了公家事。
先主不从。及嗣主继立，常欲禅位景达与宋齐丘，既不获。后果丧淮甸而国几亡矣。后景达出镇临川，开宝中以寿终。


先主
江南先主姓李，名昪，字正伦。其先唐宪宗之子建王恪之后。祖志授署为徐州判官，卒于任所。父荣有器度，不事产业，每交结豪杰为事。属时离乱，群盗蜂起。朱梁统天下，而杨行密专据淮南。荣乃感愤，欲图兴复之志。然无少康一旅之众，数区十里之地。闻贼夏韶之众甚盛，欲因之以成大事。既往而说韵曰： 仆大唐之后，少失怙恃，遭世多难。先祖基业宕然横流为人所有。自料以高祖太宗之遗德，宗祧社稷必未杜绝，其间子孙必有兴者。吾虽不调，夙蕴壮志。闻公英雄，士卒勇劲。吾欲因公立事，共取富贵。苟成霸业，古贤鱼水未足为喻。 韵感其言，于是从之。遂率众自海入淮，转掠沿岸郡邑。至濠梁间，众至数千人，军势颇盛。郡邑与战，多为所败。行密闻之，因自帅师攻之，数败，乃为所擒。因捕其家，尽诛之。
时先主方数岁，且异常。见濠上一桑门与行密有故。乞收养，以为徒弟。后行密大将徐温出师濠上，见先主方颡丰颐，隆上短下，乃携归为己子。先主虽少而天性颖悟，夙敦子道，朝夕起居。温清左右承颜侍膳，过若成人。及遇温戚属皆能俯躬迎奉。温妇见之而颇钟爱，抚养无异。逮十余岁，温知其必能干事。遂试之以家务，令主领之。自是温家生计、食邑菜地、夏秋所入及月俸料，或颁赐物段、出纳府廪。虽有专吏主职，然能于晦朔，总其支费存留，自缗匹之数，无不知其多少。时伏腊荐祀特腯燕馔肴蒸宾客从吏之费，概量皆中其度，逮嫔婢嬖姥寒燠衣御纨绮币帛高下之等，皆取其给，家人之属且亡间言。
温之嫡子皆好聘□□□，主唯习书计，暇则隶射所，所志必精。
遂用徐姓名知诰。既长温为娶其妇，亦能奉苹藻致柔顺之美。
温尝卧疾，唯先主躬侍左右，至于粪溺皆亲执器，动至连月逾时。扶腑出入，或通宵达曙曾不解带；或夜闻謦欬，乃率妇往者数四。温于帏间闻人至则问曰： 汝为谁 对曰： 知诰在。 斯又问曰： 彼更何人 对曰： 知诰之妇。 温见其笃于孝养而复能干家，知非常品而诸子难及。乃曰： 吁，汝虽异族，吾无亲疏。 先主闻之愈谨。未几，温起。先主妇卒。温知其笃孝，为之感叹久之。温指侍右一姬谓先主曰： 此必有福。自归吾家而门户长益不啻数倍。汝可妇之，奉汝箕帚。
遂生嗣主及诸王后。温凡出征讨而疑其帐下，故先主常得奉侍，遂习熟武事，因能骑射，起家为偏将。会宣州叛乱。时温已秉军政，遂命大将柴再用讨之，以先主监军事。既至，乃帅部下先击之，贼平，先主功居最，迁昪州刺吏。时诸郡皆以兵甲为务，而先主专尚文儒，延纳多士。未几，会亲信饶洞天荐南昌人宋齐丘，一见与语终日，馆于门下。谘访政治，齐丘遂说，宜颁布六条以率群吏，定民科制，劝课农桑，薄征轻赋，禁止非徭。在位十余年，民庶丰实，郡邑安堵，礼律修举，庶位公廉，城郭浚固，军器充积，兵士辑睦，人乐为用。义父温闻其完葺，乃以嫡子知训居广陵辅政，来自领之。遂移先主刺守京口，未逾期而知训为大将朱瑾所杀。初知训秉政，朝廷誉之为昌华相公，因是轻肆骄傲，辟命卿将，镇戍藩翰，多所不道，瑾颇御之。瑾为人悍毅勇敢，决烈独任。唐末属朱梁篡逆，瑾为郡守，拒命不从，梁师屡征不克。会其兄珙以别郡先降。梁祖亲讨瑾，乃遣珙于城下，谕令归顺。瑾大怒，乃伪开壁，请与兄语，遂飞刃刺杀珙。梁祖惋欢，攻围愈急，遂亡归淮南。
时人壮之，呼其小字为朱愍哥。瑾既杀知训，乃持其首诣吴主。
主曰： 他有父在，非孤敢闻。卿善自为谋。 瑾乃大呼于市朝，因欲作乱，时无附之者，遂自刭。先主乃率部下渡江以定乱。瑾已死，吴主遂委政先主，迁在仆射，参政握兵权。军国之事莫不已出。越人寇毗陵，先主以府兵拒之。大战于无锡，越人奔溃。邻境之内唯钱氏为仇。因是与之和好，兵甲遂弭。
乃倾意折节，奉上接下，礼待将校，推其慈惠，致之腹心。以宽简优，柔存恤骁勇，夙将元寮素所跋扈者无不乐从，互与欢饮。士民富实，桴鼓不闻，朝廷颓纲以礼振举，上下既入，远迩乐推，呼之为 政事仆射 。大江南北封境之间，二十余年治平如砥。乃治府署之内，立亭号之曰 延宾 ，命宋齐丘为记，以待多士。于是四方豪杰翕然归之。或因退休沐之暇亲与之宴饮，谘访阙失，问民疾苦，夜央而罢。时中原多故，名贤夙德皆亡身归顺。乃使人于淮上以厚币资之，既至縻以爵禄。
故北土士人向风而至者迨数十人，羽翼大成，裨左弥众。或人谗先主于义父温曰： 军国大政请以嫡嗣承之，不得假于他人。 先主闻之，乃表乞罢政务，而宋齐丘谏之，请缓其事。迨数日会温发疾卒，遂止其议。时义弟知询代嗣父镇江陵，遥总朝纲，每与先主争衡。因使说之入朝，遂吴主之命，留而不遣，罢其政权。由是先主始获专任，朝野归附，位望日隆。迁侍中、中书令守，太尉都诸军事，遂袭温故事，出镇建康，以长子璟参政，进封先主为齐王，加礼。建齐国，置百官，以宋齐丘、徐！玠为左右丞相。遂受吴禅，奉吴主为让皇，徙居丹阳宫，改吴年号为升元元年，尊义父温为武皇帝，义弟知证等请归姓，先主尤怀徐氏鞠养之惠，不忍改之，百官坚请，于是复姓李氏。
立大唐宗庙，祀高祖太宗而追尊四世，祖恪为孝静王，奉考荣为义祖，封徐氏二子复为王，诸孙男女各为郡县主，百官进位有差。乃祀郊圜丘，礼毕，群臣皆贺，复上尊号，遏而不行。
郡邑报符瑞者数十，亦止而不书，以丞相宋齐丘为洪州节度使。
将行，请使通好契丹，遂以宫女缯彩珠玑遣泛海而行。明年蕃使亦至。于是交聘往来者不绝。是时江淮无事，累岁丰稔，兵食盈积。而梁宋屡乱。群臣咸言土运中兴，宜复先代疆宇之请。
其岁吴越灾焚，其宫室府库甲兵殆尽。群议请其弊，诸将奋勇者颇庶。先主不纳，遣使唁之，厚馈币粟以周其乏。殆将假而率之以入中土。未几，会先主疾笃，使召宋齐丘受顾命，托以后事，长子吴王璟嗣位，即日殂于正寝。时昪元七年，年五十六，谥曰孝高，庙号烈祖。先主身长七尺，姿貌瑰特，目瞬如电，语言厚重。望之慑人，与语可爱。少遭迍难，长罹兵革。
民间疾苦无细不知。初建康有处士汪台符，上书陈九患利害之说，皆亲阅览，穷究减否，不耻下问，禀而行之。自登位之后，遣官大定检校民田，高下肥硗皆获允当。人绝怨咨，输赋不稽。
然而仁孝之诚颇动天地，圜丘之祭，天奏月延三刻。是时上旬，月当三更而没。升坛之际，皎然如日，礼毕而落。时饶州余千民母因抱携其孙失手坠地，其子怒拔刃斫之。刃且未及，自腰而下忽陷于地。先主遂命作阔刃铲之。又吉州豪民龙氏鬻谷不售。上神岗祷庙求旱，为震暴所杀。迨末年悫敦慈恕，山林薮泽禁止以时，恩泽涣汗及被吾民。曰： 民各生父母，安用争城广地，使之膏血涂于草野乎 自握王权至禅位，凡数十年止一拒越师，盖不得已而为之。将终乃谓嗣主曰： 德昌宫凡积兵器缗帛七百余万，吾死之后善和好邻境，以安社稷，不可袭炀皇之迹恃食阻兵，自取亡覆。苟能守吾言，汝为孝子，百姓谓汝为贤君矣。 殂落之日，四方黔首叹息涕泣而辍其食。初有禅之意，忽夜半寺僧撞钟，满城皆惊。逮旦召问，将斩之。
云： 夜来偶得月诗。 先主令曰，乃曰： 徐徐东海出，渐渐入天衢。此夕一轮满，清光何处无。 先主闻之，私喜而释之。又天祐中诸郡童谣云： 东海鲤鱼飞上天。 东海，徐氏之望，鲤，姓也。天时人事其符有如此也。


后主宜春王
后主名煜，字重光。本名从嘉，及嗣立改焉。嗣主第六子，太子冀同母弟。幼封安定郡公，周师入淮甸，迁神武军都虞候。
沿江巡抚，因猎于野。时周世宗怒不割淮南地，帅众将渡江征建康。见白气贯空，使觇之，乃后主与众猎焉。叹曰： 彼有人焉，未可图也。 遂止。嗣主闻之，因立为后，以吴王参政。
嗣主南迁洪州，遂立为太子监国。嗣主殂，遂即伪位，尊母钟氏为太后，立妃周氏为皇后，封诸弟为王，百官偕加职。罢诸郡屯田归州县，委所属宰簿与常赋俱征。随所租入十分锡一，谓之 率分 ，以为禄廪，诸朱胶牙税亦然。由是公无遗利，而屯田佃民绝公吏之挠刻，获安业焉。乾德二年始用铁钱，以十当铜之一。初嗣主即位，征伐频起。先主德昌泉布既竭，遂议铸唐国钱。其眉曰 唐国通宝 ，约一千重三斤十二两。至数年而毙。百姓盗铸几至一斤余，以一文置水上不沉。虽严禁不止。至是有铁钱之议。既行至数年，物价渐增。诸郡之民复盗铸者颇多，而轻小，环外芒刺不及官场圆净。国家虽以法绳之，犯者配远郡，民罹之益众而不止。又先主世不概括定民产，自正斛上别输三斗于官，廪受盐二斤谓之盐米，百姓便之。及世宗克准南，盐货遂艰，官无可支，至今输之犹为定制。以林仁肇为南都留守守南昌尹。冬，建州节度使陈晦卒，时后主罔恤政务，晓于禁中卧听内道场童行撞钟。有节数喜而召之，当剃度为僧。而童子奸猾，对曰： 不敢独受恩泽，愿陛下如佛慈悲广覃，诸郡于是普度焉。 是岁十月二日，后主纳国。开宝三年冬，后主因校猎于青龙山，还大理寺，亲录囚系，多获原宥。给事中萧俨、中书侍郎韩熙载等弹奏，称狱讼必申有司，囹圄之中非车驾所宜至。请省司罚内帑钱三百万充军资库用。
三年夏太白日见，至秋方没。又二日相触，时人以视见之。是岁韩熙载卒。天王使至，讽后主入朝，煜不应诏。初流言共谓北使窃伺后主匡饯至船，必载之北度。自是后主惧不敢登使者船。秋抚州齐王景达卒。遣弟宜春王从谦入朝京师。冬有商人上密事，请窃往江陵焚烧北朝所造楼船战舰数千艘，乞割符验。
后主惧事泄，不敢听。于是商人遁去。下令贬损制度，下书称教。改中书省为左右内司府，尚书为会府，御史台为司宪府，翰林为弘文馆，枢密院为光政院。降诸王为郡公。初，台阁殿各有螭吻。自乾德后天王使至则去之，使还复用，至是遂除。
四年冬，南都留守南昌尹林仁肇卒，遇鸩也。诛内史舍人潘佑，户部侍郎李平以侍卫亲军，都虞候申令坚为吉州刺史。六年，遣次弟邓王从益朝京师，寻遣回，谕后主入朝。六年冬，王师济江，克池州。以天德军都虞候杜真率师御之。败绩于当涂。
遂戒严城守。下令去开宝之号，公私牍籍称甲戍岁，募民献纳缗粟以裨国用，而署之以爵秩。时献者颇多，袁州萍乡制置使刘茂忠破潭师于境内。八年春，有彗星孛于东方。初，亘中天，其末曲向北，时谓之扫星。迨晓至亭午短如帚焉。城将陷没，越人攻丹徒。命同德军都虞候庐绛督舟师出援之。是岁阅民为司徒。初，先主之世既为量民田以奠科赋。自二缗以上家出一卒，号为义师。中有别籍分居又出一卒，谓之新生拟军，至民间有新置物产者亦出一卒，谓之新拟军。又于客户内有三丁者抽一卒，谓之国军，后改为扳山军。使物力户为之将校董之。
又嗣主之世许诸郡民划竞渡船。每至端午，官给彩，俾两两较其殿最，胜者加以银碗，谓之打标，皆籍其名。至是尽搜为卒，谓之凌波军。率民间佣奴赘婿，谓之义勇军。又募豪民皆自备缗帛军服兵器，招集无赖亡命辈，谓之自在军。民应之者益多矣。王师围急，乃窃降蜡书招百姓。自老弱外能被执者谓之排门军。凡十三等名，遣赴边境及登城把守，建康城陷方罢归农。
其将校起发入京师，数年放还乡里。夏，诛神卫统军都虞候皇甫继勋。秋，洪州节度使朱令赟自浔阳湖口帅水陆诸军将校援建康。进次虎鐏洲，与王师合战，众皆溃，令赟死之。初，后主以大兵围近，历年百姓疫死，士卒乏食，俾陈乔作降款，与太子出降。使行人与约诘。旦至午未决，寻城陷。都招讨使曹彬既入，后主出拜于宫门。彬曰： 何故负约！ 后主无辞，唯言人心不一故也。遂令左右奉玺缓上彬。彬复命后主作书委谕诸郡令以城归顺。唯江州不从。其裨将胡则杀刺史监军使，遂据城叛。先锋曾翰帅众攻之。师老而疲，至明年冬，食尽方陷，遂屠其城。王师既入建康，唯后主官门不入。时升元寺阁数层，高可十余丈。梁时为瓦棺阁。豪民富商之家避难于上，迨千余人，为越人所焚，一旦而熄。彬乃使监守后主与二弟太子而下登舟赴阙，百司官属仅千艘，将发，号泣之声淘于水陆。
既行，后主于舟中泣数行下，因命笔自赋诗云： 江南江北旧家乡，三十年来梦一场。吴苑宫门今冷落，广陵台殿已荒凉。
云笼远岫愁千片，雨打孤舟泪万行。兄弟四人三百口，不堪间坐细思量。 既至汴口，欲登礼普光寺。左右谏止，后主怒而大骂，曰： 吾自少被汝辈禁制，都不自由。今日家国俱亡尚如此耶 登之拳而礼，叹念久之，散施衣物缗帛。至京师乃面缚御璧，群臣舆衬，以见太祖。太祖以后主拒命劳师，然念称藩入贡二十余年，乃赦之。后主与臣寮素服徒步。太祖御乾元殿乃告曰： 汝为江南国主已乎。 煜见左右班列仪卫严肃，股栗久之，不能对。寻命赦罪，赐冠带，遣就馆。封违命侯，授左千牛卫上将军。太宗登极，改封陇西公。太平兴国三年秋，后主因疾，上宣翰林医视药，中使慰谕者数四，翌日而殂。在伪位十五年，年四十二，赠太师，追封吴王，给赐含襚.弥厚遣中使护丧事。初后主既违朝旨拒命不行，尝谓人曰： 他日王师见讨，孤当躬擐戎服，亲笃士卒，背城一战，以存社稷。
如其不获，乃聚室自焚，终不作他国之鬼。 太祖闻之，谓左右曰： 此措大见语耳，徒有其口，必无其志。渠能如是，孙皓、叔宝不为降虏矣。 至是果然。后主自少俊迈，喜肄儒学，工诗，能属文，晓悟音律。姿仪风雅，举止儒措，宛若士人。
酷信浮图之法，垂死不悟。常于禁中聚僧尼，署寺宇于中。常所聚徒数百人。朝退与后顶僧伽帽，衣袈裟，转诵佛书，手不暂释，拜跪顿首，至为疣赘，亲为桑门，削作厕简子试之，腮颊有少涩滞者，再为治之。其手常抄，乃学佛握印而行。百官士庶则而效之。由是建康城中寺院僧徒迨至万余，亲给廪米，帑藏缗帛以供之。常召募有道士为僧者与之二金。往往有贪苟而为者。僧犯奸，有司具牍还俗。后主乃曰： 僧人奸淫，本图还俗。今若从之，是纵其欲。勒令礼佛三百拜，免其刑。
北朝闻之阴选少年有经叶口辨者往化之。后主崇奉，谓之一佛出世，号为小长老。朝夕与论六根、四谛、天堂、地狱、循环、果报，又说令广施刹梵，营造塔像，身被红罗销金三事。后主让其太奢，乃曰： 陛下不读《华严经》，争知佛富贵 自是襟怀氵敞恍，兵机守御之谋，慌然而弛，囷廪渐虚，财用益竭。
又使后主于牛头山大起兰若仅千间，聚徒千众。旦暮设菜食，无非异方珍馔，一日食之不尽，明旦再具，谓之 折倒 ，时议谓 折倒 为煜自谶。及大兵至，后为营署。北朝又俾僧于采石矶下草庵，自云 少而草衣木食 ，后主使赍供献，佯为不受，乃阴凿穴及垒石为塔，阔数围，高迨数丈，而夜量水面。
及王师克池州而浮梁，遂至，系于塔穴且渡，南北不差毫厘。
师徒合围，乃召小长老议其拒守，对曰： 臣僧当摇退之。
于是登城大呼，而周麾兵乃小却。后主喜，令僧俗兵士，念诵救苦观音菩萨，满城沸涌，未几，四面矢石雨下，士民伤死者众。后主复使言之，托疾不起，及诛皇甫继勋之后，方疑无验，乃鸩而杀之。时城中有僧数千表乞披坚执锐出城斗战，后主不从，曰： 不可毁他教法。 宰相汤说、吏部尚书徐铉之徒但顺非文过，尸禄希旨，曾不一言谏诤。坐待王师，阴伺败亡，随作系虏。韩熙载谀佞苟容，尝上疏云： 诸佛慈悲，尚容悔过。 言多此类，任成祸胎，见危是幸。迨卢绛出水战，生获裨校及甲士百人，其校身状魁岸，容貌甚武，将见后主，或告之曰： 若对官家，善为词说，必免其祸。 校乃抗声： 彼则一国主，何官家之有。 既见喏而不拜，后主喜而且惧。因问： 北师中似汝辈者几 对曰： 国主若悟，诚宜趋降，为一城生民延命，苟不如是，旦夕之中适为鱼肉。如吾辈者几万，何足问之 后主默然无断，久之令出，为阍人所刺，乃大呼曰： 死不得其地矣。 余甲士皆重伤，后主哀之给饮食药饵治之。迨愈引见，各绐曰： 官家如佛慈悲，好生恶杀，臣等无以为报答。愿逾城窃斩北师以谢生成。 乃夜纵之，迨旦皆割馘而至。后主喜之，赏赐有加。于是再遣之，而不复至矣。后主不知贼取城外百姓耳献焉。故城中虚实之状皆被测之。诸郡有断死狱者当先奏牍，既详覆无疑，乃于佛前炷香爇灯以达旦为验，若火灭则从之，如燃则货死。富商大贾有犯法者乃赂左右内人，窃续之而获宥者多矣。其为人朦昧若此，不亡何俟。
初北朝兵将兴，吉州子城上有神现头如车轮，额上有珠光烁如月，军民皆看，数日而没。今俗呼为天王楼。又建康城外沿江排大楼航皆有将军之号，忽一艘且吼如人，闻于十数里。后主乃降杖决之。又见凫雁自北而飞，迨千群至城侧叫啸悲鸣，遗粪于城屋及女墙上，皆白而臭月余乃止。城中士庶衣碧服染，时须经宿露则愈鲜，时呼之为 天水碧。 庐陵曾氏将娶妇，忽化为女，后嫁之生子焉。又有海形如大堤，长数十丈，至于浔阳。值冬水涸，不能旋，每每噞喁，水自脑而出，或云海神取其珠矣。迨死，人食其肉，多者至，卒以胁骨为桥，脊骨为臼。者，鲤之类也。既死则国亡。其怪谶多若是。煜之君臣皆颛蒙不悟其妖。
宜春王从谦，嗣主第九子，后主之母弟。幼而聪悟，好学有文词，未弱冠有能诗之名。嗣主尝于苑中与宰相奕，而从谦侍侧，嗣主命之赋《观棋诗》，从谦乃命笔立赋曰： 竹林二君子，尽日意沉吟。相对终无语，争先各有心。恃强终有失，守分固无侵。若算机谋处，沧溟想未深。 嗣主览之惊叹，令颁示百寮以为规诫。士流争写，纸价动于建康。及后主嗣，立封王。开宝中天王诏后主入朝，煜未行乃遣从谦奉朝贡。既至，敷奏无失礼节。太祖优恩，封之为充王，赐第宅锡赉颇厚，恩及藩戚。未几侍上，上从容谓之曰： 卿可贻书与国主，令入朝奉，朕当大驾抵宋毫而迎，封之以大府，所谓彼此遭逄，自无失时。 从谦对曰： 臣兄以庸菲之才嗣守宗庙，陛下垂覆载之恩许之入朝，寔千载一遇，必须奉诏。 太祖因赐酒食缗帛而罢，及从谦为书使至建康谕以上意，而后主为陈乔等所制，乃不从。及平建康，后主入朝。太宗诘以不从从谦之旨，拒命劳师，后主惧乃伪对以不闻其命。太宗怒，遂降从谦于南班。
既以家国丧亡，爵秩贬损，妃御不存，默默不自安，遂卧疾而卒。初从谦奉使宫口，质而不返其妃每哭诣，后主无以计，每闻使至，必避之而已。兵未起以思慕不已而成疾，卒。后主后周氏司徒宗之少女。前后之妹，少以姻戚往来宫中。后主见其美姿容乃纳之。前后疾将殛，忽见后入，乃问妹妹几时至宫来，后时年幼不知嫌疑，即以实对曰： 既数日矣。 后怒，遂面壁而卧，至死不顾。后既殂，常入禁中，至纳为后，乃成礼而已。将纳彩，后主令交鹅被以缯彩使御书，极于侈靡。及亲迎，民庶观者咸登于屋，有坠瓦而死。其夕燕群臣，韩熙载而降皆为诗以讽焉，而后主不之谴。自是士庶婚姻寝成风俗，及后主封违命侯，后封妃，太平兴国三年后主殂，未几后亦卒。


卢绛朱令斌申屠令坚刘茂忠
卢绛，字晋卿，世为宜春人。其父唐末任南平王钟傅，署馆驿巡官。有子七人，绛乃其仲也。少好学，无不研精，颇通大义。不能治产业，每纵侠与博徒游。初，西京作坊副使尹承谔，少于后主，世献利便。归吉州，兴回运务以资国用。路过南昌。绛能书计，辟为本务史数年。暇则从屠奕角抵辈饮食。
无何，贫困。乃欺窃官缗，罪当弃市。承谔且发，绛惧，易儒服逃于涂阳土豪陈氏家。寻会赦获免。旦夕与陈氏诸子乃杂录六韬之属。陈知其识度状貌非儒家流，乃谓绛曰： 吾窃知子颇有谋略，今国家方急贤豪，非子穷委之时也。 遂厚赀赉而遣之。绛不获已而行，至丰城为曩昔交游无赖辈相率饮博。数日之间，果囊皆罄，遂无聊。入南昌兄及母弟皆嗤鄙不录。遂惭愤，入庐山白鹿洞国学，与诸葛涛、蒯鳌等善。不听读，唯以屠沽贩鬻为事。同舍诸生中有箧笥稍丰而吝者则强取之，弱者侮之。及山下寻师有啬于宾道者，乃阴持禁物诬之，俾出缗帛。洞中流辈号为 三害。 及朱弼新除国子助教，欲疏理其罪，绛遂亡入金陵。既至，块然旅邸，素无知旧。裂裳既匮，遂薄游京口。往来壁涧，寒雪，薪炭若桂。少有膂力，乃踊折檐桷而烧。时有守囷吏见面壮之，延归。既久，遭岁饥，吏无以给。因俾绛夜跃囷檐，自气楼间入窃官粟，数十往。一夕，入见长人先立囷中，绛于是奋搏而吏之，乃为一柱，冷若水铁，顷之失所据，乃惧而出。遂中痁疾。逾月，既乏资给，疲瘵且极。忽梦一白衣妇人颇有姿色，谓之曰： 子之疾当食蔗即愈。 既诘，朝见鬻蔗者，绛揣囊半晌，乏一镪，唯有唐韵一册。
遂指易之。其人曰： 吾罪乃小贩鬻，将此安用哀君欲之志切，遂贻数挺。 绛喜而食之，至旦疾捐。资用窘踬，常默默不自持。迨数夕，又梦前白衣妇人谓绛曰： 妾乃玉真也。太尉富贵时至。可诣郡城。妾有一诗一缗以助行旅。十年之后于孟家陂上必当奉见。其词曰： 清风良月夜深时，箕帚卢郎恨尚迟。他日孟家陂上约，再来相见是佳期。  言讫而去。绛惊觉，因思其语， 呼予为太尉。 乃惘然，又不测孟家陂之说，展转卧傍，果获其缗。由是自负，襟怀豁然。入金陵画策，诣后主上疏，乃陈京口至壁涧数要冲之地，宜立栅屯戍，广设备御利害数十事。绛素有口辨敏捷。数日未报，复为书诣光政，陈乔见之，与语数，遂大奇之。因表署为本院丞旨，使笃百卒任。
所陈利便，经营制置，颇见干绩。寻就转沿江诸屯兵马监押兼巡检。于是召募无赖少年便于舟楫狎习水道者。得马雄、王川军、张三十四等数十人，立为偏裨将校，俾督卒伍，号令日严。
操习水战，节以金鼓，使知前，却示以旌旗，指挥行列，部分次序，进退迟速有法，转运如飞。时有一艘应命稍稽，遂斩其长。复试之，可使蹈巨浪。累于海门遮获越人船舫百余艘，监数万石。献之后主。赏其功，遂封爵柱国。及王师渡江，克池州。急召还，授凌波军都虞侯。城外沿江都部署。王师屡攻秦淮口水栅，绛率舟师援之。前后与都统军皇甫继勋与郑彦华等忌绛功名出已。上说后主，遣之出援丹阳。绛因率大部舟百艘为八字列阵而行，曹彬等识绛所部，开围出之。既至京口，舍舟登岸，与之三战，越人三北，其围遂解。乃以为润州节度使守太师。自绛出建康，水陆之攻愈急。后主数诏遣还，为左右所沮。未几，宣州叛。乃授绛节度使讨之，遂平其城。金陵陷，诸城皆下，唯绛等不顺，谋割据岭表，使建州刺史陈德诚等往谕之，过歙州龚慎仪闭门不纳，绛恕曰： 慎仪乃吾故人，何故见拒 使马雄攻之，城陷，慎仪朝服而出，为雄所杀。既而绛弟奔，太宗诏旨委谕罢兵入朝。绛遂聚将校议之，王川军之徒皆厉声拒命不从。绛欲杀弟而行，弟乃私谓之曰： 兄今不顺诏命，乃独善一身，其如老母一族三百口何 绛乃犹豫。会先锋曹翰使赍铁券至绛，乃与马雄张三十四等数人脱身夜亡，余众亦溃。曹翰使卫送京师，既见上，问绛曰： 卿何不早归朝廷，劳朕诏命 对曰： 臣受李煜厚禄，只知事李煜，未知事陛下。 上曰： 李煜已臣妾于朕，卿于草野何俟 曰： 臣闻李煜归命未受王爵，故臣未归。 上闻其言颇忠赤，宥之。
授冀州团练使。既数日入授命，曹翰亦入，马雄方俟恩于外，时龚慎仪犹子颖见绛、雄等，以手版击之，遂闯入殿门。颖因称： 臣叔为绛及马雄冤杀。 上怒，方诘绛等，曹翰先锋被宣歙二郡，绛未有金帛以赂之。因入奏曰： 卢绛乃一奸贼，陛下存之为国家日后之患矣。况冀州乃边境之郡，而使有重榷不可。 上命皆斩之，绛呼曰： 陛下以铁券诏臣，恕之以不死。今以微罪一旦见杀，千古之下且彰陛下之无信。 上曰： 朕为龚慎仪杀贼而已，何负于卿。 既出，乃呼延替当视行事。将出梁门，绛遂顾见拥一白衣妇人来，宛同昔日梦中。因嗟曰： 玉真矣，何至于此乎。 替问其故，绛乃白其梦。将斩之，绛曰： 万乘帝王斩一伪署节度使，可无毡褥乎 替使驰奏，上遂赐之。绛复问孟家陂，持刀者曰： 斯场是矣。
因数指迨今十年。欢曰： 昔之梦今果验矣。死复何恨 玉真姓耿氏，其夫死，与前妇之子通，当极法。与绛同场斩焉。绛孙器，有文学，今登进士第矣。
朱令斌，不知其先何许人，乃大将朱业之从子。少随业征讨。初署为小校，拳捷善射，深目。军中号为 朱深眼 ，后以军功累为神卫军都虞侯。开宝中，林仁肇镇南昌数年，卒。
遂以令斌领其郡。王师征金陵，令斌于浔阳湖口缚大筏，万里载粮军器几数千万，战艘上具炉炭，将断采石矶浮梁以援金陵。
既成或说之： 可乘盛夏江流泛溢，时便风，其势迅急，可以成之。 令斌不从，至冬，遂帅水陆数万进，行数日，至虎蹲洲，与王师遇。令斌不晓兵机，将战，独乘大航，高数十重危詹，与亲信千人共载。上建大将旗幡，指麾而进。王师见之，聚众舟并兵攻之，令斌势蹙。遂使火油矶以御之，属北风势紧回，焰迸星条，忽自焚燎及大筏，于是水陆诸军不战自溃。令斌力穷投火而死。旬日烟焰不绝，独其子脱身奔南昌，为节度使柴再所用。阙自是建康失援而陷矣。初，军至石牌，营子所为，昼雾昏濛，又不见掌外。人望其气如虹，上亘于天，众皆惊为不祥之兆也。因杀数十人，不数日遂败。
申屠令坚，山东人自少无赖，好博，膂力绝人。晋汉之间，为盗犯法，州郡繁械入京师。将至，遂赂守吏曰： 吾今若不死，则为一健卒。君等皆吾州卿之人，吾与别可饮数瓯以为永诀。 时守者皆醉，在夜亡归。会贼帅咸师朗等惊淮北，众至千余人。令坚因往，与官军转战，杀伤颇众，群贼勇之。后帅师朗出援寿春，为林仁肇应援刘仁瞻，同破城南大寨。及复濠州大栅时勇冠军中，左右奋击，前无劲敌。因是录功授神卫军都虞侯。后主立，益见亲任，常居侍从。开宝五年，除吉州刺史，委以边务。既至缉理军事，完治城池，镇遏边鄙，颇有节制。及建康陷，后主委谕至，命以顺命。令坚私约袁州刺吏刘
茂忠反。杀监军侍其稹，割据不降，未发而卒。令坚未死二年间，夜不安寝，目或瞑，梦与人斗战，往往踊而叫呼。所畜歌妓十数人，常分为二，至昏而代，自夕迨旦，令声乐歌舞，宴饮以（原空十二格）获，假寐而已。及死之夕，若中风，狂于室内，如与人搏击，逾时而绝。
刘茂忠，其先彭城人。后世徙居庐陵安城，因家焉。氏族寔繁。江南自嗣主委政之后，法令弥弛，预原阙境。两地之民互相侵掠，不能禁止。茂忠自小略通书史，不事产业，以豪纵自居。乃逐其首帅日息夕恣，掠剽卿里，利其资货，颇为人害。
为郡邑所捕，屡抵大罪，会赦贷死。与其徒党各被繁械于金陵，籍为官卒。时上江群盗赵晟、萧荣、彭先等数部聚其徒至数百，深潜岩穴，出恣暴恶，郡邑患之。官健不习险阻，收捕累年不获。茂忠乃上言乞就擒以自赎，因许之归。遂入晟党，为先唱掠，分财帛多推与之，及得术士孤虚壬《遁星禽占候风角》之书，遂伏而试习之，皆验，众愈信之。因熟往还其间，约吏为内应，一旦掩击，殆尽荣等，屡战平之。
时庐陵鹧鸪洞盗有吴先者，乃故具胥。独奸猾，凡计诱皆莫之信，捕之不获。茂忠遂鞭所亲信二人，诈得罪奔先，示以创，先果信而勿疑，未逾月斩先首，其徒遂溃，州里庆之。呼： 刘小仆射， 郡录功复入金陵，后主署吉州在城兵马都押卫，锡赍优厚。复遣还，与郡守同修营版筑，众迨方数，皆悦从之，后未期而就。复召入，授袁州萍乡制置使，委以捍湘潭之境。既至抚缉士庶，明法令，步骑精练若指其掌。王师初围金陵，茂忠抚巡界上，因兴兵纵猎，无何，逐兽出界。而潭人拒之，茂忠怒乘胜掠至沣陵而还。时潭衡巡检使祖泪、其副梁谋欲执仇议取。会冬至日茂忠必宴会，乃率步骑及率白而潭民迨数千而至，缘边营栅，皆遁望楼，烽烟骤起，报骑亦至。茂忠乃会群吏议，众汹汹不能谋，唯茂忠颜色自若，因命酒，既数行，报骑又至，众请行，茂忠笑谓之曰： 今日将旰，如出师则主将不利。 遂使间道往设伏兵，焚绝桥渡，然后躬擐甲胄带鞬伏钅屈。亭午，而行十许里，与潭师遇，遂合战。迨晡胜负之势未决，茂忠乃舍骑自步奔钅屈，亲入敌阵。少却，因乘胜急击，众大奔溃退，遇伏兵，桥道既绝赴水溺者几尽。茂忠先购军中获酋长者，生致之。时祖获逸有持梁而至者，茂忠令释缚以军礼相见。然后馆之如宾，及生得潭人，乃指梁曰： 此国家小喽罗也。 迨旬余，使转赍于金陵，至南昌为群节所害。后主加茂忠功绩迁袁州刺史，其余军佐僚属进职有差。
寻以建康不守，后主为虏。时吉州刺史申屠令坚结之以抗不顺，属令坚死而事寝，因释甲将去袁入朝，应郡府公籍二除赋外，其余科率军旅版牍并命焚之。冀期更甚，袁入赖焉。行舟次淮汴，修谒称 袁州刺史诣主口岸者， 朱供奉见乃掷刺于地大骂曰： 亡国之俘，仍刺史为 令具榜帖乃赞见。将阶其厅，署吏复叱之，令阕衣执杖庭参。既至京师，上曰： 江南被陷，国已亡矣。 何仍掠朕边邑而残贼士卒 茂忠对曰： 臣受李氏国恩，唯忠勇是奋。虽陛下亲征，亦当殒身不顾。 太祖见其诚悫，待之颇厚，乃授登州刺史之任。既至未几，会前主岁朱供奉抵罪，贬为郡将。公见其来亦不之憾。令就职，日两卫俾立墀下，供奉逾月惭死。在郡廉干，颇有政理。迨太宗嗣位，枉赌博事露，左迁，分司西京。未几会赦，复资任关。昔茂忠微时，常所持钅屈，将有斗战必宿而鸣，即至杀戮。乃与潭师战，亲持奋击，前无坚敌，左右中者皆洞胸胁，迨百余辈。因败其赙，时遇阴霾即加痛楚。至是疾作，臂不举，病数日卒。
追赠某官。茂忠本名彻，后主以犯汉武讳，为改焉。在江南日，虽军务烦剧，处置无滞然。延楼下士不惮儒术，皆揖让周眄，询访时务，无不尽礼，门馆常盈。或时饮宴，武僚相侔。刺袁郡日，君生一女，居金陵。城陷，为兵人所掠。茂忠使女仆入诸营部，托鬻衣而窃求之。遂表闻取还之。既至，皆喜。因暑夕，与庭下墩坐。茂忠据拐，忽见一人自外跃剑刺之。茂忠以拐自捍，连举数四，拐殆绝，刃不能中，会左右执之，送军巡司，按讯斩之，乃昔掠女兵人也。初潭师兴，其间有贪佞好勇者皆先投祖梁，署以萍令薄之秩，及败溺，不还。至今孤幼犹哭且怨茂忠焉。


宋齐丘
宋齐丘，字子嵩。世为庐陵淦阳皂山人。父诚，因巢寇之乱与南昌人钟传同起于草野，唐王不能制。时高骈镇淮南，遂表传为洪州节度使，寻封南平王，以诚为副使，卒于任所。齐丘因是以为故里焉。齐丘少孤，好学为文，其体颇质朴而无师授。遂游学于诸郡。自以世乱，乃笃志于商君长短机变权霸之术。与之谈者皆屈，莫能救其涯涘。时先主刺昪州，其亲友饶洞天出守庐陵。齐丘因刺谒之，与语终日。延于门下，旦夕为之醮，因访时务。未几，洞天解郡，遂命载归。广陵未至而洞天疾病且死，因遗书荐之于先主。既至，栖迟逆旅，裹调罄乏，因吁叹数四。其邻倡优女魏氏闻之，乃窃赂遗数鍰.由是获备管幅，遂克投贽一见。先主宾之以国士，大获赂遗，寻娶魏氏，馆而给之。因说先主广延儒素，务农训兵，黜陟妍否，进用公廉，修学废坠，制御奸雄。凡数年间，府廪盈积，城隍完峻，士卒骁勇。义父徐温闻而往自镇之，乃迁先主刺守润州，未几，温嫡子知训为朱瑾所杀，齐丘乃勉先主帅兵渡江以平其乱，冀卫社稷，潜立大勋，代秉其政。若握重兵制御群下，可成洪业。
既至，遂果代之。时吴主既弱，政出多门，君臣纲纪弛而不振，乃修复政理，动据礼法，务葺民庶，罢其不经，总以要务，宽省征赋，农有定制，官无虚禄，辑睦公族，抚存将校，优给卒伍，爵赏有功，刑辟中度，斥捕攘寇，上下咸乂，皆齐丘之谋焉。又说以虚怀待士，博访艺能，遂立延宾亭，招纳贤豪，以敦时望。复创一池，中立亭宇。每与先主登临，乃屏绝人迹，以议家国，或至夜艾。池亭今犹存焉。先主欲致之重位，然为温所忌，遂署为府中从事。温因擢拜右司员外，即复授谏议大夫。兵部侍郎。居府中日议庶政，乃使人于淮上延接北土归义士。大夫孙忌、韩熙载等数十人皆以仁爱惠义致诸腹中。故人莫不乐为之用，齐丘自揆以草野之人遭会英杰，言听谋从，身居显位，儒家之荣，于斯为盛。遂告归豫章改葬。既入九华山下，卜居退身，表乞致仕，吴主累召，乃数表坚让。略曰： 昔高宗之梦传说，西伯之获非熊。况臣筑岩之相，钓渭之肾。禄位弥重，宜居山野 云云。时嗣主已为大将军，先主使赍吴王诏，亲往慰谕，优辞敦勉，弥留旬月，然后乃起。方舟并济，好狎如友。既至先主喜，分约父子，授中书侍郎，迁仆射平章事。先主位望崇重，基称弥隆。因谋为禅代，乃请先主移镇金陵，以基王业，交结邻好，绥悦守宰，广覃恩施，抚缉远迩。
□辅元子，观其间隙以待时清。于是从之。然吴主恭默劳谦，人心未殆，而宫禁之内嫔御贵戚謦欬嚏鼽之微，齐丘莫不知之以阴闻。建康议以刘穆之之辅宋祖无以过之。吴主忽谓左右曰： 孤克已，虽动为下所奉，然为徐氏制驭，名存实丧。今欲求为一田舍翁，将安所归乎。 遂泣下数行。齐丘闻之，乃还建康议迁都金陵。吴主既半渡，遂引至润州安置，号丹阳宫，未几，使讽吴主禅位。先主既膺禅位，齐丘复请归姓以绍唐统，冀德威四方，遂迁左丞相司马元勋，乃就。国步既安，因表罢相，庶崇止足，以避贤能。遂除洪州节度使。既至，乃召故老亲属与叙情旧，饮宴弥厚，溥沾馈遗。乃改其故里为爱亲里，坊为衣锦坊。更易弊政，补缉群条。庶民便利，莫不荣之。迨先主笃疾，诏还受顾命，托以后事。嗣主立，加太传以前官相之。嗣主襟量仁懦，言几玩狎，恭已无法，大失统御。或深居宫禁，全忘宵旰。齐丘每犯颜谏止，陈以昧旦之道，驭朽之危。
又欲捐社稷，传位于太弟。于是上疏论先主创立之艰，忧动之重。狂谏不从。未几，以为浙西节度使。自是左右侍从皆东宫白面少年，儒流雅士韩熙载之徒多肆排毁，以先朝老臣终不为少主所用。嗣主顾盻颇见慢色。齐丘知之，求罢其政，但奉朝请而已。年既衰暮，自负勋旧，不能折节降身，随时容众，为钟谟、常梦锡、江文蔚、萧俨承等非顺旨，尤生谤渎。及叹曰： 鸟尽兔死则弓藏犬烹矣。 因表乞归九华旧居。嗣主与左右皆以为诈，激要君上。乃赐号九华先生，封青阳县公，食一县之赋。至四年，嗣主命齐王景达就诏与俱还建康，亦奉朝请而已。至六年，又出镇洪州。九年复诏还，拜太师，固让。十一年，复往南昌。十三年，周师入淮甸，诏还谋难。始齐丘赐归九华，朝廷多用文儒以干戈为戏。屡征闽建，复讨湘沅。外乏师旅内竭帑藏。国用军器宕然虚匮，淮甸疆境弃如土芥。养老乞言以为迂典，谘议询谋耻而不行。周师暴至，遂失备御。
方诏还议军事。未至，以刘彦贞为都统出援寿春。齐丘闻之，曰： 斯乃蹴鞠射括之徒，焉能总众以御勍敌，辱国丧师必是行矣。 既至，因表乞急召还，彦贞闻之，狼愎而行，未几果没。复以朱元又叛，诸郡皆陷。选将阅师，称藩割地，皆匪专谋，复告老谢疾，乞骸骨，归南昌。既而嗣主自亡淮南，神情躁挠，荒悖不安。赏曰： 孤欲屣脱国务，放心云鹤。每思寄托，恨未得人。 时陈觉、李徵古等常见亲密。因顺旨而言： 齐丘先朝夙老，谕家造国四方所知。若委之国事，俾继伊旦，陛下暂辍万几。高宴深宫，俟睿德隆宁，归政何晚。 又会钟谟北使返，谣称世宗曰： 朕与江南分义既定，然宋齐丘不死，殆难保其久永。 合朝顺非，遂成衅隙。因是贬杀觉等。时齐丘不知其旨，乃见舻舰舟诏入，遣归九华。既至，遂绝粮七日而卒。刘丘昔常著启云： 至于千恳万端，只为饥寒两字。
人见其死，谓之自谶。齐丘所荐进者，惟能先萌未兆，智策宏远，才堪致化，理能易俗，与己合志同方者乃授拔擢。凡数十人名皆显达，贵历朝廷。岂以寻章摘句戕贼经史残剥古人之词为文士者哉。故齐丘之学天才纵逸，颖出群汇，混然而得，非耗蠹前修而为之辞。至如《凤台山亭诗》、《延宾亭记》、《九华三表》有古儒之风格，《化书》五十余篇颇几于道家。凡建碑碣皆齐丘之文，命韩熙载八分书之。熙载尝以纸实其鼻，或问之故，答曰： 其文秽而且臭。 时见谤诽，多此之类。
齐丘常与先主议选宫嫔，杂以珠贝罗绮，使这泛海北通契丹，欲图复中原。而虏主耶律德光使至，厚吊遣还，迨至淮北，乃使人杀之。复遣沿海赍琛以为报聘。虏主不知，谓北朝杀己之使，因渐构隙，前后如是者数四。于是德光大怒，数冠边境。
及晋少主御极，与之抗礼。遂入梁园，遣使召江南与之会宴。
嗣主谦抑，辞而不行。故周世宗初征淮南诏书云： 结连并寇与我为仇，勾引契丹至今未已。 皆齐丘之始谋也。或云： 虏母青媛乃江南之嫔。 且当嗣主懦躁，轻肆失言，陈觉之徒谄谀，率尔诡对，不能慎其枢机，祸及正人，亦非夙心素志，同诚协谋。复会钟谟籧篨谗慝，交乱康君。九华之坟未草，谟亦继诛。萧俨以蒙瞽无文戆而愎讦；江文蔚辞赋常品，学非博通；常梦锡以帏箔之内，猱杂不修；韩熙载淫而无行，纵诞不持。岂能知变识几，立功定业。当齐丘秉政莅任，皆斥腐儒， 鲰生身夸行秽 ，故不大用。及位已崇峻，由是哆于颊朵，背憎面谮，群诬党议，千舌百辟加之。齐丘性度不能洪绰，襟器斗筲。苟不附己，莫之容忍。汪台符讥其名字，潜沉深渊。
初镇南昌日，有故识慢言，致之大辟乃榜其尸曰： 毁辱先皇，谤讪今上，乱臣贼子，宜弃市朝。 斯亦孔子所谓管仲之器小哉。初囚九华，乃命笔作《老牛歌》以献，为忌者所匿。今传于人口。将死谓人曰： 吾昔幽囚杨氏于泰州，一无聊生。吾之罪也。然今一死故无所恨。 遂自缢，而年七十余矣。有一子，先世而亡。


孙忌刘仁瞻陈海钟谟朱元
孙忌者本名晟，山东齐郡人。少家贫，力学能属文。朱梁主举进士，会庄宗立号河北，方召募河南仕人。忌因亡之唐。
署为著作郎、直史馆。庄宗灭梁，随落都下。迨明宗嗣位，以庄宗番汉马步使朱守殷出镇汴州，辟忌为判官，迁员外郎，守殷猜之，不能自安。忌因说之叛，明宗使安重诲攻之。城陷，守殷伏诛。忌乃窘迫，落发为桑门。将亡淮南，时图像索之颇急。至正阳，未济，追骑适至，疑之。忌乃坐岸，伪扪虱啮虮，追者睥睨久之，乃去，忌方获渡。至旅邸，翘坐。先主常使亲信于淮头窃觇过客，见忌姿仪伟重，有异常僧。乃走庭下喏之，忌端然不答。逆者知之。乃闻先主。使人迎置门下，优容礼问。
忌以实对，遂令蓄发冠带。后从先主渡江，署节度巡官。弥见亲宠。每至宴谈迨旦迄夕。与徐！玠同预禅代，擢拜翰林学士、知制诰。文词亹顺，优宛而古。寻迁中书侍郎。才宏口辨，词说泛滥。常为宋齐丘所忌惮。迨嗣主即位，素所畏重，累迁右仆射、平章事。与冯延已俱相。颇有志于重熙富庶，燮育疲民。
时已下湖南。忌白嗣主： 楚国兄弟自取败乱，其民何罪使之困瘁。且欲解桂林益阳之师，以节钺授刘言，使自安缉。冀惠有衡潭之地，则二藩在吾彀中尔。 延已狠愎不识大体，不然其议。未几刘言果袭取长沙，边镐弃城而走。忌鄙延已，谓入曰： 玉卮象瓯盛内狗秽，鸡树凤池栖集凫翟。 遂求罢相，嗣主许之。未几，会周师攻淮甸，刘彦贞等全军陷没，刘仁瞻固守寿春。嗣主惧，遗忌与王崇质、钟谟、李德明相次奉表称藩请和。周世宗留忌，使德明反命，请割淮南十四郡以江为界。
朝议不从，杀德明。遣齐王景达、陈觉、朱元等救援寿春，与周人屡战。会朱元叛，军遂遁。仁瞻坚守不下，世宗怒江南失约，遂引忌责之。及话江南事实。忌对以兵甲尚强，宋齐丘良相也。乃致忌于楼车，令呼仁瞻趋降，忌知终无生还之理，不忍负国家恩顾。至城下，乃大呼曰： 刘仁瞻汝好固守城池，江南救援即至。我遇强暴死在旦夕，汝可效死立忠，无为降虏，使我羞于泉下。 左右交击其口，忌颜色自若，世宗怒杀之。
将即刑，整衣冠望南而拜，曰： 臣不忘主恩，谨以死谢。
遂斩之。忌家先为明宗所诛。过淮娶嫠妇高氏，及燕公骈之少女。无子，有随妇子李绍庆。嗣主优秩以慰之，追封中书令鲁国公。
刘仁瞻者，濠州刺史金之次子也。少习兵法，起家如小将。
性淳谨，器度伟重，喜怒不形于色。总令兵士严而不残，有良将之才。出典郡符，鄟治无滞，有政绩能名，军民乐其仁信。
诏入为天威军都虞侯，常直宿卫，复出镇江夏。长沙之后，安抚郡邑，士民服从。入典禁兵甚见亲任。保大十三年出镇寿春。
未数月，会前监军使奏罢。冬月，沿淮把浅，屯戍馈粮。仁瞻奏以边禁境备御废弛，乞分重兵以防不虞。未报周师景至。城中将校军吏皆挠惧不知所措。仁瞻按行城垒，分兵指授，守据要冲，视如闲隙。众心遂定。刘彦贞援兵，既至将追周师。仁瞻固止之。曰： 北人奸诈，恐其设伏。故宜按甲养锐，以俟其隙。 彦贞性本佻侮，不习兵术。乃曰： 贼闻吾至必先遁走。所谓纵敌耻也，不追则贻患。 于是奋行，果为所败。自是群下服其料敌，各出死力以听任使之命。周世宗师众四面攻击，仁瞻支吾拒守，经年不能下。遂与裨将破城南大寨，斩获数千级。北人大慑。又表边镐代巳守城，自帅兵决战，冀定。
得表，嗣主畏懦，惟加抚谕，不从其表。因惧恚而疾，其子谋叛，遂命立斩，监军使周构哭以救之，亦令并诛。及周世宗楼车载孙忌于城下，大呼仁瞻： 曰汝可固守城隍，效死立忠，无为降虏，使我羞于地下。 于是士卒闻之，心坚铁石。仁瞻猿臂善射，发无不中。一旦世宗亲临城下，坐幄中，观战士攻城。仁瞻自城上射之，矢去御座数尺辄坠。左右惊愕，咸谏请少避之。世宗乃曰： 一箭射杀一天子，天下宁复有天子乎
遂命左右进床坐于坠箭之上。矢复至，又远数步而止。仁瞻知之，因捐亏投矢，谓左右曰： 斯乃天也，非吾不能中之也。
吾世受国恩，兄弟门列棨戟者数人，然不能治危捍敌，宁静边境，贻忧君父，吾且耻之。今虽病犹能奋力执戈，与诸君背城血战，死于旗鼓之下。乃吾之分。终不以大丈夫之节屈身以事二姓矣。 久之，世宗驾亦起，仁瞻疾弥加，不能视事。副使孙羽等惧不能谋，遂以城降。世宗嘉其忠，果使舁至，亲自慰谕，授以节镇之任。仁瞻不起，以手指口而卒。时日阴曀，天雨黄沙。士卒闻之，人人莫不御泣而哭曰： 上天不仁而使吾父死也。何用生为 自刭者数十人。初，仁瞻岁久不克，世宗城淮北为寿州。迨仁瞻死，乃以故城为寿春县。君子曰： 以周世宗之神武确断，当矢石而不惧。予观自古帝王之达者一人而已。况太祖太宗躬总元戎而蕞尔，彦贞可御之乎 仁瞻死未逾月而淮上兵起。其能得士卒之心，乐为用命，若非良将又焉至之。
陈晦者，建阳人。生而期月，足劲能履。父母异之，小字阿铁。为人勇敢，长而任使，仕至裨将，军中壮之，呼为陈铁。
诸军围建州，晦每出战，前锋惧之，难与为敌。及城陷，为王建封之众所获，将释缚斩之。自踊出于群众，执者不能制，追之不及，乃奔查文徽军中。文徽素知其骁壮，遂以为小将，俾领其旧部，招集亡叛。复与潘承佑荐于嗣主，以为剑州刺史。
及征福州，李义海为前锋，大破其将马先进之众，遂迁建州节度使。委镇边境，复有吏干，兼治农战，军民化服。及周师入淮甸晦遣长子德诚引卒数千赴难于寿春。诸将战多不利，丧失师徒。惟德诚出入坚敌，未尝少挫锋锐。班师之日，独赏其军，旌之为 百胜 ，授以和州刺史。德诚自少好学，才兼文武，有能诗名。后累池、虔，为郡有政绩。故海之爵位累至同平章事。在镇十数年，多荐儒学，甄升将校，时议多之。因疾求罢，后主召至建康，亲临其第视问慰劳，即日而卒。
钟谟会稽人，徙居建安。博学喜为文章。嗣主爱之，迁自末品，宠任异常，转至吏部郎中。为人谄谀佞媚，反覆难信，复多妒忌。及使为周世宗所善，使归谕旨。乃擅自益加诸润色，常以籧篨.为陈觉所排。少与李德明亲友，颇怒觉等，树党攻之。固求北使覆验觉言，严绩之事，往来数四。嗣主不能揣悟事理，独任偏辞，贬杀觉等。衅加元老，自谟之始也。时议以嗣主使钟谟覆实而杀觉，若使觉覆验必杀钟谟也。及迁礼部侍郎知当事。主昔之在多换其彀，权势危峻，克剥侵官，百司之务多出于已。李德明之死，唐镐预其谋。至是镐惧不自安，会信州刺史张峦入卫。谟素与善。每诣谟第。辄屏左右而语，或至夜分。镐知其阴，构之。及太子冀卒，子幼从嘉乃冀同母弟，当立。谟与第七子纪公从善，同使北朝，尤胥优狎，颇相称誉。
因白嗣主言： 从嘉志德俱凉，非社稷之寄。 盛称： 从善器度崇伟，真神人之主。 嗣主由是积怒不已，逐于饶州，寻杀之。谟始杀陈觉，迨唐镐除谟，罪亦见诛，不亦可乎。
朱元者蒲津人，在本府节度使李守贞为从事，周太祖辅少主，将禅代。守贞不从，太祖帅师围之急，乃使元洎李平奉表来乞师。嗣主以某州节度使李金全为北面行营招讨使，与刘彦贞、查文徽、魏岑等将兵救之。闻其城陷而守贞自焚，乃班师。
因是署元以文资与平，累迁至尚书郎。及周师伐淮南，诸郡守将皆遁。时元帅万余众克平舒州。会元帅齐王景达与监军陈觉有隙，疑其将叛。遂密表请遣元诣濠州议事，元闻命，恐为觉所害，将叛。其裨将时廷厚不从，元杀之。至紫金山将战，遂以所部降于世宗。于是诸军大溃，景达、陈觉亦奔还。嗣主怒议斩元妻子，妻乃查文徽之女。文徽屡表雪之，诚款恳切。嗣主署其表曰： 只斩朱元妻，不杀查家女。 文徽乃无辞。世宗以所叛之众别作一营，以元为蔡州刺史。


江梦孙陈陶史虚白孟宾于孟贯江违
江梦孙，字聿条，九江湓城人。祖祢不仕，以儒道自高。
梦孙少传先业，颇蕴艺学，旁贯诸书，籍籍声誉，远近崇仰。
诸生弟子不远数郡而至者百人。春诵夏弦，以时讲闻，鼓箧亟丈，庠序常盈。先主辅政，欲广贤良之术。闻其德业，遂以币帛聘之数四。不得已，乃起。既至，为芸阁郎，甚被亲礼，委之荐进，时为得人。迨数年忽自陈曰： 仆少长白屋，颇如民间利病，邑宰之政可以存革深毙。愿效一县，庶竭愚鄙 。先主不许，曰： 令长之职徒劳之任，与台阁之资清要不同 。
梦孙曰： 苟获所请，无惮勒匮 。先主见其恳追求且不已，遂授近畿天长令。既至，县吏告： 不寝大厅，妖怪所凭，前政居之不久而死，请止便室以避其凶 。梦孙不从，谓曰： 苟如是，吾自当之 。既夜半果有鬼魅呼啸而至，渐逼近则掀投床几，复扣门户召云： 令出 。梦孙卧闻，答之以 喏 。
乃整朝服，秉烛出户，艺炉奠爵而祝曰： 不知何人，辄敢召令。吾为民长，必有正厅，以衙群吏。汝或为神，必当受民祭祀，合聪明正直，与百姓为福，何乃非理与王者之宰争居其地，惊挠正人。况吾以忠事主，以信示人，所以不贰，宁畏于汝。
汝若不悛其过，乃更为厉，则日月星辰昭晰于天，吾当具奏，请行诛戮。虽汝后悔亦不晚乎 由是阒然，其怪遂绝。于是召乡里高年存问疾苦，蠲其非征，任其便利，有干政者必表罢之。
见官槽有马，因问之，左右对曰： 昔部民竞之，穷按道理，各有所据，前政未能区别，遂系于官，且二年矣 。梦孙曰： 今固亦尔，吾闻管仲之马识道，王恢之马知其故第。 命逐二马至郊外，放而视之，任其所如。其马久縻栈皂，偶解羁束，遂奔数十里，果入一主之家，其讼遂息。先主闻之，弥加敦奖。
未几称疾而罢。先主曰： 梦孙果贱，宰邑之卑，不能久居，乃命代还。有老幼遮道泣留迨十数里。至都辞归乡里。先主固留不止。既还家，门生弟子复至，乃率身耕稼，躬事继母。旦则冠带入门温清，亲馈饮馔，退更常服，力操耒耜耨耘，暮而归，易衣视膳毕，然后就庠序集门生弟子说释经义如故。时有生徒请之曰： 吾闻诗者经圣人所删，致远而泥。然其间何谓 兄弟阋于墙 ，如是则圣人使之阋于内而后御止于外耶 梦孙徐而答曰： 大哉，子之问乎。所疑为 阒 字，似非为 阋 。当时竹简讹缺，传之者误，亦犹《春秋》书闰月之义者也 。又拱而立曰： 梦孙昧学，不敢轻议其旨，诸生宜自取其长焉 。其为人敦让谦下有如是者，时号为搢绅先生。一门百口，敦睦如一。子孙学业，各授一经。孝礼兼持，江左称之为最。卒时八十，有五葬之日。自远方至者几千人，而服縗绖徒跣者百许。嗣主闻之，美其才茂德逸，故赠国子司业，优赐葬物。其后门人弟子仕途强半显达者。太平初，梦孙解职而归，有群盗谓有资镪，遂掠其家，梦孙闻其至，中带迎候，使烹犬豕，为设饮食于盆盎中，疑其惧鸩不食，乃对之先饮七瓯，及舀数脔，然后与之食毕。遂罄室所有寒燠、衣襦、拦袍、器皿之类，尽置之。既行，见一鼎盖尚在，梦孙曰： 彼若遗此，乃为不具之器 。遂遣与之。群盗皆惊叹曰： 吾辈小人实轻渎君子 。是夜还置其所剽之物于门外而去，梦孙启户见之，一无所失焉。
陈陶者，世为岭表剑浦人。幼业儒素，长好游学，善解天文，颇长于雅颂。自负台铉之器，不为干托。既至南昌，谋往建康。闻宋齐丘秉政，凡所进擢才彦名非显达，自计与齐丘凿枘，终不克纳，必为所屈。乃翻然筑室居西山以吟咏自资。会齐丘出镇南昌，因有蒲安之觊，乃自咏曰： 中原莫道无麟凤，自是皇家结网疏 。陶少与水曹任畹相善，又寓之诗云： 好向明时荐遗逸，莫教千古吊灵均。 嗣主知而未及辟之。会彗孛且见，陶乃叹曰： 国家其几亡乎 遂失淮甸，嗣主南幸以冀苟逸，迨至落星湾，诸将欲往问，然陶所居不与俗接，唯嗜鲊一舀，或至千脔。遂使衣商贾之服赍鲊往。既至，陶即时出，乃问： 官家龙舟将抵何处 。对曰： 已达落星矣 。
因问陶曰： 星可避耶 。答曰： 落星不还，何俟 嗣主躁桡，不俟返命，已至南都。既数日，诘旦，殿庭忽见残獐一脚，视之，乃兽食之余。询宿卫，莫知攸底。遂往询之。陶曰： 昨暮乃狼星所直故尔 。嗣主叹曰： 真鸿儒矣 。将召见，会嗣主殂。后主即位，知其运祚哀替，遂绝缙绅之望，以修养烧炼还丹为事。有诗云： 乾坤见了文章懒，龙虎成来印绶疏 。又云： 磻溪老叟无人用，闲列查梨教六韬 。又曰： 近来世上无徐庶，谁向桑麻识卧龙 。陶所遁两山先产药物仅数十种，开宝中常见一叟角发被褐，与一炼师舁药入城鬻之，获资则市鲊就炉，二人对饮且舀，旁若无人。既醉且舞而歌曰： 蓝采禾，尘世纷纷事更多，争如卖药沽酒饮，归去深崖拍手歌 。时人见其纵逸，资貌非常，每饮酒食鲊，疑为陶之夫妇焉。竟不知所终，或云得仙矣。
史虚白者，山东人。世习儒学，长而富文，与昌黎韩熙载友善。唐晋之间，中原多事，遂相与渡淮。会先主辅政，偕谐建康，闻宋齐丘总相府事，虚白乃放言谓人曰： 彼可代而相矣 。齐丘闻而俚之，然欲穷其伎。乃命寮属宴之以倡乐，赋之以笺翰，使木奴索讽弄，多方扰之，虚白谈笑献酬，已贻他和，口手应接，鲁未暂滞。众不能屈，乃延语政治，多引汤武伊吕之说，齐丘之志乃霸术，以虚白为迂略机务。乃引见先主，说之曰： 今君据有江淮，摘煮山海，人庶丰阜，京洛之地。
君家先业。今且乱离，人思旧德。君苟复之，易若屈指 。先主虽喜其说，然以初基方辑睦邻境，未暇他顾，与韩熙载并署州郡从事，聊以羁縻，俟更大用。而虚白意颇不平，耻以初言失，因褒博衣带纵楫南游，至庐山与佛老之徒耽玩泉石，以诗酒自娱，不干世务。久之，嗣主即位，韩熙载荐之，诏至金陵，命登便殿燕饮，与之计事。虚白曰： 臣草野之人，渔钓而已。邦国大计，不敢预知 。因醉溺于阶侧。嗣主曰： 真处士也 。遂赐田五百石还。迨十年，嗣主幸南昌，既至星子渚，复使召至。问曰： 虚士隐居必有所得乎 对曰： 近得渔父一联 。乃命诵之，虚白曰： 风雨揭却屋，全家醉不知 。嗣主闻之为之变色，赐粟帛遣还，未几而卒。有二子，次举进士，长早丧，孙温，咸平中擢进士第。
孟宾于，湖湘连上人。少修儒学，早失其父，事母以孝闻。
长好篇咏，有能诗名。天祐末，工部侍郎李若虚廉察于湘沆，宾于以诗数百篇自命为《金龟集》献之，大为称誉。因采择集中有可举者十数联记之于书，使宾于驰诣洛阳，献诸朝延。皆为数之，其誉蔼然。至明年春，与故李司昉同年擢进士第，寻属丧乱，遂归宁亲。数岁，天策府马氏辟为零陵从事，及江南攻下湖湘，宾于随马氏归朝。嗣主授以丰城簿，寻迁淦阳令。
因黩货以赃罪当死，会昉迁翰林学士，闻其缧泄，以诗寄宾于云： 幼携书剑别湘潭，金榜标名第十三。昔日声尘喧洛下，近年诗价满江南。长为邑吏情终屈。纵处曹郎志未甘。莫学冯唐便休去，明君晚事未为惭。 后主见诗贷之。复其官，未几求致隐于玉笥山。自号群玉峰叟，与道家流游处。迨期年，后主以承部员外郎起之。金陵陷，宾于遂归老连上，时吉守秘阁郎马致恭送以诗。其断句云： 今日还家莫惆怅，不同初上渡头舡。 既而未几卒，八十余矣。宾于嗜赂，出宁县邑，未尝一处无脏污，徒有诗名，人不多之。初宾于入江南，生子名曰归唐，少亦能，请就庐山国学，遂得瀑布诗： 名练色有穷，处寒声无尽 。时邻房儒生亦得所联，遂互讼其句，助教不能理，因送江州。各以全篇意势定之，而归唐胜。大为时贤所仰，遂荫秘书省正字，出为吉州民掾，归于京师。迁大理丞，因失降袁州司，遂致仕。
孟贯世居岭表，为建阳人。少好学，出游庐山，与江洎大谏杨徽之同学友善。故徽之诗集中多与贯为者。显德中，周世宗征淮南，幸广陵。贯潜渡江，以所业诗一集于驾前献之。世宗览其卷首《贻栖隐洞谭先生诗》至 不伐有巢树，多移无主花 。宣贯曰： 联以元戎问罪伐叛吊民，非惧强凌弱，何有巢无主之有然献朕则可，如他人卿应不免矣 。遂释褐授官，后不知其所终焉。
江为者，宋世淹之后。先祖仕于建阳，因家焉。世习儒素，少游庐山白鹿洞，师事处士陈贶，酷于诗句二十余年，有风雅清丽之能，时已诵之。时金陵初拟唐风场屋，悬进士科以罗英造。为遂入求应，然烛能篇什辞赋，策论一辞不措，屡为有司默。为因怏怏不能自己，乃还乡里，与同党数十家连结欲叛入钱塘。会其同谋上告郡县，按捕得其逆状尽诛之。将死，犹能吟诗以贻行办者。初嗣主南幸落星渚，遂游白鹿国庠。见壁上题一联云： 吟登萧寺旃擅阁，醉倚王家玳瑁筵 。乃谓左右曰： 吟此诗者大是贵族矣 。于是为集，时辈慕重。因兹傲纵，谓可俯拾青紫矣。


汪台符胡无龟张翊刘洞林仁肇
汪台符者，歙郡人。少好学，博贯经籍，善为文章，不逐浮末，有王佐榷霸之才。见唐末天下苦于兵战，遂居乡里，执耒力于田穑。先主辅政，移镇金陵，遂诣上书陈民间利害之说，有《九患书》上，为宋齐丘所诅。每论议私底訾。台符谓 虽有其言，必无其行 。先主犹豫未之果信。齐丘始字超亚。台符贻书讦之曰： 闻足下齐先圣，以立名超亚圣而称字 。齐立惭而改为子嵩，后使人诱其饮酒，夜缚其口，沉石城下。先主闻而吁叹久之，颇憾焉。洎昪元年中，更定民田诸般物产高下，各为三等私额，民获均输，令为定制。及使民籴请盐，罢其科徵，别借薄征。商旅货鬻则收，不则听往。舟无力。郡县奚胥而有限以致民生。数十年，小康者皆出自台符胡之言焉。
胡元龟，世为庐陵人，居永新。少有俊才，常候本邑宰，宰见其风貌环杰而礼趋生犷，欲穷其艺学。因新画屏为戏珠龙，乃曰： 请子咏之 。元龟执简造次而成，因讽宰受贻去： 翻身腾白浪，探瓜攫明珠 。宰昼为设饮馔，尽欢而罢。后有人为宰发之，宰怒，使人追捕，欲若之，元龟亡入金陵。会吏曹徐郎以宾馆之。未几，郎为子娶亲迎之，夕毕，命寮属设笺管。徐有同舍郎在坐，问曰： 今夕诗相为谁 答曰： 有螺江故造士焉 。即大咍，以题试之。元龟援毫裂笺，不刻而成，即览之，颔而已。元龟以回文诗嘲之，郎辞以赋题，又连飞数章讥切，皆以回文体，郎一辞不措，伪醉而去。由是众慕之。
徐荐于宋齐丘，遂射策入官，授文房院副使。迨数年归宁省。
天威都虞候张峦征桂林班师，与元龟有故。访其第，亲拜其母，留数日宴饮而去。入授抚州临川令，颇著政绩。时齐王景达出镇，而元龟朔望起居，颇有慢色。又尝凌辱王府公侯，嗣主知之，将代之。有讼其妇者，元龟目之，乃曲道两离之，自娶而与去。讼主诣金陵发之。按穷其事，免官。徙广陵数年。会赦，求叙理，不报。遂著《叛臣怨词》三十首，皆传俗口。国家闻而鸩之，死年方殆强仕矣。
张翊，其先京兆人，世绵官绪。唐末授任番禺，属刘隐。
将据交广，弃官北还。至潭衡间，马氏已有潭沣。挈家亡入江南，至庐陵禾川，见庐陵沃壤，乃货囊探以易产畋而居焉。及翊，兄弟长力先业，能属文。入广陵先主辅政以射策，中第授武骑尉。先主移镇金陵，随渡江。见知宋齐丘，署府中从事。
嗣主代立，例受庆恩，求以宁亲，授处州观察判官、西昌令。
假道还，里人荣之。在任多著政绩，然性偏躁恃才，靡有宽恕，好狎侮同寮，凌暴左右，被鸩而卒。昔往禾山有大舜二妃庙，邑中紫阳观新兴佛阁碑志皆翊所撰。其文宛丽，今犹存焉。弟惟彬，幼以通诵二经中童子，迨成人，授蕲州黄梅尉，周世宗下淮南，起为武昌崇阳簿，复入选授庐陵令，既代未行而金陵陷，疾作而卒。
刘洞世居建阳，少游学入庐山，师事陈贶学诗，精究其术。
贶卒，而洞犹居二十年。长五言诗。后主立，以诗百余篇，因左右献之。后主素闻其名，喜而览之，其首篇乃《石城怀古》诗云： 石城古岸头，一望思悠悠。几许六朝事，不禁江水流。 后主掩卷，为之改容，遂不复读其余者。洞羁旅二年，俟召对，不报，遂南还庐陵。与同门夏宝松相善。为唱和俦侣。然洞之诗格清而意古，语新而理粹。常自谓得阆仙之遗态，但恨不与同时言诗也。或曰： 先生道既如是，仍为善于宝松乎
答曰： 吾为汨汨扬波而已。 为处州节度使陈德诚知重。及金陵将危，洞乃为七言诗，大榜路旁，云： 千里长江皆渡马，十年养士得何人 又云： 翻忆潘卿章奏内，阴阴日暮好沾巾。 盖潘估表有云： 家国阴阴如日，将暮也。 开宝中卒于吉阳山，其遗集行于世。
林仁肇世为建阳人，仕郡为禅将。兄仁翰为福州王延羲内儿，谓之南廊承旨。先福州连重遇杀延羲立朱文进为主，以拒建州。王延政时仁翰杀重遇与文进以城降。仁肇少勇颜，膂力绝人，与陈铁齐名。身长六尺余，姿貌壮伟。在建州立战功。
陷，归金陵。嗣主见而奇之，署为将。周师攻淮甸，仁肇出援寿春，与刘仁赡相应攻袭大寨，斩俘甚众。及复濠州水寨，累有战功，授淮南营屯应援使。周师于正阳且浮桥而渡，仁肇率勇敢之士，载□葶乘风潜至，将烧绝桥道，为返风所拒，火不及发，合战退，惟仁肇乘单骑而殿。周驸马都尉张永德猿臂善射，癸无不毙，人皆神之。自岸见而射之。其所亲乃喝曰： 这汉中口矣。 仁肇格去之。永德曰： 不知何良将也，未易可图。 及割地，以前官镇润州，颇有功能，善抚养士卒。复镇武昌。迨周世宗朝，李重进据扬州不顺，太祖征平之。既而淮南无屯戍，诸郡所守不过千人。仁肇密说后主曰： 今宋朝前年征蜀，今取交广，还往数千里，师必罢毙。请假以兵数万北渡，直抵寿春，分据正阳。因其思旧之民，累年之粟取复淮甸，势如转九。纵彼求救，亦一二矣。臣当据淮对垒而御之。
复请臣起兵之日，闻于北朝，言臣据兵窃叛。苟事成功，济国家受利；不利则请族臣家，以明陛下之不二。 后主惧其无功，徒劳社稷。乃不从。开宝中以仁肇为南都留守南昌尹。太祖欲平江南患仁肇勇略，私于仁肇左右，窃取其存神。俟江南朝贡至以示其使曰： 汝以斯图何如 对曰： 此似神，本国林仁肇。 因曰： 仁肇且将至矣。 又使微指其空馆曰： 斯仁肇之第也。 后主闻之，不知其榷。遽使鸩杀之。不二年，王师渡江。仁肇少有风疾，其息气颇秽，时谓之肺掩不正。及遇鸩，而家人疑其不秽，寻病而卒。


陈省躬周彬孙鲂邓洵美李家明
颖川陈省躬者，南昌人。少负辞学。与徐铉兄弟友善。先主辅政，射策入仕。累官至庐陵永新令。在任明察体理，吏不敢欺。敏于判部，部民交讼，不下吏议，面讯其由。省躬情素，立分当否，不劳按验。两造甘惬，其讼自弭。复恃其才干往往判返郡符。时彬衡之盗入境暴掠，民有防戍健卒御扦，多为所杀，省躬遂给府緍，市棺殡葬郡下。符让其专辄俾认愆疑，省躬怒，遂判符后云： 开官库使官缗买棺木葬官军何过之有
于是缄而遣之，郡守览而不能屈。部有教人者引及知见，郡吏贽符命之，其人窜逐遂。恐迫其妇，妇惧乃自经。省躬械系郡吏，仍致辞于上曰： 一夫抱恨，六月降霜。一妇声冤，三年大旱。本为教人，却致杀人，情加明罚 。由是抵罪。然有过设陷刑者，理有可悯，尝哀而出之。其佐有萧某者执法不同，捐牍不署，蹈礼不迨。而与令争，令欲驱之，大骂曰： 臭下辈。 簿对曰： 哑义手者既是下辈，行拳却是上辈。 令惭谢。时太守武士也闻之，怒其佻慢，乃使召之。既至，下吏按验。省躬乃写籀文答之。吏称不辨，省躬背曰： 何不使倅拭瞎读之。 吏示倅，亦不辩。于是遣还。省躬谓人曰： 今朝廷识字唯仆与徐家兄弟尔。余奚足算哉 初，南越王刘隐之子跨据交广，绝朝贡之礼。李太保使讽，后主俾以书檄，谕以祸福。朝议以省躬才辩遂任为价。既逾岭，至韶广。后主使水道而进。既登舟，遂以重幕幂之。舟中之人略可相视。逾数日，又重幕围之。使登岸，屣步才十许里，至馆中，供帐颇异于常。
主使劳慰燕饮累日，忽且舁馈赆之物并报函，复围而遣至水滨，登前所幂舟，日夕唯闻牵驾之声，然不知其沿沂，七八日复至韶而还，死于舟中者数人。省躬在治产一子，逾月将名之，问厅吏萧德之曰： 汝育几子 对曰： 有男五人 。省躬小名之曰： 萧六 。省躬为人虽丑疾邪恶，然利于货赂。邑豪龙氏诱杀郴衡归明人户迨百口，取其货并妇女。事露，后主遣尚书郎张佖就按之。私使询于省躬，验其谬实。龙窃知之，馈白金迨千。省躬受而伪诺之，乃报佖曰： 彼杀之矣 。故时不多其为人。入中朝位不显达者良此之由也。故参政彭年乃其子 萧六 焉。彭年大中祥符初与内翰晁公、今相王君四人同知贡举，省榜将出，入奏试卷。天下举人壅衢而观，其出省诸公皆蹙额其容，独彭年扬鞭肆目，有骄矜贾炫之色。榜出，其甥不在选中，遂怒入其第。会彭年未来，于几上得黄敕，乃题其背云： 彭年头脑太东烘，眼似朱砂鬓似逢，纰缪幸叨三字内，荒唐仍预四人中。放他权势欺明主，落却亲情卖至公，千百孤寒齐洒泪，欺言无路达尧聪 。彭年一见，怒不获已。遂抱敕入奏，真宗见而不悦，因释其罪。彭年好势附宠，尝与丁相树党不顾已。因人释褐，复更利场体式，妄立法制，老覆程试，结怨士人。后虽数月而卒，时人谓之耕田手而非鼎鼐之器也。
周彬世为庐陵禾川人，自少不治产业，伏膺儒学，刻苦修进，俾昼作夜，其妇尝让之曰： 汝徒自如是，卒有益乎汝家兄弟皆能力稼穑营己。囊箱丰益。汝之不调而无思，悔毕向何如 答曰： 卿尝与吾市油数金，是亦力穑营己而已，但岁晚
必得力 。及闻先主镇金陵囊文而往，未几，会禅代归姓，制度草创，无取士之科，将有事于圆丘，募四方英秀，各为祝史之文。彬之所著特加选用，遂署诸卫巡官。嗣主与太弟景达贻书交辟，置之门下，锡赉颇厚，得迁省拜。以所赐缯帛金币陈列于庭，谓妇曰： 吾昔与卿同营己者，今日一成矣。比诸伯叔何个为胜耶尚能让于吾乎 妻答曰： 斯男子之事，非妇人女子所能知 。时邑人有侮慢之色，彬数叹曰： 昔鲁人俚，孔子谓之东家丘者 。果然，入金陵待选，授大理司考。满以母忧归葬。谒禾川令，直造其厅，署令诘之曰： 公虽朝省直寮，其如桑梓之礼何 彬怒，因自誓曰： 吾不归令于兹，有如白日 。及复建康数月，如前官归，宰本邑令，惭谢而去。
乡里相庆，荣其昼锦，然为政廉平，恩仇不录，将解。邑中耆艾缁黄辈数百人诣郡，上疏举留，遂连任七考。有相讼者，以理和解之而无适莫，既而复选。嗣主锡以银章茜绶，以本官居职，持法平直，不阿权要，朝廷惮之。累迁尚书郎，出授武昌节度掌书记，守江夏令，未几而卒。
孙鲂世，南昌人，家贫好学。及长，会唐末丧乱，都官郎郑谷亦避乱，归宜春。鲂往师之，颇为诱掖，后有能诗名。尝与沈彬及桑门齐已、处中之徒为倡和俦侣。属吴王行密据有江淮，遂归射策，授州郡从事，与沈彬尝游于李建勋，为诗社。
彬为人口辩，每好较人诗句。时鲂有 夜坐 句美于时辈，建勋因试之。先匿鲂斋中，候彬至，乃问： 鲂之为诗何如 彬答曰： 人言鲂非有国风雅颂之体，实得田舍翁火炉头之作。
何足称哉 。鲂闻之怒，突然而出，乃让彬曰： 公何诽谤之甚而比田舍翁，言无乃太过乎 彬答曰： 《子夜坐》句云： 划多灰渐冷，坐久席成痕。 此非田舍翁炉上作而何 阖座大笑，善彬能近取譬也。及题金山寺云： 万古波心寺，金山名目新。天多剩得月，地少不生尘。过橹妨僧梦，惊涛溅佛身。谁言张处士，题后更无人。 有集仅百篇，皆此类。先主受禅累迁正郎而卒。
邓洵美，世为湖彬郡人，少有敏才，工诗，长于赋颂。天祐中与连人孟宾于并为廉使李侍郎所荐，入洛阳。与故李司昉同年，擢进士第。以天下丧乱，诸道割据，遂还乡里。为潭州节度使马氏所辟，署职郡县。常怏怏不惬心，仅十年间，昉奉使湖南，求访洵美。既见，权情好洽，不替曩昔，且惜其才富位卑，滞于侯国。昉既行，因请赍致京师。马氏饯之，为鸩而卒。洵美晚娶，无子，有三女。贫瘁，流落风尘。沣陵人庐氏闻洵美名怜而购之归，以其女妻于儒家。先是太常丞陈度有《薛孤延闻雷赋》颇为时彦所推尚，而洵美集中亦有此作，前后语句皆同而首末小异，未知谁氏之述也。
李家明，世为庐州西昌人。嗣主时为乐部头，有学，解滑稽，善讽谏，为时所推从。嗣主游后苑，登于台观，盛望钟山雨曰： 其势即至矣 。家明对曰： 雨虽来，必不敢入城 。
嗣主怪而问之，家明曰： 惧陛下重税 。嗣主曰： 不因卿言，朕不知之 。遂令擢务降半而征之。及见牛晚卧树阴，嗣主曰： 牛且热矣 。家明曰： 臣不调，敢上绝句 。曰： 会遭宁戚鞭敲角，又被田单火燎身。闲背斜阳嚼枯草，近来问喘更无人 。时左右宰臣皆惭，免冠谢罪。宋齐丘只产一子辄死，齐丘哭之恸，逾月，自亲王宰寮勉之，不止。家明谓嗣主曰： 己能止之矣。大王当复厚赐 。嗣主许诺。家明遂作大纸鸢上书云： 欲兴唐祚革强吴，尽是先生设计谟。一个孩儿扌弃不得，让皇百口合何如 。乘风放之，度至齐丘第，遂绝其缕，令坠。齐丘见之惭感而止。家明遂大获缗帛。后，嗣主于苑中命元寮临池而钓，诸臣皆屡引其鳞，唯嗣主无所获。
家明见其犹豫，乃曰： 臣昧死敢上《篘荛》曰： 玉甃金钩兴正浓，碧池春暖水悠溶。凡鳞不敢吞香饵，知道君王合钓龙 。嗣主嘉之，喜极欢燕而散。及嗣主加王弟景达等官，而恩泽未及臣下，因赐享燕，家明乃入。末作二翁妇而出列坐，令其新妇每进一饮一食皆辄拜献，而礼颇繁剧，翁妇怒而责之，曰： 新妇自家官自家，何用烦拜耶 嗣主闻之曰： 孤为一方之主，而恩不覃于外，孤之过矣。家明之言亦宜乎 。因厚赐之，而加百官焉。先是建州王延政与闽州兄延义有隙，遂各称帝。嗣主遣将平之，俘延政及百官入建康，寻封王，遂命王公宰察之属燕其第，时遣家明率乐部往，延政啬于贿赂，家明怒其寡而讥之曰： 贱工无伎，大王优赐，不敢奉命。然告大王，乞取一物 。延政曰： 吾家所有唯汝之命 。家明曰： 大王平天冠，今且无用，家明敢请之 。延政默然惭恨而罢，自是怏怏发疾而卒。时家明母死，欲归葬。会嗣主听政之暇坐于便殿，秉笔于琬琰上，闲书章字，家明因诈曰： 臣每窃学人署字，与之不疑 。嗣主曰： 卿能学孤为乎 家明曰： 臣虽愚卤，愿效神踪 。嗣主乃于麻纸上大书押字，命试学焉，家明得之辄于草字上书云： 宣州于上供库钱支二百千付家明安厝母亲 。嗣主见之大笑，因而赐焉。从嗣主幸南都时，既划江舟，楫多从南岸。至赵屯，因辍乐停觞，比望皖公山谓家明曰： 好青峭数峰，不如何名耶 家明应声对曰： 龙舟轻飐锦帆风，正值宸游望远空。回首皖公山色翠，影斜不到寿杯中 。嗣主因惭，俯首而过。及后主嗣位，家明老而无宠焉。


彭昌尹琳彭玗陈贶沈彬
彭昌者，其先陇西人。世习儒学，为乡里所推。初，唐相牛僧孺其祖远仕交广，罢秩还至郴衡间，为山贼所摽掠。唯僧孺母子获存，遂亡入江南，止于庐陵禾川焉。迨长为母所训，遂习先业。县之北有山名絮芋，源下有古台，古老传为聪明台，其下有涌水曰聪明泉。古今学者多此成业。僧孺乃舍其上而肄业，迨十数年，博有文学。会母死，遂葬于县之西南才德乡大学里。既随计入长安。以文投吏部韩退之，与皇甫湜大为知遇。
使候其出，乃往署门以誉之。凡自遣补而下，迨百人皆刺谒焉。
由是声华蔚然，擢上第。不十数年累秩相辅。时昌四世祖居于僧孺母墓之侧，应诸科举至京师，僧孺闻而引与见。问其坟陵，彭氏幼而不知，默不能对。及归为修其茔，会僧孺罢相，出镇襄阳，未几暴薨。故其坟未曾封。至今本县图经俱载聪明泉侧有牛相读书堂，余址尚存。其墓所左右前后峰峦绝秀，宛如侍卫，曲涧流波迂回而去，颇为人所钦慕，而世之子孙或农或儒，世不绝人焉。
尹琳者，其先名濯者为晋平南将军，广州刺史，封鄱阳侯。
濯死葬于庐陵永新县积庆乡。今坟犹存。而诸尹仅数百家，皆其子孙也。唐开元中尹氏女姿容颇丽，性识敏慧，不因保母而妙善唱歌。因重阳与群女戏登南山文峰，而同辈命之歌。乃颦眉缓颊，怡然一曲，声逗数十里。故俗耆旧云： 尹氏之歌闻于长安。 时刺史因行部至邑闻而问之，左右或进入宫，封为唱歌供奉，日受恩宠。喉音妙绝，为天下第一。于时海内乐人及至王公贵戚共以邑名呼为尹永新。佥曰： 自秦青娥之后，一人而已。 后改元，大会燕于含光殿，尽放长安百姓及戎狄之长入观大内，时燕方酣，百戏繁剧，而群音嚣喧，无由遏御，圣情烦挠，左右计无所出。高力士因推永新出，才歌一声，群噪皆默。于是皇襟洞豁，至夕而终。今存始歌处，后人号为玉女峰，为立庙祠，四时祭祀。或天邑愆亢，祷之能雨。及唐末有任翰林火学士者改其乡才德里为大学里，琳之子孙乃其后焉。
彭玗者，籍为庐陵人，少好学，通经传。唐梁之际，天下阻兵。遂以门藉率群胥。有大志常快快不乐于吏事。每日肆坦不从职务。时曹皆鄙之。一旦，吏酋李氏因私命侪属燕饮，而玗不之召。自往赴之，见十数辈已会久之，李不具馔。玗知其忌已，遂去。伪遗其帽于席，行数里，乃复往，见其宴笑饮舀，玗乃含笑取帽而去，叹曰： 大丈夫当取富贵列鼎俎，何必狎此鼠辈而聚饮啜乎 其妇闻之曰： 请以箱奁之资易酒馔以致报，何叹恨之有。 玗从之。乃召李氏，主客皆至，酒酣，谓众客曰： 玗不调，不能从事于诸君。请自此决退耕于农矣。 既归乡里，有山名王岭。遂破家鬻产冶铁为兵，宰牛练楮为甲胄。与兄弟唱召义师，以自卫乡党为名。得勇力无赖五百余人。玗乃建立偏裨，与约号令。闻于郡县，守宰未能禁。未几，会群盗数千，攻剽抚州。虽钟传都督江西八郡不能制御。时南城人危全讽兄弟亦起义师，结连玗并力攻之。斩其贼帅，众盗奔溃。传闻其勇敢，不获制之。遂表全讽为抚州刺史，玗为吉州刺史。玗归本郡，乃广城池，务农训兵，禁人赌博。时有数卒为窃，玗乃斩之于市而以令众庶。玗欲报李，使人诱之，博于其家。李未之知，遂围之，尽诛其妻孥数十口。其偏裨将校袁大虫等十数辈因私言曰： 使君今已位重，皆言吾等力成其功，而诸将并无分禄之地。 玗窃闻之，因雪寒，伏甲于幕下，夜会诸将军，宴乐酒醉，因尽杀之。及杨行密据有江淮，而钟传死，南昌已归顺。玗强项不从，虑势孤弱，使通好潭州楚穆王马为援。因与危全讽及信州危仔昌、虔州卢览子等数州聚兵下攻。方进取江州，行密日遣大将周本征之。玗等逆战于象牙潭，为本所败，退走。乃使兄弟立寨于新淦二十里风冈拒之。
时寨中得玉笥山道士刘守真，能驱鬼神。每吴兵掠寨，刘则噀水调角，风雨电雷倏忽而起，吴不能攻，迨数年。一夕刘死，遂战不利，弃寨而还。玗夙将既先诛戮，无以御敌，乃抛郡退保朱川。遂连马氏，因尽掠百姓户口几千余家入彬衡。马氏以玗为柳州刺史，兄弟皆莅县邑，迨十年而玗死。因乡酋龙宝光裂裳为旗，夜呼内外，曰： 有欲返江南者请从此行。 凡得数百户迨千余人以归。其副使发兵数百遮之，宝光乃帅丁壮执大斧长刀临水拒之，相与战退追兵而还。至今王岭风冈寨址存焉。及马氏归顺江南，余民皆至，惟玗之子孙耻而不返。初玗既入湖南，行密使掘其坟，上坟陵惟见大蛇长二犬许，目未开遂杀之，玗亦死。
处士陈贶者，闽中人，少孤贫，好学。出游庐山刻苦修进，诗书蓄数千卷，有诗名闻于四方。慵于取士，宇于山麓。岁时伏腊，庆吊人事，都未暂往。时辈多师事之。有季父为桑门，每赖其给。有诗数百首，骨务强梗，出于常态，颇有闽仙之致，脍于人口。其中有《景阳台怀古》云： 景阳大庙地，运极自依依。一会皆同是，到头谁论非。酒浓沉远虑，花好失前机。
见此兴亡事，正当家国肥。 嗣主闻之，以吊帛徵之。乃袱巾绦带，布裘鹿鞟，引见宴语，因授以官。贶不受，苦辞。嗣主见其言语朴野，翔集疏逸，不却其志，因锡以粟帛放还旧居，十余年卒，时及七十。贶五十方娶，有庆之者曰： 处士新郎燕尔安乎 贶答曰： 呵呵，仆少处山谷，莫预世事，不知衣裾之下有此珍美。 及更咍及就徵，或问： 细君置之何所
对曰： 暂寄师叔寺中。 或曰： 妇人年少，为德不一，何不防闲。 答曰： 锁之矣。 或曰： 其如水火何 贶曰： 钥匙亦付之矣。 淳质如此。名士过其故居多著咏焉。
沈彬者，筠阳高安人。少好学读书，有能诗之誉。属唐末离乱，随计不捷，南游湘湖，隐云阳山十年许。与浮图辈虚中、齐已以诗名互相吹嘘，为流辈所慕。寻归乡里，访名山洞府，与学神仙，慕乔松虚无之道，往来多之玉梁閤皂二山，入游息焉。先主移镇金陵，旁罗隐逸名儒宿老，命郡县起之，彬赴辟命。彬知其欲取杨氏，因献《观画山水图诗》有云： 须知手笔安排定，不怕山河整顿难。 先主夙闻其名，览之而喜，遂授秘书郎，入赞世子。未几，以老乞骸骨归，乃授吏曹郎致仕，年将八十，修养不怠。嗣主至南昌，彬乃撑舟往见。嗣主以畴昔师授，令免拜跪嗣主，顾问对曰： 老臣自处山野，不知老之将至，世事不与，因山妻谓臣曰： 汝主人郎君今为天子，何不往拜异免寒饥以毕残龄。 臣不觉欢悸忘老。 而嗣主甚加哀悯，问其子息，对曰： 臣垂老有子，尚幼。 遂署秘书省正字，厚赐粟帛盐货放还。寻卒。彬生平虚怀好道，积有年岁，观其出处未见功效。然彬近居阜上，有一大树可数拱，未殂前常指之谓家之曰： 吾死可葬于是。 既葬，穴其处，乃古冢尔。观其间俨然且绝朽腐之物，复见一石灯，台上有漆，一益圹头获一铜牌，上镌篆文云： 隹城今已开，虽开不葬埋。
漆灯犹未爇，留待沈彬来。 由是坟之。其子廷瑞亦为道士，性嗜酒，酷于风雅，常游守宰之门。皆贵之，呼为沈道者。然坦率不由刺候，每直造阶置而坐者数数矣。会宰治讼繁剧，廷瑞辄醉至，因忌而戏之曰： 沈道者何日道成时 廷瑞乃应声夺笔就几而书曰： 何顺问我道成时，紫府清都自有期。手握灵□人不识，体含仙骨俗争知 云云。宰乃惭谢，常衣褐单弊稍覆其体，虽至穷冬凝氵互风雪凛冽，不加纩帛，而姿颜若故。
或人怜遗之衣服，亦多转施贫寒。或佯遗忘而已。后卒于玉笥山，死之日，有人见乘舟江上而去。后视其坟，陷裂尺余矣。


呜呼，南唐偏国短世，无大淫虐，徒以寝衰而亡，要其最可为后世鉴者，酷好浮屠也，初，烈祖辅吴，吴都广陵，而烈祖居建业，大筑其居，穷极土木之工，既成，用浮屠说，作无遮大齐七会，为工匠役夫死者荐福，俄有胡僧，自身毒中印土来，以贝叶旁行及所谓舍利者为贽，烈祖召豫章龙兴寺僧智玄，译其旁行之书，又命文房书华严论四事部，奁帙副焉，并图写制论李长者像，班之境内，此事佛之权兴也，然烈祖未甚惑，后胡僧为奸利，逐出之，国人则寝已成俗矣，及其末年，溧水大兴寺桑生木人，长六寸，如僧状，右袒而左跪，衣械皆备，其色如纯漆，可（釒监）。谓之须菩提置龛中，以仁寿节日来献，烈祖始不惊异，迎置宫中，奉事甚谨，其徒因夸以为感应，而识者按谯氏五行书，知且有大丧，不三月，烈祖殂，及元宗后主之世，好之遂笃，幸臣徐游，专主齐祠事，群臣和附，惟恐居后，宫中进佛寺十余。出金钱募民及道士为僧，都城至万僧，悉取给县官，后主退朝，与后顶僧伽帽。服袈裟，课诵佛经，胡跪稽颡。至为瘤赘，手常屈指作佛印，僧尼犯奸淫，狱成，后主每曰：此等毁戒，本图婚嫁，若冠笄之，是中其所欲，命礼佛百而舍之，奏死刑日，适遇其齐，则于宫中佛前燃灯，以达旦为验，谓之命灯，未旦而灭，则论如律，不然，率贷死，富人赂宦官窃续膏油，往往获免，上下狂惑，不恤政事，有谏者辄被罪。歙州进士汪涣，上封事，言梁武惑浮屠而亡，陛下所知也，奈何效之，后主虽擢涣为校书郎，终不能用其言，开宝初，有北僧号小长老，自言募化而至，多持珍宝怪物，赂贵要为奥助，朝夕入论天宫地狱果报之说，后主大悦，谓之一佛出世，服饰皆镂金绛罗，后主疑其非法，答曰：陛下不读华严经，安知佛富贵，因说后主多造塔像，以耗其帑庾，又请于牛头山造寺千余间，聚徒千人，日给盛馔。有食不能尽者，明旦再具，谓之折倒，盖故进不祥语，以摇人心，及王师渡江，即其寺为营，又有北僧立石塔于采石矶，草衣藿食，后主及国人施遗之，皆拒不取。及王师下池州，系浮桥于石塔，然后知其为间也，金陵受围，后主召小长老求助，对曰：北兵虽强，岂能当我佛力。登城一麾，围城之师为小却，后主真以为佛力。合掌叹异，厚赐之，下令军民，皆诵救苦菩萨，声如江涛，未机，梯冲环城，矢石乱下如雨，仓皇复召小长老，称疾不至，始悟其奸，杀之，群僧惧，并坐诛。乃共乞授甲出斗。死国难，后主曰：教法其可毁乎？弗许，及国亡，后主入朝，过临淮，往礼普光王塔，施金帛犹以千计，其后弟从镒之子祝发为，名惟净，景德祥符中，天下治安，西域献佛书甚众，惟净博闻通梵学，翻译精审，莫能及者，积官试光禄卿，译经三藏，亦南唐之余习云。
契丹事见唐书本传及五代史四夷附录，今取其事之系南唐者为传。
烈祖昇元二年，契丹主耶律德光，及其弟东丹王，各遣使以羊马入贡，别持羊三万口，马二百匹来鬻，以其价市罗纨差药，烈祖从之，于是翰林院进二丹入贡国，诏中书舍人江文蔚作赞。其词曰：皇帝建西都之岁，神功迈于三古，皇风格于四裔，华夷咸若，骏奔结轨。粤六月，契丹使梅里卢古。东丹使兵器寺少令高徒焕，奉书致贡，咸集都邑，公卿庶尹，拜手稽首称贺，以为文德所服，受命之符也。若迺洪荒以降，骤步相伴，耀武以信威，有所不及。任算以御物，有所不从，诗颈太原之师，则用伐吴，汉开朔方之地，则崇力矣，若我宜猷大麓，儷德无私，刑于朝廷，以及荒服，旃裘左衽捧日分光，殊方异产，充庭纳赍。曰垂衣裳而天下治，斯之谓也，有司纪美烈于续事，传曰：主上明圣而德不闻。有司之过也。臣职在翰墨,亲睹隆平，敢献赞曰:赫矣圣武,纂尧之绪,要荒之长，骏奔臣附,伏波之柱,单于之台,遗族徒费,献琛靡来，我后穆穆,我纲恢恢,重译日贡,皇哉唐哉.四年,遣使献马百匹,于是烈祖遣通事舍人副四方馆事欧阳遇，借鸿胪少卿使契丹，假道于晋，高祖不可，遇及境而复，元宗嗣位，遣使者公乘鎔航海继好，既至而契丹主兀欲被杀，弟术津遗元宗书曰： 大契丹天顺皇帝，谨致书大唐皇帝阙下，贵朝使公乘鎔等，自去秋以达东京海岸，适遭国祸，今年二月二十六日，部署一行，并诸仪物兵铠，已至燕京，兹蒙敦念先朝，践修旧好，既增摧痛，又切感铭，贵国长直官王朗陈篆，取间道先回，用附咨报，公乘鎔等已遣伴送使陈植等同回，止俟便风，即令引道。 而公乘鎔亦以蜡封帛书，其词曰： 臣鎔自去年六月离罂油，七月至镇东关，遣王朗奉表契丹，九月，乃有番官夷牛车百余乘，及鞍马治路置顿，十月，至东京，留三日，契丹主遣闲？使王廷秀称诏劳问兼述泰宁王燕王九月同行大事，兀欲即世，母妻并命，又辽东以西，水潦坏道，数百里车马不通，今年正月，方至幽州，馆于愍忠寺，先迎御容入宫，言元欲识皇帝面，乃引见如旧仪，问国书中机事，臣即述奕世欢好，当谋分裂之事，契丹主喜，问复有何事，臣云军机别有密书，契丹主接置袖间，乃云，吾与唐皇帝一如先朝往来，因置酒合乐，又谕臣曰：使人远泛巨海而至，不期骨肉间倏起此事，道路所闻，必亦忧恐，手斟一玉钟酒，先自啜，乃以劝臣令饮釂，自旦至日哺始罢，自是数遣使宣劳，三日一赐食，谨遣王朗齑骰号子归闻奏，骰号子不知何等语也。初，宋齐丘谋间晋，会契丹使燕人高霸来聘，归至淮北，唐阴追人刺杀之，霸有子乾从行，匿之濠州，于是契丹颇信以为霸之死，出于晋人，保大十二年，述律遣其舅来，夜宴清风驿，起更衣，忽仆于地，视之，失其首矣，厚赏捕贼不得，久乃知周大将荆罕儒，知契丹使至，思遣客刺之以间唐，乃下令能得吾枕者，赏三百缗，俄有剑客田英得之，即给赏如约。屏人语之曰：能得江南番使头，赏三千缗，英果得之，自是唐与契丹遂绝，及世宗兵出淮南，敕我罪曰：蠢尔淮甸，敢拒大帮，跋扈飞扬，垂六十载，幸累朝多事，与北虏交通，厚起戎心，诱为边患，所罪状我虽非一，然首以通契丹为兴师之名，方石晋以父事契丹，而契丹每以兄事南唐，盖戎狄习见唐之威灵，故闻后裔在江南，犹尊之不敢与他国齿，南唐亦颇恃以自骄，其实相结约挠中原，皆虚辞，非能为南唐助也。
高丽事，具唐书及五代史四夷附录，今书南唐所载异闻，及高丽通南唐之见于传记者。
高丽至五代初，国名曰大封，其王高氏，名躬乂，躬乂晚年，果于诛杀，吴顺义二年，当梁之龙德二年，为海军统帅王建所杀，建自立，去大封之名，复称高丽，以开州为东京，平壤为西京，吴天祚二年，当晋之天福元年败新罗百济，于是倭耽浮欢于罗铁勒东夷诸国皆附之，有二京六府九节度使百二十郡，内列十省四部官，朝服紫丹绯绿青碧，青碧以年序迁，绿以上，选才能，赐之俸禄，赋以田租，尚冠礼，略如故制，婚姻，男女执手，自相谋许，俗重扁头，生男，旦旦按压其首，惟恐不扁也，昇元二年，遣使来贡方物，所上书，称笺，大略云，今年六月内，当国中原府入吴越国使张训等回，伏闻大吴皇帝，已行禅礼，中外推戴，即登大宝者，伏皇帝陛下，道契三无，思涵九有，尧知天命已去，即禅瑶圆，舜年历数在躬，遂传玉玺，逮夙惟庸陋，获托生成，所恨沃日波遥，浮天浪关，幸遇龙飞之旦，阻申燕贺之仪，无任归仁戴圣，鼓舞激切之至，仪式如表而不称臣，烈祖御武功殿，设细仗，见其使，自言代主朝觐，拜舞甚恭，宴于崇英殿出龟兹乐作番戏，召学士承旨孙忌侍宴，三年，又遣其广评侍郎柳勋律来贡方物，其后史册残缺，来与否不可考矣。
是书凡马今胡恢陆游三本,先辈云：马胡诠次，识力相似，而陆独遒迈，得史迁家法，今马本盛行，胡本不传，放翁书一十八卷，仅见于监官胡孝辕秘册函中，又半烬于武林之火，庚午夏仲，购其焚余板一百有奇，断蚀不能读。因简家藏抄本订正，附梓于全集逸稿之末，至若与马玄康异同繁简，已详见胡沈两公跋语云。


刘仁赡，字守惠，淮阴洪泽人，父金。事吴武王，有战功，至濠州团练使。长子仁规，娶武王女，贵于其国，尝为清淮军节度使，任赡略通儒术。好兵书。有名于国中，事烈祖，历黄袁二州刺史，入为龙卫军都虞侯。拜鄂州节度使，元宗伐楚。仁赡帅州师克巴陵。抚纳降附。甚得人心。保大中，湖湘戍兵溃归，复失故楚地，上书者多谓周人有南侵之谋，淮上石偶人言，元宗闻而恶之，断其首，自六月至冬不雨。长淮可涉。民流入周边城。遮杀之。不能禁。唐亦兴屯田，修边备，以寿州最为要地，十三年。徙仁赡为清淮军节度使，自杨氏有吴，岁暮淮涸。辄增戍以备侵轶。惟之把线。监军吴延绍。以为无事，徙费粮糗罢之。仁赡表陈不可罢，未及行，周已遣将李毂，王彦超，韩令坤等，帅师大入。诏书暴我纳李金全，援李守贞，慕容彦超，结契丹太原之罪，报至，上下失色。仁赡独部分号令。宴劳吏士。间瑕如平时，十一月。出兵破城南大栅。杀周兵数千人。元宗遣神武统军刘彦贞将三万人救寿州。十四年正月，彦贞至来远镇，距寿州二百里。军容甚盛，李毂烧营夜遁，保正阳。彦贞率战舰数百艘，溯淮而上，仁赡曰：敌已畏君矣，当持重养盛以俟间。若遽求战而不能胜，则大事去矣，彦贞不从，仁赡曰：周人遁，必设伏，遇之，将败绩，乃率励其下。益兵固守。彦贞果大败，没于阵，伏尸三十余里，亡戈甲三十万，周世宗自将攻城，屯于城西北淝水之阳。徵宋亳陈颖许秦徐宿州丁夫数十万。备攻城云梯洞屋。下临城中，数道同时进攻，填堑陷壁。昼夜不少休。如是者累月。每鼓角四发，声震墙壁皆动，我援兵在外者，见利辄进。常陷伏中，以故屡败而终不悟。仁赡虽知外援之败，意气益壮，觇世宗在城下据胡床督攻城，仁赡素善射，自引弓射之，箭去胡床数步堕，世宗命进胡床于简堕处，后箭复远数步而堕。仁赡知之，投弓于地曰： 若天果不佑唐耶？吾有死于城下耳，终不失节。 于是世宗遣中使来谕曰： 知卿忠义，然士民何罪？ 又亲驾临城招之，皆不从。自正月至四月不可下，世宗还京师，杨、泰、滁、和、舒、蕲诸州，皆复为唐守，涡口定远周兵戍守者，亦皆为我师袭破，江左几复振，而寿州之围独不解，元宗遣元帅齐王景达，以兵数万来援。分重兵据紫金山。列寨十余处，与城中传烽相应。筑甬道抵城，通粮饷，六月，仁赡出兵，杀周兵数百焚攻城洞屋甚众，周将李重进等兵力颇屈，仁赡因请乘世宗之归，以边镐守城，自出决战，景达畏懦，又方任陈觉，固不许。仁赡愤郁得疾，少子崇谏，夜泛小舟渡淮，谋纾家祸。为军校所执。仁赡命腰斩之，监军使文德殿使周廷构哭于中门，又求救于仁赡妻薛氏，薛氏曰：崇谏幼子，固所不忍，然贷其死，则刘氏为不忠之门，促命斩之，然后成丧，闻者皆为出涕，十五年二月，世宗复亲征，屡战皆克，唐军被俘馘者四万人，余众不能复整。朱元，朱仁裕、孙lin皆降周，仁赡闻之，扼吭愤叹，世宗知寿州且下，心独嘉仁赡之忠，恐城破杀之，乃下诏谕使自择祸福，三月甲辰。又耀兵城北，而仁赡已困笃，不知人，监军周廷构、营田副使孙羽等，为仁赡表请降，戊申，世宗次城北受之，舁仁赡至幄前，抚劳嘉叹，拜天平军节度使，兼中书令，命还城养疾，辛亥，昼晦，两沙如，世宗在下蔡，疑有变，驰骑觇之，乃仁赡卒，年五十八，州人皆哭，偏裨及士卒，自尽以殉者数十人，世宗遣使吊祭，追封彭城郡王，录其子崇（言赞）为怀州刺史，赐庄宅各一区，元宗闻仁赡死，哭之痛，赠太师中书令，谥忠肃，叹曰：仁赡有知，其肯舍我而受周耶，是夕，梦仁赡若拜谢庭中，加封卫王，后主立，进封越王，开宝中，仁赡子崇谅为进奉使，太祖嘉其忠臣之后，特命为都官郎中，仁赡至今庙食寿春不绝。
论曰：政和中，先君会稽公为淮西常平使者，实请于朝，例仁赡于典祀，且名其庙曰忠显，后又尝寓家寿春,方世宗攻下寿州,废为寿春县,而徙寿州于下蔡,故寿春父老,喜言仁赡死时事.言其夫人不食五日而卒,今传记所不载.庙在邑中,岁时奉祀甚盛,乾道淳熙之间,予游蜀,在成都见梓潼令金军所藏周世宗除仁赡天平军节度使告身,白纸书,墨色印文皆如新,金君言:仁赡独一裔孙,卖药新安市,客死无后,故得之,其词与王溥所修周世宗实录皆合,若欧阳五代史所称,,尽忠所事,抗节无亏,前代各臣.几人可比.予之南伐,得汝为多,盖摘取制中语载之,本不相联属,又颇有润色也.以仁赡之忠,天报之宜如何，而其后于今遂绝，天理之难知如此，可悲也夫。
潘佑，幽州人，祖贵，事刘仁恭为将，守光杀之，父处常，脱身南奔，烈祖为散骑常侍，佑生而狷洁，闭门苦学，不交人事，文章议论，见推流辈，陈乔辈荐于元宗，起家秘书省正字，后主在东宫，开崇文馆以招贤，佑预其间。及嗣位，迁虞部员外郎，史馆修撰，议纳后礼，援据精博，迁知制诰，召草劝南汉书，文不加点，迁中书舍人，后主以潘卿称之，酷喜老庄之言，尝作文曰：庄周有言，得者时也，失者顺也，安时处顺，则哀乐不能入也，仆佩斯言久矣，夫得者，如人之有生，自一岁至百岁，自少得壮，自壮得老，岁运之来，不可却也，此所谓得之者时也，失之者亦如一岁至百岁，暮则失早，今则失昔，壮则失少，老则失壮，行年之去，不可留也，此所谓失之者顺也。凡天下之事，皆然也，达者知我无奈物何。物亦无奈我何也，其视天下之事，如奔车之历蚁蛭也。值之非得也，去之非失也，燕之南，越之北，日月所生，是为中国，其间含齿戴发，食粟衣帛者，是为人。刚柔动植，林林而无穷者，是为物，以声相命是为名，倍物相聚是为利，首而芸芸是为事，事往而记于心。为喜为悲为怨为恩。其名虽众，实一心之变也。始则无物。终复何有，而于是强分彼我。彼谓我为彼，我亦谓彼为彼。彼自谓为我，我亦自谓为我，终不知孰为彼耶，孰为我耶。而世方徇欲嗜利，系心于物。局促若辕下驹，安得如列御寇庄周者，焚天下之辕，释天下之驹，浩浩乎复归于无物叹。此吾平昔所言也。足下之行，书以赠别，开宝五年，更官名，改内史舍人，初与张洎亲厚，及俱在西省，所趋既异，情好顿衰，每叹曰：堂堂乎张也，难与并为仁矣，时南唐日衰削，用事者充位无所为，佑愤切上疏，极论时政。历诋大臣将相，词甚激讦，后主虽数赐手札嘉叹，终无所施用。佑七疏不止，且请归田庐，乃命佑专修国史，悉罢他职，而佑复上疏曰：三军可夺帅也。匹夫不可夺志也。臣乃者继上表章，凡数万言，词穷理尽，忠邪洞分，陛下力蔽奸邪，曲容谄伪，遂使家国（yinyin），如日将暮，古有桀纣孙皓者，破国亡家，自己而作，尚为千古所笑，今陛下取则奸回，败乱国家，不及桀纣孙皓远矣，臣终不能与奸臣杂处，事亡国之主，陛下必以臣为罪，则请赐诛戮以谢中外。词既过切，张洎从而挤之，后主遂发怒，以潘佑素与李平善，意佑之狂直，多平激之，而平又以建白造民籍为所排。乃先手平属吏，并使收佑，佑闻命自刭，年三十六，徙其家饶州，处士刘洞赋诗吊之，国中人人传诵，为泣下，及王师南征，下诏数后主杀忠臣，盖谓佑也。子华，仕宋，至屯田员外郎，以疾致仕，景德中，真宗怜佑之忠，起华于家，授故官。
论曰：佑学老庄，齐死生，轻富贵，故其上疏，纵言诋讦，若惟恐不得死者，虽激于一时忠愤，亦少过矣，后主非强愎雄猜之君，而陷之于杀谏臣，使佑学圣人之道，知事君之义，岂至是哉，不幸既死，同时诸臣，默默为降虏矣，犹丑正嫉言，视之如仇，诬以狂愚惑溺淫祀左道之罪，至斥为人妖，虽后之良吏，有不能尽察其说者，于戏悲夫。
李平，本姓名曰杨讷，少为嵩山道士，与汝阴布衣舒元共学，数年业成。同游蒲中，客于节度使李守贞，守贞叛汉，使两人怀表间行，乞师于金陵，元宗为出师数万，为之声援，甫出境而守贞叛，两人无所复命，且唐遇之厚，因留事唐，而讷始自称李平，元亦赐姓朱。元宗皆以为尚书郎，吴越侵常州，欲以平为将，固辞，迁卫尉少卿，周兵取蕲州，不能有，复弃而归，乃以平为刺史，朱元叛，元宗以平本与元同归唐，虑其不自安。召还金陵，使者失指，械平以归，元宗大惊，慰勉之，拜建州节度使，召为卫尉卿，潘佑好老庄，平少为道士，习其说，因相与游，平请复井田法，造民籍，复造牛籍，课民种桑，后主本好古务农，甚悦其言，使判司农寺，平急于成功，施设无渐，人不以为便，后主亦中悔，罢之，而佑历诋一时公卿，独称荐平，请以判司会府，群议益不平，会佑以直谏得罪，因坐以与平淫祀鬼神事，系乎大理狱，缢死狱中。
严续，子兴宗，冯翊人，祖宝，仕故唐为江淮水陆转运判官，徙家广陵，父可求，为吴武王谋臣，及景王宣王嗣立，又皆有功，宣王建国，可求为尚书左仆射同平章事，大和二年，续十余岁，以父荫补千牛备身，迁秘书郎，尚烈祖女，生长富贵，而性恭谨，历兵部侍郎尚书左丞。元宗即位，进礼部尚书中书侍郎，出牧池州。复拜中书侍郎，兼三司使，又出为江州节度使，数年，复入知尚书省，遂为门下侍郎同平章事，初续之未出池州也，宋齐丘专国，公卿多附之，惟续持正不为屈，翰林学士常梦锡，尝指言齐丘过咎，元宗语之曰：大臣惟严续能自立，然才短恐不能胜其党，卿宜助之，梦锡退，谕指于续，续因与梦锡亲厚，然不能尽用其言也，卒为党人所排，与梦锡俱补外，及焉相，虽自以肺附尽忠不贰，然寡学识，听用多非其人，不能称职，或作螃蟹赋以迹切之，是时以军兴，百司政事，往往归枢密院，续言多不见用，求罢，拜镇海军节度使，属疾还都，已革犹不乱，与客言论如平时，后主使内夫人问之，历陈群臣邪正，某当进，某当退，辞气慷慨，不及其私。翼日卒，年五十七，谥曰懿，初续以不学见轻同列，遂力教子弟，诸子及孙。举进士者十余人。
张易，字简能，魏州元城人，高祖万福，故唐金吾将军，后徙莱州掖县，易性豪华尚气，少读书于长白山，又徙王屋及嵩山。苦学自励，食无监酪者无岁，齐有高士王达灵，居海上，博学精识，少许可。易从之游，数年入洛，举进士，不中，以昇元二年南归，授校书郎大理评事，时方重赤县，拜上元令，元宗立，以水部员外郎通判歙州，刺史朱匡业平居甚谨，然醉则使酒陵人，果于诛杀，无敢犯者，易至，赴其宴，先已饮醉，就席，酒甫一再行，掷杯推案，攘袂大呼，诟责锋起，匡业尚醒，愕然不敢对，惟曰：通叛醉甚，不可当也。易巍峨喑呜自若，俄引去，匡业使吏掖就马，自是见易加敬，不敢使酒，郡事亦赖以济，太弟景遂初立，高选官僚，召为赞善大夫，景遂召饮，玉杯行酒，因与坐客传玩，至易，忽大言曰：殿下有重宝轻士之意何耶，抵于柱础碎之，坐皆失色，其他规正皆类此，景遂不为忤，待易益厚，迁刑部郎中，判大理寺，周人南侵，时江淮久安，人不知战，我师屡北，上下震恐，易独言朝路曰：国家被山带海，守弈世之业，昔者夫差以无道之兵，威陵齐晋，孙权以草创之国，势过曹刘，今若上下并力，敌何足畏哉，元宗闻而异之，召使宿直禁中议事，然亦不能用也，陈觉李征古方用事，朝野侧目，易一日朝退，吾忝廷尉，职诛邪孽，当手弊二竖以谢旷官，俄以吴越犯边，出为宜歙招谕使，判宣州，前刺史方筑州，城役徒数万，一切罢遣之曰： 自守者者弱，远图者强，何以城为？ 吴越闻之慑服，不敢复犯，后主封吴王，召易为吴王司马，东宫建，又为左庶子，后主即位，迁右谏议大夫，复判大理寺，寻乞解大理，改勤政殿学士，判御史台，采武德至宝历君臣问对，及臣下论奏骨鲠者七十事，为七卷，曰谏奏集，上之，注太玄，未成，卒，年六十一。
龚慎仪，后主时为给事中，开宝三年，高祖欲封南汉，未决，诏后主谕刘（金长）。令奉正朔，后主乃遣慎仪持书使南汉。书曰：仆与足下，叨累世之盟，虽疆畿阻隔，休戚实同，敢奉尺书，敬布腹心，昨大朝伐楚，足下疆吏弗靖，遂成隰，初为足下危之，今敝邑使臣入贡，皇帝幸以此宣示曰：彼若能幡然改图，单车之使造廷，则百万之师不复出矣。不然，将有不得已者，仆料大朝之心，非贪土地之，怒人不宾而已。且古之用武。不计强弱小大，而必战者有四，父母宗庙之雠，一也，彼此乌合，民无定心，二也，敌人进不舍我，退无守路，战亦亡，三也，彼有败亡之势，我乘进取之机，四也，今足下与大朝，无是四者，而坐受天下之兵，决一旦之命，有国家利社稷者，固如是乎，夫强则南面而王，弱则玉帛事大，屈伸在我，何常之有，违天不祥，好战危事，天方相楚，尚未可争，而况今日之事耶，地莫险于剑阁，而蜀亡矣，兵莫强于上党，而李筠失守矣，意足下国中，必有矜智好谋之臣，献尊主强国之策，以谓五岭之险，非可遽前，坚壁清野，绝其饷道，依山阻水，射以强弩，彼虽百万之兵，安能成功，不幸而败，则轻舟浮海，犹足自全，岂能以万乘之主，而屈于人哉，此说士之常谈，可言而不可用，异时王师南伐，水陆并举，百道俱进，岂暇俱绝其饷道，尽保其壁垒，或用吴越舟师，自泉州航海，不数日，至足下国都矣，人情汹汹，则舟中皆为敌国，忠义效死之士，未易可见，虽有巨海，孰与足下俱行乎，敢布腹心，惟与大臣熟计之，史馆修撰潘佑之辞也，（金长）得书怒，囚慎仪不遣，后主表闻，太祖遂决兴师，南汉平，乃得归，后主之亡也，慎仪为徽州刺史，会昭武留后卢绛闻国破，提兵自宣州欲入福建，过歙，慎仪闭城拒守，绛怒曰：慎仪吾故人。何为见拒，遣裨将马雄攻之，慎仪朝服而出，为雄所害。


冯延巳，字正中，一名延嗣，广陵人，父令，事烈祖，至吏部上述致仕，尝为歙州监铁院判官，刺史滑言病笃，或言已死，人情颇询询。延巳年十四，入问疾，出以言命谢将吏，外颇以安，及长，以文雅称，白衣见烈祖，起家授秘书郎。元宗以吴王为元帅，用延巳掌书记。与陈觉善，因觉以附宋齐丘。同府位高者，悉以计出之，于是无居已右者。元宗亦颇悟其非端士，而不能去，延巳负其材艺，狎侮朝士，尝誚孙忌曰： 君有何解而为丞郎？ 忌愤然答曰： 仆山东书生，鸿笔藻丽，十生不及君，诙谐歌酒，百生不及君，谄媚险诈，累劫不及君，然上所以宾君于王邸者，欲君以道义规益，非遣君为声色狗马之友也。仆固无所解，君之所解者，适足以败国家耳。延巳惭不得对，给事中常梦锡屡言延巳小人，不可使在王左右，烈祖感其言，将斥之，会晏驾，元宗立，延巳喜形于色，未听政，屡入白事，元宗方哀慕，厌之，谓曰：书记自有常职，各有司存，何为不惮烦也。乃少止，保大初，拜谏议大夫翰林学士，迁户部侍郎，翰林学士承旨，又进中书侍郎，四年，同平章事，集贤殿大学士，罢为太子少傅，顷之，败抚州节度使，以母忧去镇，起复，冠军大将军，召为太弟太保。领潞州节，俄以左仆射同平章事，延巳居柄仁，揣元宗不能察其奸，遂肆为大言，谓己之才略，经营天下有余，而人主躬览庶务，大臣备位，安足致理，元宗果谓然，悉委以政，凡是奏可而已。延巳初以文艺进，实无他长，纪纲颓弛，吏胥用事，军旅一切，以委边帅，无所可否，愈欲以大言盖众，而惑人主，至讥笑烈祖戢兵，以为龌龊无大略，尝曰：安陆之后，丧兵数千，辍食咨嗟者旬日，此田舍翁，安能成天下事。今上暴师数万于外，宴乐击鞠，未尝少辍，此真英雄主也，九年，湖南平，而朗州刘言叛，势张甚，元宗亦知用兵之难，谓延巳与孙忌曰：湖湘之役，楚人求息肩，吾之出师，不得已耳，今若授刘言旄节，使和其民，亦得休养衡湘之民。国其庶几乎，忌即欲奉行，延巳方以克楚为功，乃曰： 本朝出偏师，平一国，宇县震动，今一旦三分弃其二，伤威毁重，非所以示天下，且诸将行奏功矣，持不下，又不欲缘军于取资于国，以损其功，遣使于长沙，调兵赋，苛征暴敛。重失民心，言遂取长沙，尽据故楚地，周人亦伺衅而动。朝论籍籍，延巳力求去，而元宗待之如初，及周师大入，尽失江北地，始罢延巳。犹为太子少傅，数月，复相会疾，改太子太保，建隆元年，五月乙丑卒，年五十八。谥忠肃，延巳工诗，虽贵且老，不废如宫瓦数行晓日，龙旗百尺春风，识者谓有元和词人气格。尤喜为乐府词，元宗尝因曲宴内殿，从容谓曰： 吹皱一池春水。何干卿事？ 延已对曰： 安得如陛下小楼吹彻玉笙寒之句。 时丧败不支，国几忘，稽首称臣于敌，奉其正朔，以苟岁月，而君臣相谑乃如此。延巳晚稍自厉为平恕。萧俨尝廷斥其罪，及为大理卿，断军使李甲妻狱。失入坐死，议者皆以为当死，延巳独扬言曰：俨为正卿，误杀一妇人，即当以死，君等今议杀正卿，他日孰任其责，乃建议，俨素有直声，今所坐已更赦宥，宜加弘贷，俨遂免，人士尤称之。弟延鲁。
延鲁，字叔文，一名谧，少负才名，烈祖时，与兄延巳俱事元帅府，元宗立，自礼部员外郎为中书舍人。勤政殿学士，有江州观察使杜昌业者，闻之叹曰：封疆多难，驾御贤才，必以爵禄，延鲁一言合指，遽宾高位，后有立大功者，当以何官赏之，然元宗爱其才，不以为躐进。尝内宴，出宾器，贮龙脑数斤，赐群臣，延鲁曰： 臣请效陈平均分之。 比遍赐，犹余其半，辄曰：敕赐录事冯延鲁，拜舞怀之。元宗为欢笑而罢，保大中，师出平福州，以延鲁为监军使，诸将欲乘胜遂取福州，枢密使陈觉欲自为功，乃请衔命宣慰，召李弘义入朝，既见弘义，不敢发，还至剑州，矫诏起边兵，命延鲁将之，元宗虽怒觉之专，兵业以行，因命延鲁为南面监军使，陈觉及王崇文魏岑会攻福州，取其外郛。会吴越将余安援兵，自海道至白（虫遐）浦，将舍舟，而泞淖不可行，方布竹筚登岸，我军曹射之，筚不得施。延鲁曰： 弘义不降，恃此援耳，若麾我军稍退，使吴越兵至半地，尽剿之，城立降矣，裨将孟坚争曰：援兵已陷死地，将尽力与我战，胜负殆未可知，延鲁不听，顷之，吴越兵至岸，鼓噪奋跃而前，与城中夹击我，延鲁败走，俘馘五千人，孟坚战死，诸军遂大溃，死者万计，委军实戎器数十万。国帑为之虚耗。延鲁引佩刀自刺，人救之，不殊，朝廷议即军中斩延鲁及觉，既有命矣，会宋齐丘以尝荐觉使福州自效，乃诏械延鲁还金陵，属吏皆止流窜。延鲁流舒州。会赦，复少府监。元宗择延臣为巡抚使。分按诸州，延鲁在焉，右拾遗徐锴上疏，论其多罪无才，不足辱临遣。不听，使还，迁中书舍人，以工部侍郎出为东都副留守，周师南侵，分兵下东都。延鲁窘蹙自髡，衣僧服而逃。被执，世宗释之，赐衣冠，授给事中，问江南事，占奏详华，赐予加厚，留大梁累年。迁刑部侍郎，得还，拜户部尚书，宋兴，扬州节度使李重进叛，伏诛，元宗遣延鲁朝于行在，太祖将乘兵锋南渡，旌旗戈甲，皆列江津，厉色诘延鲁曰： 尔国何为敢通吾叛臣。 延鲁色不变，徐曰： 陛下徙知其通谋。未知其事之详也，重进之使。馆于臣家，国主令臣语之曰：大丈夫意而反，世亦有之，但时不可耳，方宋受禅之初，人心未定，上党作乱，大兵北征，君不以此时反，今内外无事，乃欲以数千乌合之众，抗天下精兵，吾宁能相助乎，太祖初意延鲁必恐惧失次，及闻其言，乃大喜，因复问曰：诸将力请渡江。卿以为何如，延鲁曰： 重进自谓雄杰无与敌者，神武一临，敢不旋踵，况小国，其能抗天威乎？然亦有可虑者，本国侍卫数万，皆先主亲兵，誓同死生，固无降理，大国亦损数万人乃可，况大江天堑，风涛无常，若攻城未下，饷道不继，事亦可虞。太祖因大笑曰：朕本与卿戏耳，岂听卿游说哉，会捕重进叛卒，日戮数十人，延鲁因奏事言曰：叛者独一重进乎，亦众人乎，谓众人，则陛下应天顺人，乌有此理，独一重进，则胁从者何罪，太祖感悟，后获者皆贷不诛。厚赐遣延鲁归，南渡之师，由是亦辍，后主嗣位，延鲁颇自伐奉使之功，尝宴内殿，后主亲酌酒赐之，饮固不尽，诵诗及索琴自鼓以侑之，延鲁犹自若，后主优容不责也。楚国公从善入朝，太祖授旄节。留之阙下，后主复遣延鲁入谢，疾作，不能朝，太祖待之素厚，至是尤怜之，遣使挟太医护视。诏放还金陵，卒于家，子僎。韩熙载知贡举，放及第，覆试被黜，后与其弟侃、仪、价、伉入宋。继取名第，南唐公卿家莫能及者。价仕至殿中丞，知福州，至道咸平间，历典藩郡，以政绩闻，延鲁锐于仕进，然喜言高退事，尝早朝集漏舍，叹曰：元宗赐贺监三百里镜湖，非仆所敢望。得赐玄武湖，亦遂素意，徐铉笑答曰：上于近臣，岂惜一玄武湖，恨无知章尔，延鲁不能对。
孙忌，高密人，一名凤，又名晟，少举进士。始济阳为进士者。例修边幅，尚名检，忌豪举跌宕，不能蹈绳墨，遂亡去，渡河，客赵魏间，唐庄宗建号，以豆卢革为相，革雅知忌，辟为判官，迁著作郎，明宗天成中，与高辇同事秦王从荣，从荣败，忌亡命至正阳，未及渡，追骑奄至，亦疑其状伟异，睨之，忌不顾，坐淮岸，扪弊衣齿虱。追者乃舍去，渡淮，至寿春，节度使刘金得之，延与语，忌阳喑不对，授馆累日，忽谒汉淮南王安庙。金先使人伏神座下，悉闻其所祷，乃送诣金陵，时烈祖辅吴，四方豪杰多至，忌口吃，初与人接。不能道寒暄，坐定，辞辩锋起，人多憎疾之，而烈祖独喜其文辞，使出教令，辄合指，遂预禅代密计，每入见，必移时乃出，尤务谨密，人莫窥其际，烈祖受禅，历中书舍人，翰林学士，中书侍郎。元宗立，齐王景遂排之出，为舒州节度使，治军严，有归化卒二人，正书挺白刃入府，求忌杀之，入自西门，吏士仓卒莫能御，适忌间行在东门，闻乱，得民家马乘之，奔桐城，叛卒不得忌，乃杀都押衙李建崇而逸。忌坐贬光禄卿，元宗素重之，不以为罪，累迁右仆射，与冯延巳并相，每鄙延巳，侮誚之，卒先罢，保大十四年，周师侵淮南，围寿州，分兵破滁州，擒皇甫晖，江左大震，以忌为司空，使周奉表，请为外臣，忌见延巳曰：此行当属公，然忌若辞，则是负先帝也，既行，知不免，中夜叹息，语其副礼部尚书王崇质曰：吾思之熟矣，终不忍负永陵一抔土。周世宗以楼车载忌于寿州城下，使招仁赡，仁赡望见忌，戎服拜城下，忌遥语之曰：君受国恩，不可开门纳寇，世宗诘之，忌谢曰：臣为唐大臣，岂可教节度使外叛，于是遣王崇质归，而留忌，会暑雨班师，忌亦从至大梁，馆都亭驿。遇入阁，使班东省宫后，履召见，饮以醇酒。问江南事。忌但言寡君实北面无二心，周将张永德。与李重进不相能。倡言重进且反。唐人闻之，以为有间可乘，遣蜡丸书招重进，重进表其书于世宗，皆斥渎反间之言。世宗遂发怒，时钟谟亦奉使在馆，俱召见责让，忌正色请死，无挠辞。又问江左虚实，终不肯对，比出，命都承旨曹翰护至右军巡院。犹饮之酒，数酌，翰起曰：相公得罪，赐自尽，忌怡然，整衣索笏，东南望，再拜曰：臣受恩深，谨以死谢，从者二百人，皆诛死于东相国寺。世宗性暴急，莫敢救者，忌已死，乃始追悔，元宗闻之流涕，赠太傅。追封鲁国公，谥文忠。厚恤其家，擢其子为祠部郎中，赐名鲁嗣。
论曰：南唐之衰，刘仁赡死于封疆，孙忌死于奉使，皆天下伟丈夫事，虽敌雠不敢议也，区区江淮之地，有国仅四十年，覆亡不暇，而后世追考，犹为国有人焉，盖自烈祖以来，倾心下士，士之避乱失职者，以唐为归，烈祖于宋齐丘，字之而不敢名，齐丘一语不合，则挈衣笥，望秦淮门欲去，追谢之乃已，元宗接群臣如布衣交，间御小殿，以燕服见学士，必先遣中使谢曰：小疾不能着帻，欲冠帽，可乎，于虖。是诚足以得士矣，苟含血气名人类者，乌得不以死报之耶。传曰：君之视臣如手足，则臣视君如腹心讵不信夫。
廖偃，彭师暠，皆楚马殷之臣，偃，虔化人，祖爽，父匡圆，仕皆至刺史，偃少倜傥，喜奇节，通左氏春秋，班固汉书，马殷有国，自秘书郎为裨将，戍衡山县，殷子希萼，与弟希崇争国。希萼败见执，师暠不知其世家，自殷时为将，与希萼有旧怨。希崇避杀兄名。于是命师暠幽希萼于衡山，使甘心焉，师暠叹曰：留后欲使我弑君耶，岂为是哉，至恒山，偃在焉，相与护视希萼甚谨，未尝失人臣礼，希崇意不快，复遣召希萼归长沙，终欲加害。偃择勇士百人，执兵衙希萼，尽夜击柝。以警非常，遂筑行府。与师暠奉希萼为衡山王，请命于金陵，元宗为出师定楚乱，希萼遂入朝。偃师暠俱从行，而偃为部署辎重指挥使，尤勤瘁。希萼流涕曰：吾逐于逆竖。非偃尽忠。岂能免祸，至金陵。元宗召见两人，叹奖之，授偃左殿直军使，莱州刺史，师暠殿直都虞侯，而使偃守道州，以备南汉，会朗州叛，潭州亦溃，偃所部多潭人，中夜作乱，偃率亲卒力战。不能支，极骂而死。元宗下制哀悼，赠右领卫大将军，宁州刺史，谥曰节，而师暠不见用，卒于金陵，后主时徐铉为史官，有丰城令刘虚已，移书明偃大节云。
论曰：史之失传者多矣，廖偃师暠之事，可谓尽忠所事者，而五代史以为马希崇遣师暠偃囚希萼，而师暠奉希萼为衡山王，是偃亦同受囚希萼之指，而师暠独能全之也。江表志，则以为师暠且从希崇害希萼，偃百计诱谕而寝其谋，及卫希萼也。师暠之计乃无所施，是师暠实欲害希萼。独赖偃以全耳。呜呼，何其异也。惟十国纪年言两人者俱有功，差可考信，故多采之，大抵忠于故君，两人实同，而偃功为多，不可诬也。张巡许远之事，著若日星，两家子弟，犹有异论，况偃师暠耶。